<div id="js_2e" class="_5pbx userContent _3576" data-ft="{&quot;tn&quot;:&quot;K&quot;}">
<p style="text-align: center;"><strong><span style="font-size: 14pt;">เฟดคัพไทยพ่ายอินเดียสุดมัน1-2คู่</span></strong>
<strong><span style="font-size: 14pt;">ต้องเพลย์ออฟลุ้นอยู่กลุ่ม1ต่อปีหน้า</span></strong></p>
นักหวดสาวทีมชาติไทยพ่ายอินเดียแบบสุดมัน 1-2 คู่ ในการแข่งขันเทนนิสชิงแชมป์โลก ประเภททีมหญิง “เฟดคัพ 2019” โซนเอเชีย/โอเชียเนีย กลุ่ม 1 เมื่อวันที่ 7 กุมภาพันธ์ ที่กรุงอัสตานา ประเทศคาซัคสถาน ซึ่งเป็นการแข่งขันนัดสองของสายเอ โดยก่อนหน้านี้สาวไทยพ่ายคาซัคสถานมา 0-3 คู่ อุณหภูมิในคอร์ทหนาวเย็นไม่เกิน 10 องศาเซลเซียส

คู่แรก เดี่ยวมือ 2 “จูน” ณัฐนิดา หลวงแนม มือ 712 ของโลก พบ การ์มาน ธันดี มือ 211 ของโลก โดยเซตแรก ทั้งคู่ต่างใช้ลูกเสิร์ฟเล่นงานฝ่ายตรงข้าม รักษาเกมเสิร์ฟแรกทั้งคู่ เสมอกัน 1-1 เกม 3 ธันดีเล่นเสียเองโดนเบรกเสิร์ฟ ณัฐนิดาขึ้นนำ 2-1 เกม 4 สาวไทยเล่นได้เหนียวแน่นรอให้คู่แข่งพลาดเอง และรักษาเสิร์ฟแบบไม่เสียแต้ม นำ 3-1 เกม 5 ธันดีเริ่มตั้งหลักได้ เสิร์ฟเก็บแต้มและโยกท้ายคอร์ทไล่มา 2-3 เกม 6 สู้กันถึงดิวซ์ ณัฐนิดารักษาเสิร์ฟไว้ได้ นำ 4-2 เกม 7 ธันดีเสิร์ฟเสียเองหลายแต้ม และโดนเบรกเสิร์ฟอีกครั้ง สาวไทยนำ 5-2 ก่อนออกมาเสิร์ฟชนะไปก่อนในเซตแรก 6-2

เซตสอง ณัฐนิดาเบรกเสิร์ฟธันดีได้ตั้งแต่เกมแรก และรักษาเกมเสิร์ฟตัวเองได้ ขึ้นนำ 2-0 เกม 3 ธันดีรักษาเสิร์ฟไล่มา 1-2 ก่อนจะเบรกเสิร์ฟในเกม 4 เสมอกัน 2-2 เกม 5 ต้องเล่นกันจนถึงดิวซ์ และธันดีใช้ลูกยิงท้ายคอร์ทหนักๆ เอาชนะไปแซงนำ 3-2 ก่อนจะมาเบรกเสิร์ฟสาวไทยในเกม 6 ขยับนำ 4-2 หลังจากนั้นรักษาเกมเสิร์ฟได้ทั้งคู่ ธันดีชนะไป 6-3 เสมอกัน 1-1 เซต

เซตตัดสิน ณัฐนิดารักษาเสิร์ฟตัวเองได้ และมาเบรกเสิร์ฟเกม 2 ได้ นำ 2-0 เกม 3 แรลลี่กันอย่างสนุก แต่เป็นธันดีที่เบรกได้ไล่มา 1-2 เกม 4 ทั้งคู่เล่นเกมท้ายคอร์ทสู้กัน แต่ธันดีพลาดตีออกเองหลายครั้ง นักหวดสาวไทยเบรกได้ นำ 3-1 เกม 5 ณัฐนิดารักษาเสิร์ฟได้นำห่าง 4-1 เกม 7 ณัฐนิดานำ 30-0 แต่เสิร์ฟเสียเอง และรีเทิร์นออก ทำให้โดนเบรก นักหวดอินเดียไล่ตามมาที่ 3-4 มาเกม 8 ธันดีเล่นพลาดเองบ้าง โดนณัฐนิดาเบรกเสิร์ฟได้ ขึ้นแท่นนำ 5-3 ก่อนที่เดี่ยวมือ 2 ของไทยจะออกมาเสิร์ฟปิดแมตช์ชนะไปอีก 6-3 สรุปณัฐนิดาชนะ 2-1 เซต 6-2, 3-6, 6-3 ไทยขึ้นนำ 1-0 คู่

จากนั้น เดี่ยวมือ 1 “เอิร์ธ” เพียงธาร ผลิพืช 297 ของโลก พบ อันกิตา ไรนา มือ 165 ของโลก
โดยเซตแรก เพียงธารเริ่มต้นได้ดีกว่า เบรกเสิร์ฟมือ 1 อินเดีย ตั้งแต่เกมแรก เกมสองต้องสู้กันถึงดิวซ์ เพียงธารรักษาเสิร์ฟไว้ได้ นำ 2-0 เกม 3 ยังคงสูสี หวดกันต้องดิวซ์ตัดสิน เป็นสาวอินเดียที่เฉียบขาดกว่า ไล่ตามมา 1-2 เกม 4 เพียงธารเล่นเกมเสิร์ฟของตัวเองได้อย่างเยี่ยมยอด ยิงวินเนอร์เฉียบขาด ชนะไปแบบไม่เสียแต้ม นำ 3-1 เกม 5 ไรนารักษาเสิร์ฟได้ และเบรกเสิร์ฟเกม 6 ตีเสมอ 3-3 มือ 1 อินเดียเครื่องร้อน ยิงลูกหนักใส่เพียงธารอย่างต่อเนื่อง มาเบรกเสิร์ฟสาวไทยได้อีกในเกม 8 นำ 5-3

หลังแรลลี่กันยาวในเกม 8 ไรนาทรุดลงไปนั่งกับพื้น ก่อนจะลุกมาลุยต่อ แต่เพียงธารกลับมาดุดัน ยิงลูกลงข้างคอร์ทอย่างแม่นยำ เบรกเสิร์ฟไล่มา 4-5 และรักษาเสิร์ฟ เสมอกัน 5-5 เกม 11 สาวไทยยื้อเกมรุกของไรนา และรอให้พลาดเอง จนเบรกเสิร์ฟแซงนำ 6-5 แต่มาโดนเบรกคืนเกม 12 ต้องตัดสินกันที่ไทเบรก ปรากฏว่าเพียงธารชนะไป 7-3 ขึ้นนำ 1-0 เซต

เซตสอง เกมดุเดือดตั้งแต่ต้นเซต เกมแรกยิงวินเนอร์กันสนุก ก่อนที่เพียงธารจะดิวซ์ชนะรักษาเสิร์ฟนำ 1-0 เกม 2 ก็ยังสู้กันถึงดิวซ์ และไรนารักษาเสิร์ฟเสมอ 1-1 หลังจากนั้นสลับกันเบรกเสิร์ฟ เสมอกัน 2-2 เพียงธารสู้ทุกลูก วิ่งไล่บอลทุกจังหวะ แต่นักหวดอินเดียก็กลับมาเครื่องร้อนเช่นกัน เบรกเกมเสิร์ฟเพียงธารในเกม 5, 7 ขึ้นนำ 5-2 และออกมาเสิร์ฟปิดเซตชนะไป 6-2 เสมอกัน 1-1 เซต

เซตตัดสิน เริ่ม 2 เกมแรก ผลัดกันเบรกเสิร์ฟ เกม 3 ไรนาพยายามเล่นเกมบุกสูง แต่เพียงธารยังรับอย่างเหนียวแน่น รักษาเกมเสิร์ฟได้นำ 2-1 เกม 4 ไรนารักษาเสิร์ฟได้เช่นกัน เสมอ 2-2 เกม 5 เพียงธารโดนเบรก ตามอยู่ 2-3 เกม 7 นักหวดไทยรักษาเสิร์ฟไล่บี้กันอยู่ที่ 3-4 เกม 8 เพียงธารรีเทิร์นออกเองหลายคะแนน โดนทิ้งห่าง 5-3 เกม 9 เพียงธารกลับมาเสิร์ฟและบุกได้อย่างดุดัน ไล่มาอีก 4-5 แต่เกม 10 ไรนาก็รักษาเกมเสิร์ฟได้อีก ทำให้ชนะไป 6-4 เพียงธารแพ้ 1-2 เซต 7-6(3), 2-6, 4-6 ต้องตัดสินกันที่ประเภทคู่

ประเภทคู่ เพียงธาร มือ 184 ของโลกประเภทคู่ - ณัฐนิดา มือ 488 ของโลกประเภทคู่ พบ การ์มาน ธันดี มือ 189 ของโลกประเภทคู่ - อันกิตา ไรนา มือ 164 ของโลกประเภทคู่

เซตแรก ต่างรักษาเกมเสิร์ฟของตัวเองได้ จนถึงเกม 9 ยังไม่มีใครเบรกเสิร์ฟได้อินเดียนำ 5-4 เกม 10 อินเดียเบรกเสิร์ฟได้ และชนะไป 6-4 ขึ้นนำ 1-0 เซต

เซตสอง คู่สาวไทยเบรกเสิร์ฟเกม 3, 5 ขึ้นนำ 4-1 แต่มาโดนเบรกในเกม 8, 10 อินเดียไล่ตีเสมอ 5-5 ไทยกลับมาเบรกได้ขยับนำ 6-5 อีกครั้ง และอินเดียเบรกคืนเสมอ 6-6 ตัดสินกันที่ไทเบรก ไทยชนะ 8-6 เสมอกัน 1-1 เซต

เซตตัดสิน ผ่านไป 7 เกมยังไม่มีการเบรกเกิดขึ้น ไทยนำ 4-3 ก่อนจะเบรกในเกม 8 ขึ้นนำ 5-3 เกม 9 อินเดียเบรกคืน ไล่มา 4-5 และรักษาเสิร์ฟเสมอ 5-5 เกม 11 อินเดียเบรกได้อีกครั้ง ขึ้นนำ 6-5 และเสิร์ฟปิดเซตชนะไป 7-5 สรุป เพียงธาร-ณัฐนิดา แพ้ 1-2 เซต 4-6, 7-6(6), 5-7 ส่งผลให้ ทีมไทยแพ้ทีมอินเดีย 1-2 คู่ ซึ่งทำให้มีสถิติแพ้ 2 นัดรวด จบอันดับ 3 ของสายแน่นอนแล้ว และต้องไปแข่งขันกับทีมอันดับ 3 ของสายบี เพื่อรักษาสถานภาพให้อยู่ในกลุ่ม 1 ต่อไปในปีหน้า

นายวิทยา สำเร็จ กัปตันทีมเฟดคัพไทย กล่าวว่า วันนี้แพ้แบบสูสี และมีโอกาสชนะ แต่มันเป็นเรื่องของรูปเกมที่พลิกไปพลิกมา อย่างไรก็ตามต้องขอชื่นชมนักกีฬาทุกคนที่สู้อย่างเต็มที่ และทุ่มเทกันจนทุกจังหวะ ส่วนสภาพอากาศที่หนาวเย็นไม่มีผลต่อนักกีฬา เพราะมีการปรับสภาพร่างกายมาหลายวันแล้ว

“โค้ชป๋ำ” นายอัคสิทธิ์ เทพกสิกุล ผู้ฝึกสอนทีมหวดสาวไทย กล่าวว่า คาดว่าการแข่งขันเพื่อหนีตกชั้น ในวันที่ 9 กุมภาพันธ์ น่าจะเจอกับอินโดนีเซีย ซึ่งถือว่าสูสี ผลัดกันแพ้ชนะมาตลอด ทั้งสองทีมมีโอกาสที่จะแพ้ชนะได้ หลังจากนี้จะให้พักผ่อนร่างกายในช่วงเช้า แล้วซ้อมเพื่อวางแผนเจอกับคู่แข่งในรอบต่อไป

</div>
<div class="_3x-2" data-ft="{&quot;tn&quot;:&quot;H&quot;}">
<div data-ft="{&quot;tn&quot;:&quot;H&quot;}">
<div class="mtm">
<div class="_2a2q _65sr"></div>
</div>
</div>
</div>
สามารถติดตามภาพการแข่งขันเพิ่มเติมได้ที่: http://www.ltat.org/photos/ และ Facebook <a class="_64-f" href="https://www.facebook.com/%E0%B8%AA%E0%B8%A1%E0%B8%B2%E0%B8%84%E0%B8%A1%E0%B8%81%E0%B8%B5%E0%B8%AC%E0%B8%B2%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA-%E0%B8%A5%E0%B8%AD%E0%B8%99%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA%E0%B8%AA%E0%B8%A1%E0%B8%B2%E0%B8%84%E0%B8%A1%E0%B9%81%E0%B8%AB%E0%B9%88%E0%B8%87%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B9%84%E0%B8%97%E0%B8%A2-%E0%B9%83%E0%B8%99%E0%B8%9E%E0%B8%A3%E0%B8%B0%E0%B8%9A%E0%B8%A3%E0%B8%A1%E0%B8%A3%E0%B8%B2%E0%B8%8A%E0%B8%B9%E0%B8%9B%E0%B8%96%E0%B8%B1%E0%B8%A1%E0%B8%A0%E0%B9%8C-LTAT-1088862107803423/">สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ - LTAT</a>