<!-- wp:paragraph {"align":"center","style":{"typography":{"fontSize":20},"color":{"background":"#c8e5f1"}}} -->
<p class="has-text-align-center has-background" style="background-color:#c8e5f1;font-size:20px"><strong>ไร้เทียมทาน! "กษิดิศ-พัชรินทร์" ขึ้นแท่นแชมป์หวดไอทีเอฟเวิลด์ทัวร์ 2 สัปดาห์ติดที่วลัยลักษณ์</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ ไอทีเอฟ เวิลด์ เทนนิส ทัวร์ ประจำปี 2024 สัปดาห์ที่ 5 เทนนิสชาย M15 รายการ ITF WORLD TOUR (M5) และเทนนิสหญิง W15 รายการ ITF WORLD TOUR (W3) ชิงเงินรางวัลรวม รายการละ 15,000 ดอลลาร์สหรัฐ หรือประมาณ 531,000 บาท รวม 2 รายการอยู่ที่ 1,062,000 บาท ที่สนามกีฬากลางตุมปัง มหาวิทยาลัยวลัยลักษณ์ จ.นครศรีธรรมราช เมื่อวันที่ 14 ก.ค. 2567 เป็นวันสุดท้ายของสัปดาห์ที่ 5 ผศ.ดร.ผดุงศักดิ์ สุขสอาด รองอธิการบดีมหาวิทยาลัยวลัยลักษณ์ ให้เกียรติเป็นประธานในพิธีมอบรางวัลแก่นักกีฬาผู้ชนะเลิศและรองชนะเลิศ โดยมี ผศ.ดร.มาริสา ภูมิภาค ณ หนองคาย รักษาการแทนผู้อำนวยการศูนย์ส่งเสริมวัฒนธรรมและการกีฬา ร่วมในพิธีด้วย</p>
<!-- /wp:paragraph -->

<!-- wp:paragraph -->
<p>"บูม" กษิดิศ สำเร็จ นักเทนนิสชายทีมชาติไทย แชมป์สัปดาห์ที่ผ่านมา สร้างชื่อเสียงได้อีกครั้ง หลังจากลงแข่งขันประเภทชายเดี่ยว รอบชิงชนะเลิศ โดย กษิดิศ ในวัย 23 ปี มือ 767 ของโลก และเป็นมือวางอันดับ 5 ของรายการ ชิงฯ กับ "แมงปอ" ภวิชญ์ สอนหลักทรัพย์ หนุ่มไทยด้วยกัน วัย 24 ปี มือ 1,237 ของโลก ที่ก่อนหน้าโชว์ฟอร์มโค่นมือวางของรายการมาได้ หลังจากดวลแร็กเกตผ่านไป 1 ชั่วโมง 28 นาที เป็น กษิดิศ ที่คว้าชัยได้ทั้ง 2 เซต ด้วยสกอร์ 6-3 และ 6-2 ได้แชมป์ไปครองทันที ซึ่งนับเป็นการได้แชมป์ชายเดี่ยว ที่ ม.วลัยลักษณ์ เป็นสัปดาห์ที่ 2 ติดต่อกัน และเป็นแชมป์ไอทีเอฟอาชีพรายการที่ 3 ของ กษิดิศ พร้อมรับเงินรางวัล จำนวน 2,160 ดอลลาร์สหรัฐ หรือประมาณ 76,464 บาท พร้อมคะแนนสะสมอันดับโลก 15 แต้ม ส่วน ภวิชญ์ ได้รองแชมป์ รับเงินรางวัล จำนวน 1,272 ดอลลาร์สหรัฐ หรือประมาณ 45,028 บาท และคะแนน 8 แต้ม</p>
<!-- /wp:paragraph -->

<!-- wp:paragraph -->
<p>ด้าน "อีฟ" พัชรินทร์ ชีพชาญเดช นักเทนนิสหญิงทีมชาติไทย วัย 29 ปี แชมป์สัปดาห์ที่ผ่านมา ก็ทำผลงานได้ดีเช่นกัน ในการแข่งขันประเภทหญิงเดี่ยว รอบชิงชนะเลิศ โดย พัชรินทร์ สาวขอนแก่น มือ 627 ของโลก และเป็นมือวางอันดับ 4 ของรายการ ชิงฯ กับ อลิเซีย สมิธ นักเทนนิสจากออสเตรเลีย อายุ 27 ปี มือ 992 ของโลก หลังจากเปิดฉากดวลแร็กเกตกัน ทั้งคู่ต่างงัดอาวุธออกมาสู้กันได้อย่างสนุก และเป็น พัชรินทร์ ของไทยที่ยังแข็งแกร่ง เอาชนะได้ 2 เซตรวด ด้วยสกอร์ 7-6 ไทเบรก 11-9 และ 6-2 ในเวลากว่า 2 ชั่วโมง พัชรินทร์ขึ้นแท่นแชมป์ทันที นับเป็นการได้แชมป์ที่ ม.วลัยลักษณ์ เป็นสัปดาห์ที่ 2 ติดต่อกัน และเป็นแชมป์ไอทีเอฟอาชีพ รายการที่ 7 โดย พัชรินทร์ ได้รับเงินรางวัล จำนวน 2,352 ดอลลาร์สหรัฐ หรือประมาณ 83,260 บาท และคะแนนสะสมอันดับโลก 15 แต้ม ส่วน อลิเซีย สมิธ รองแชมป์ ได้รับเงินรางวัล จำนวน 1,470 ดอลลาร์สหรัฐ หรือประมาณ 52,038 บาท และคะแนน 10 แต้ม</p>
<!-- /wp:paragraph -->

<!-- wp:paragraph -->
<p>ทั้งนี้ หลังจบการแข่งขัน พัชรินทร์ จะเดินทางไปแข่งขันเทนนิสชิงแชมป์โลก ประเภททีมหญิง รายการ "2024 บิลลี จีน คิง คัพ บาย เกนบริดจ์" โซนเอเชีย/โอเชียเนีย กลุ่ม 2 ที่ศูนย์เทนนิสแห่งชาติ กรุงกัวลาลัมเปอร์ ประเทศมาเลเซีย ระหว่างวันที่ 15-20 ก.ค. 2567</p>
<!-- /wp:paragraph -->

<!-- wp:image {"id":44226,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/07/450864849_896974579132192_7421560286933022206_n-1024x683.jpg" alt="" class="wp-image-44226"/></figure>
<!-- /wp:image -->