<p style="text-align: center;"><strong><span style="font-size: 14pt;">เต็งหนึ่งโชว์ฟอร์มสวย ฉลุยหวดอาชีพ "พีทีที-ไอทีเอฟ"</span></strong></p>
การแข่งขันเทนนิสอาชีพหญิง "พีทีที-ไอทีเอฟ วีเมนส์ เซอร์กิต" และเทนนิสอาชีพชาย ไทยแลนด์ เอฟ 3 ฟิวเจอร์ "พีทีที-ไอทีเอฟ เมนส์ เซอร์กิต" ซึ่งสนับสนุนโดย บริษัท ปตท. จำกัด (มหาชน) ชิงเงินรางวัลรวมรายการละ 15,000 ดอลลาร์สหรัฐ หรือประมาณ 495,000 บาท ที่ศูนย์พัฒนากีฬาเทนนิสแห่งชาติ เมืองทองธานี เมื่อวันที่ 4 ก.ย. ประเภทชายเดี่ยว รอบแรก "จูเนียร์" วิชยา ตรงเจริญชัยกุล นักเทนนิสหนุ่ม มือ 1 ของไทย วัย 23 ปี มือ 459 ของโลก และมือวางอันดับ 1 ของรายการ พบกับ ไทเลอร์ เมอร์เซียร์ หนุ่มอเมริกัน วัย 27 ปี มือ 1,021 ของโลกจากสหรัฐอเมริกา ปรากฏว่า เซตแรก วิชยาเล่นได้เฉียบขาด เอาชนะไป 6-3 ทว่าในเซตสองหนุ่มอเมริกันเล่นดีขึ้น ทำให้เกมสูสีและยื้อกันไปถึงไทเบรก สุดท้ายเป็น วิชยา ที่ทำได้สำเร็จและเป็นฝ่ายเอาชนะไป 2-0 เซต 6-3, 7-6(8-6) ใช้เวลาแข่งขัน 1 ชั่่วโมง 22 นาที ผ่านเข้ารอบสอง พบกับ ต้นกล้า มุละดา นักหวดรุ่นน้องที่ได้ไวลด์การ์ดลงแข่งขัน

ด้านหญิงเดี่ยว รอบแรก “แตงโม” บุณยวีร์ ธรรมไชยวัฒน์ นักหวดสาวไทย วัย 20 ปี มือ 428 ของโลก และมือวาง 1 ของรายการ อาศัยฟอร์มการเล่นที่แน่นอน หวดเอาชนะ "กีกี้" ชนิกานต์ ศิลกุล จากไทยเช่นกัน วัย 23 ปี มือ1,187 ของโลก ได้ 2 เซตรวด 6-4, 6-1 ใช้เวลาแข่งขัน 1 ชั่วโมง 7 นาที ผ่านเข้ารอบสอง พบ นาตาชา พัลฮา มือ 1,094 ของโลก จากอินเดีย ที่เอาชนะเพื่อนร่วมชาติ สราวยา ชิวานี ชิลากาลาปุดี 6-3, 6-1

ผลงานนักหวดไทยรายอื่น ชายเดี่ยว รอบแรก กฤติน โกยกุล ชนะ หลิน เหว่ย เต๋อ (ไต้หวัน) 4-6, 4-3 Ret. (ตะคริว), กิติรัตน์ เกิดลาภี ชนะ ชาห์บาซ คาน (อินเดีย) 6-3, 6-1, ณัฐสิทธิ์ กุลสุวรรณ์ แพ้ โซอิชิโร่ โมริทานิ (มือวาง 7-ญี่ปุ่น) 2-6, 2-6, พลภูมิ โควาพิทักษ์เทศ แพ้ ทาคาชิ ไซโตะ (มือวาง 2-ญี่ปุ่น) 6-4, 4-6, 2-6

ขณะที่ หญิงเดี่ยว รอบแรก อัญชิสา ฉันทะ ชนะ กมลวรรณ บัวแย้ม 6-3, 6-0, ชมภู่ทิพย์ จันดาเขต ชนะ หวัง ตัน นี่ (จีน) 2-1 Ret. (ป่วย), ศุภาพิชญ์ เกือรัมย์ ชนะ อึ่ง ควาน เหยา (ฮ่องกง) 6-3, 6-4, ธมจันทร์ มอมขุนทด แพ้ ริยา พาเทีย (อินเดีย) 6-2, 3-6, 6-7(7-9), พัณณิน โควาพิทักษ์เทศ แพ้ มาเรียนนา ซาคาร์ลยุก (มือวาง 2-ยูเครน) 6-4, 3-6, 1-6, ณัฐนิดา หลวงแนม แพ้ เปรอร์น่า แบมบรี้ (อินเดีย) 3-6, 1-6, ไหม ณภัทร นิรันดร แพ้ ลี หัว เฉิน (มือวาง 6-ไต้หวัน) 1-6, 2-6, ญาตาวี ฉิมฉ่ำ แพ้ ไซ สมิธาล ชามาร์ธี (อินเดีย) 7-5, 4-6, 0-6

<img class="alignnone size-full wp-image-16325" src="https://www.bucket.cloudaccess9.com/ltatorg/2018/09/A9D524FE-B66C-419F-BC11-602212B16537.jpeg" alt="" width="1804" height="1203" />

<img class="alignnone size-full wp-image-16326" src="https://www.bucket.cloudaccess9.com/ltatorg/2018/09/E44EF7D8-34D7-4224-8BD7-E7094BF78D41.jpeg" alt="" width="1953" height="1302" />