<!-- wp:paragraph {"align":"center","style":{"typography":{"fontSize":20},"color":{"background":"#b2cfdb"}}} -->
<p class="has-text-align-center has-background" style="background-color:#b2cfdb;font-size:20px"><strong>"บางกอก ชาลเลนเจอร์" หวดสนุกนักเทนนิสมือวาง 1-3 พลิกตกรอบ</strong></p>
<!-- /wp:paragraph -->

<!-- wp:paragraph -->
<p>สมาพันธ์นักเทนนิสชาย (เอทีพี) ร่วมกับ สมาคมกีฬาลอนเทนนิสแห่งประเทศไทย ในพระบรมราชูปถัมภ์ จัดการแข่งขันเทนนิสชาย เอทีพี ชาลเลนเจอร์ ทัวร์ รายการ Bangkok Challenger (บางกอก ชาลเลนเจอร์) ระดับ ชาลเลนเจอร์ 100 ชิงเงินรางวัลรวม 133,250 ดอลลาร์สหรัฐ หรือประมาณ 4,930,250 บาท ณ ศูนย์พัฒนากีฬาเทนนิสแห่งชาติ เมืองทองธานี เมื่อวันที่ 27 ก.ย. 2567 เข้าสู่รอบสำคัญของการชิงชัย ประเภทชายเดี่ยว รอบก่อนรองชนะเลิศ มีพลิกล็อก เมื่อ เจมส์ แมคเคบ นักเทนนิสหนุ่มออสเตรเลียวัย 21 ปี มือ 297 ของโลก ดับฝันในการผ่านเข้ารอบต่อไปของ "เต็ง 1" อาร์เธอร์ คาโซซ์ หนุ่มฝรั่งเศส วัย 22 ปี มือ 92 ของโลก และมือวางอันดับ 1 ของรายการ ด้วยการเฉือนชนะ 2-1 เซต 7-6 ไทเบรก 7-4, 4-6 และ 6-3 ในเวลา 2 ชั่วโมง 46 นาที</p>
<!-- /wp:paragraph -->

<!-- wp:paragraph -->
<p>เจมส์ แมคเคบ ทะยานสู่รอบรองชนะเลิศทันที ซึ่งจะตัดเชือกกับ วู ตง-หลิน นักเทนนิสจากไต้หวัน วัย 26 ปี มือ 315 ของโลก ที่ผ่านเข้ามาจากรอบคัดเลือก และล่าสุด หวดชนะ ดาลิบอร์ สวารินา วัย 21 ปี มือ 295 ของโลก จากเช็กเกีย ในรอบก่อนรองฯ อย่างขาดลอย 2-0 เซต 6-1 และ 6-1 ในเวลา 67 นาที การแข่งขันอีกคู่ที่น่าสนใจ แมคเคนซี่ แมคโดนัลด์ นักหวดหนุ่มชาวอเมริกันวัย 29 ปี มือ 172 ของโลก ระเบิดฟอร์มเก่งออกมาปราบ "เต็ง 3" กาเบรียล ดิอัลโล นักเทนนิสจากแคนาดาวัย 23 ปี มือ 105 ของโลก และมือวางอันดับ 3 ของรายการ 2-0 เซต ด้วยสกอร์ 7-6 ไทเบรก 8-6 และ 6-3 ในเวลาเกือบ 2 ชั่วโมง</p>
<!-- /wp:paragraph -->

<!-- wp:paragraph -->
<p>แมคเคนซี่ แมคโดนัลด์ ผ่านเข้ารอบไปตัดเชือกกับ โคลแมน หว่อง นักเทนนิสหนุ่มฮ่องกงวัย 20 ปี มือ 134 ของโลก ที่ในรอบก่อนรองฯ โค่น "เต็ง 2" อดัม วอลตัน นักหวดออสเตรเลีย วัย 25 ปี มือ 95 ของโลก และมือวางอันดับ 2 ของรายการ 2-0 เซต 6-4, 6-4 โดยแมทช์นี้ โคลแมน หว่อง เสิร์ฟเอซไป 11 ครั้ง และไม่เสียดับเบิลฟอลท์เลย ขณะที่ประเภทชายคู่ เป็นรอบรองชนะเลิศ ริธวิก เชาดารี บอลลิปาลลี และ อาร์จุน กาเด คู่นักหวดเต็ง 1 ของรายการ จากอินเดีย ผนึกกำลังเอาชนะ โทชิฮิเดะ มัตสึอิ จากญี่ปุ่น และ รามกุมาร รามานาธาน จากอินเดีย ซึ่งเป็นคู่เต็ง 4 ของรายการ 2-0 เซต 6-3 และ 6-4 ผ่านเข้าไปชิงชนะเลิศกับ เบลค เอลลิส และ อดัม วอลตัน จากออสเตรเลีย ที่ตัดเชือกชนะนักเทนนิสร่วมชาติ เบลค เบย์ดัน และ โธมัส แฟนคัทท์ 2-0 เซต 6-3, 7-5</p>
<!-- /wp:paragraph -->

<!-- wp:image {"id":45841,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/09/461323495_949892910507025_6109787315841131719_n-1024x683.jpg" alt="" class="wp-image-45841"/></figure>
<!-- /wp:image -->