<p style="text-align: center;"><strong><span style="font-size: 14pt;">เฟดคัพสาวไทยพ่ายอินโดฯสุดมัน1-2คู่</span></strong>
<strong><span style="font-size: 14pt;">ร่วงไปเล่นกลุ่ม2ปีหน้า-กัปตันชมสู้เต็มที่</span></strong></p>
การแข่งขันเทนนิสชิงแชมป์โลก ประเภททีมหญิง “เฟดคัพ 2019” โซนเอเชีย/โอเชียเนีย กลุ่ม 1 รอบเพลย์ออฟหนีตกชั้น เมื่อวันที่ 9 กุมภาพันธ์ ที่กรุงอัสตานา ประเทศคาซัคสถาน ทีมไทย ทีมอันดับ 3 สายเอ พบ อินโดนีเซีย ทีมอันดับ 3 สายบี ทีมใดแพ้จะตกชั้นไปเล่นในกลุ่ม 2 ปีหน้า

คู่แรก เดี่ยวมือ 2 “จูน” ณัฐนิดา หลวงแนม มือ 712 ของโลก พบ อัลดิน่า ซุตเจียดี้ มือ 630 ของโลก โดยเซตแรก สาวไทยเริ่มต้นได้เหนียวแน่นกว่า เบรกเสิร์ฟเกม 4 ขึ้นนำ 3-1 เกม 5 ณัฐนิดาใช้ลูกเสิร์ฟเล่นงานสาวอินโดฯ ขยับนำ 4-1 และในเกมที่ 7 ณัฐนิดาเล่นเกมท้ายคอร์ตได้เหนียวขึ้น ขณะที่ ซุตเจียดี้ รีเทิร์นออกเองหลายครั้ง ทำให้สาวไทยเก็บชัย ขึ้นนำ 5-2 หลังจากนั้นรักษาเสิร์ฟได้ทั้งคู่ ณัฐนิดา ชนะไป 6-3

เซตสอง ซุตเจียดี้ เป็นฝ่ายคุมเกม เล่นได้อย่างเฉียบขาด เอาชนะ ณัฐนิดา ไป 6-0 ทำให้เสมอกัน 1-1 เซต และในเซตสาม ดวลกันได้อย่างสูสี เสมอ 6-6 ต้องตัดสินที่ไทเบรก ปรากฏว่า สาวไทยแพ้ไป 6-7 ไทเบรก 5-7 สรุป ณัฐนิดา แพ้ 1-2 เซต 6-3, 0-6, 6-7(5) อินโดนีเซียขึ้นนำ 1-0 คู่

คู่ต่อมา เดี่ยวมือ 1 “เอิร์ธ” เพียงธาร ผลิพืช 297 ของโลก พบ เบียทริซ กุมุลยา มือ 621 ของโลก โดยเซตแรก ทั้งคู่ใช้ลูกรีเทิร์นหนักสู้กันอย่างสนุก แต่ยังไม่มีใครเบรกเสิร์ฟได้ เสมอ 3-3 และ 5-5 เกมที่ 11 กุมุลยาทำได้ดีกว่า ยิงวินเนอร์เก็บแต้มต่อเนื่อง เบรกเสิร์ฟขึ้นนำ 6-5 และออกมาเสิร์ฟปิดเซตชนะไป 7-5

เซตสอง เอิร์ธบุกแหลกตั้งแต่ต้นเซต เบรกเสิร์ฟเกมแรก และรักษาเสิร์ฟตัวเองในเกม 2 นำ 2-0 หลังจากนั้นอาศัยจังหวะที่กุมุลยาเล่นพลาดและเสียสมาธิ เบรกเกม 3 นำห่าง 3-0 ต่อมาในเกม 4, 6 เดี่ยวมือ 1 ไทยเสิร์ฟได้อย่างยอดเยี่ยม สร้างปัญหาให้กับกุมุลยาได้อย่างชัดเจน ขึ้นนำ 5-1 เกม 8 กุมุลยารีเทิร์นลูกเสิร์ฟได้ดี และเบรกเสิร์ฟสาวไทยได้ ไล่มา 3-5 ก่อนจะรักษาเสิร์ฟจี้มา 4-5 อย่างไรก็ตาม เกม 10 เพียงธารออกมาเสิร์ฟปิดเซตชนะไป 6-4 ทำให้เสมอกัน 1-1 เซต

เซตตัดสิน เซตนี้เล่นกันดุเดือดเหมือนเดิม ทั้งคู่เน้นลูกหนักและวางบอลท้ายคอร์ตดี จบเกม 4 เสมอ 2-2 จากนั้นเกม 5 เพียงธารนำ 40-0 และมีโอกาสเบรกเสิร์ฟ แต่ปิดไม่ได้ นักเทนนิสอิเหนาแซงชนะไปได้ นำ 3-2 เกม 6 ต้องบู๊กันถึง 6 ดิวซ์ และเป็นเพียงธารที่รักษาเสิร์ฟตีเสมอ 3-3 เกม 7 เดี่ยวมือ 1 ไทย ท็อปฟอร์มยิงวินเนอร์อย่างสนุกมือ เบรกเสิร์ฟขึ้นนำ 4-3 แต่ก็โดนกุมุลยาเบรกคืนในเกม 8 เสมอ 4-4 เกม 9 นักหวดอินโดฯตีออกเอง 2 แต้มติด โดนเบรก ทำให้เพียงธารนำ 5-4 และรักษาเสิร์ฟชนะไป 6-4 สรุปเพียงธารชนะ 2-1 เซต 5-7, 6-4, 6-4 เสมอ 1-1 คู่ ต้องตัดสินในประเภทคู่

ขณะที่ประเภทคู่ เพียงธาร มือ 184 ของโลกประเภทคู่ - ณัฐนิดา มือ 488 ของโลกประเภทคู่ พบกับเจสซี่ รอมปี้ย์ มือ 202 ของโลกในประเภทคู่ - อัลดิน่า ซุตเจียดี้ มือ 366 ของโลกประเภทคู่

เซตแรก คู่สาวไทยเบรกเสิร์ฟได้ตั้งแต่เกมแรก แต่มาโดนเบรกคืนเกม 2, 4 ตาม 1-3 คู่อินโดฯเล่นกันเข้าขาอย่างชัดเจน เกม 5-7 ยังรักษาเสิร์ฟได้ทั้งคู่ อินโดนีเซียนำ 5-2 และชนะไป 6-2 ขึ้นนำ 1-0 เซต

เซตสอง คู่ของไทยรับมือเกมรุกหน้าเน็ตของอินโดนีเซียได้ดีขึ้น และเล่นเข้าขากันมากขึ้น ผ่านเกม 10 ยังเสมอ 5-5 ไม่มีการเบรกเสิร์ฟเกิดขึ้น จบเกม 11 อินโดนีเซียนำ 6-5 และเกม 12 ยื้อกันถึง 10 ดิวซ์ และไทยรักษาเสิร์ฟได้ เสมอกัน 6-6 ต้องตัดสินที่ไทเบรก และเป็นคู่อินโดนีเซียชนะไป 7-6 ไทเบรก 7-3 ทำให้คู่สาวไทยแพ้ 0-2 เซต 2-6, 6-7(3) และส่งผลให้ ทีมไทยแพ้อินโดนีเซีย 1-2 คู่ จบอันดับ 6 จากทั้งหมด 7 ทีม

จากผลดังกล่าว ทีมไทย และ ทีมแปซิฟิก โอเชียเนีย ซึ่งได้อันดับ 7 ต้องไปเล่นศึกเฟดคัพ ในกลุ่ม 2 ปีหน้าต่อไป
ขณะที่คู่เพลย์ออฟเลื่อนชั้น เพื่อไปเล่นเพลย์ออฟ เวิลด์กรุ๊ป 2 คาซัคสถาน ชนะ จีน 2-1 คู่ ทำให้คาซัคสถานได้ไปเพลย์ออฟ เพื่อลุ้นขึ้นไปเล่นเวิลด์กรุ๊ป 2 ต่อไป

นายวิทยา สำเร็จ กัปตันทีมเฟดคัพไทย กล่าวว่า วันนี้ที่แพ้เพราะไม่สามารถเก็บประเภทคู่ได้ ซึ่งไม่ถือว่าผิดคาดนัก เพราะอินโดนีเซียมีผู้เล่นประเภทคู่ที่ดีมากอยู่แล้ว แต่วันนี้นักเทนนิสเล่นกันได้ดี ทุ่มเทเต็มที่ มองเห็นถึงคุณภาพที่ดีของทีม ส่วนการตกชั้นเป็นเรื่องปกติของกีฬา เมื่อตกก็ขึ้นมาได้ ส่วนตัวมองว่าไม่ใช่เรื่องเสียหาย และศักยภาพของนักเทนนิสไทยสามารถที่จะสู้กับทีมในกลุ่ม 2 ได้เป็นอย่างดี

“ผมเชื่อว่าเราจะกลับมาสู่กลุ่ม 1 ได้ในปีเดียว เพราะเรามีพัฒนาการ และมีมาตรฐานที่ดีอยู่แล้ว ไม่ใช่เรื่องยากที่จะกลับมาทันทีในปีเดียว” นายวิทยากล่าว

พ.ต.อ.วัสสา วัสสานนท์ ผู้ช่วยผู้จัดการทีมเฟดคัพไทย กล่าวว่า วันนี้ทุกคนทำหน้าที่ได้ดี แต่เสียดายที่บางจังหวะปิดไม่ได้เอง ทั้งๆ ที่มีโอกาส สำหรับปีหน้ามั่นใจว่าจะสามารถคว้าชัยชนะกลับมาสู่กลุ่ม 1 ได้ เนื่องจากได้ประสบการณ์ในครั้งนี้แล้ว จะมีการเตรียมทีมที่พร้อมขึ้น เพื่อความสำเร็จในอนาคต

สามารถติดตามภาพการแข่งขันเพิ่มเติมได้ที่: http://www.ltat.org/photos/ และ Facebook <a class="_64-f" href="https://www.facebook.com/%E0%B8%AA%E0%B8%A1%E0%B8%B2%E0%B8%84%E0%B8%A1%E0%B8%81%E0%B8%B5%E0%B8%AC%E0%B8%B2%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA-%E0%B8%A5%E0%B8%AD%E0%B8%99%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA%E0%B8%AA%E0%B8%A1%E0%B8%B2%E0%B8%84%E0%B8%A1%E0%B9%81%E0%B8%AB%E0%B9%88%E0%B8%87%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B9%84%E0%B8%97%E0%B8%A2-%E0%B9%83%E0%B8%99%E0%B8%9E%E0%B8%A3%E0%B8%B0%E0%B8%9A%E0%B8%A3%E0%B8%A1%E0%B8%A3%E0%B8%B2%E0%B8%8A%E0%B8%B9%E0%B8%9B%E0%B8%96%E0%B8%B1%E0%B8%A1%E0%B8%A0%E0%B9%8C-LTAT-1088862107803423/">สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ - LTAT</a>