<!-- wp:paragraph {"align":"center","style":{"typography":{"fontSize":20},"color":{"background":"#bcdcea"}}} -->
<p class="has-text-align-center has-background" style="background-color:#bcdcea;font-size:20px"><strong>"พัชรพล" ประกาศศักดารวบแชมป์เดี่ยว-คู่"พลอย" ได้ฝ่ายหญิงหวดแอลทีเอทีเอเชี่ยน</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสเยาวชนเอเชีย รุ่นอายุไม่เกิน 14 ปี เก็บคะแนนสะสมอันดับเอเชีย ระดับเกรด 2 รายการ LTAT Asian 14&amp;Under C2 (4) 2024 หรือ "แอลทีเอที เอเชี่ยน โฟร์ทีน แอนด์ อันเดอร์ 2024" ครั้งที่ 4 ณ ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 11 ต.ค. 2567 เป็นการแข่งขันรอบชิงชนะเลิศ โดย นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และประธานฝ่ายพัฒนาเยาวชน เป็นประธานมอบรางวัลแก่นักกีฬา ประเภทชายเดี่ยว รอบชิงชนะเลิศ "น้องซินเซียน" พัชรพล หลีกุล นักเทนนิสไทย วัย 13 ปี ดาวรุ่งจากสงขลา ซึ่งถือเป็นม้ามืด เพราะยังไม่มีอันดับเยาวชนเอเชีย แต่ฝ่าด่านมาถึงรอบชิงฯ ได้สำเร็จ ลงสนามพบกับ "น้องนโม" ธรรมะ โคศิริ นักเทนนิสไทย วัย 13 ปี ดาวรุ่งจากกรุงเทพฯ มือ 196 เยาวชนเอเชีย และมือวางอันดับ 7 ของรายการ ผลปรากฏว่า ทั้งคู่เรียกฟอร์มเก่งออกมาสู้กันได้อย่างสนุก ชนิดที่ต้องตัดสินด้วยเซตสาม และเป็น พัชรพล ที่แพ้เซตแรก แต่พลิกกลับมาชนะ 2-1 เซต 3-6, 6-1 และ 7-6 ไทเบรก 7-2 ได้ครองแชมป์ชายเดี่ยว พร้อมรับคะแนนสะสมอันดับเยาวชนเอเชีย จำนวน 200 คะแนน ส่วน ธรรมะ รองแชมป์ ได้รับ จำนวน 133 คะแนน</p>
<!-- /wp:paragraph -->

<!-- wp:paragraph -->
<p>จากนั้น พัชรพล กับ ธรรมะ ได้จับคู่กันลงแข่งขันประเภทชายคู่ รอบชิงชนะเลิศ และช่วยกันหวดเอาชนะ ฟาโร โกวิทวัฒนชัย ของไทย กับ โฮ วาน ยอง จากฮ่องกง 2-0 เซต 7-6 ไทเบรก 7-4 และ 7-5 ส่งผลให้ พัชรพล กับ ธรรมะ ได้ครองแชมป์ชายคู่ พร้อมรับคะแนนสะสมอันดับเอเชีย คนละ 50 คะแนน ส่วน ฟาโร และเพื่อน ได้รองแชมป์ชายคู่ ได้รับคะแนน คนละ 30 คะแนน นอกจากนี้ยังทำให้ พัชรพล ได้ครอง 2 แชมป์จากชายเดี่ยวและชายคู่ด้วย ทางด้านแชมป์ประเภทหญิงเดี่ยว เป็นของ "น้องพลอย" พลอยเพชร ด้วงเขียว นักเทนนิสเยาวชนทีมชาติไทย วัย 12 ปี มือ 57 เยาวชนเอเชีย และมือวางอันดับ 1 ของรายการ ตามคาด หลังจากเล่นได้ตามมาตรฐานของตัวเอง จนเอาชนะ จิโฮะ ชิราอิ นักเทนนิสชาวญี่ปุ่น วัย 12 ปี มือ 234 เยาวชนเอเชีย และมือวางอันดับ 6 ของรายการ ได้ 2 เซตรวด ด้วยสกอร์ 6-2 และ 6-0 พลอยเพชร ได้ครองแชมป์ประเภทหญิงเดี่ยว และได้รับคะแนนสะสมอันดับเยาวชนเอเชีย จำนวน 200 คะแนน ส่วน จิโฮะ ชิราอิ รองแชมป์ได้รับ จำนวน 133 คะแนน</p>
<!-- /wp:paragraph -->

<!-- wp:paragraph -->
<p>ประเภทหญิงคู่ รอบชิงชนะเลิศ อาวีวา ลิจูหยาง คูร์โตวิช จากนิวซีแลนด์ กับ หวัง ฮันยู จากจีน ช่วยกันหวดเอาชนะ มาเธีย เฮเจ จากนอร์เวย์ และ เหลียง หลิง ซัม คานะ จากฮ่องกง ซึ่งเป็นคู่มือวางอันดับ 3 ของรายการ 2-1 เซต 6-7 ไทเบรก 3-7, 6-3 และซูเปอร์ไทเบรก 10-5 คู่นักหวดจากนิวซีแลนด์กับจีน ได้ครองแชมป์หญิงคู่ พร้อมรับคะแนนสะสมอันดับเอเชีย คนละ 50 คะแนน ส่วนรองแชมป์หญิงคู่ ได้รับคนละ 30 คะแนน</p>
<!-- /wp:paragraph -->

<!-- wp:image {"id":46079,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/10/462718492_960700726092910_7240170720281944740_n-1024x683.jpg" alt="" class="wp-image-46079"/></figure>
<!-- /wp:image -->