<p style="text-align: center;"><strong><span style="font-size: 14pt;">ฟิลิปปินส์ยันพร้อมจัดหวด“ซีเกมส์”ชิง5ทอง</span></strong>
<strong><span style="font-size: 14pt;">เทนนิสอาชีพปรับระบบคิดแต้มอันดับโลกอีก</span></strong></p>
"บิ๊กเอ๋" นายกิตตน์สมบัติ เอื้อมมงคล นายกสมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ ในฐานะกรรมการบริหาร สหพันธ์เทนนิสแห่งเอเชีย (เอทีเอฟ) หรือบอร์ด เอทีเอฟ และรองประธานเอเชียตะวันออกเฉียงใต้ ของ เอทีเอฟ เปิดเผยว่า เมื่อวันที่ 24 พฤษภาคม ที่ผ่านมา สหพันธ์เทนนิสแห่งเอเชีย (เอทีเอฟ) ได้มาจัดการประชุมคณะกรรมการบริหาร เอทีเอฟ ขึ้นที่ โรงแรมโนโวเทล กรุงเทพ สยามสแควร์ โดยมี<span class="text_exposed_show"> นายอานิล คานนา ประธาน เอทีเอฟ ชาวอินเดีย เป็นประธาน พร้อมด้วยคณะกรรมการที่เป็นนายกสมาคมกีฬาเทนนิสจากชาติในเอเชียเข้าร่วมอย่างพร้อมเพรียง
สำหรับเนื้อหาในการประชุมครั้งนี้ “บิ๊กเอ๋” กล่าวว่า ประธาน เอทีเอฟ ได้แจ้งให้ที่ประชุมทราบว่า ในเดือนกันยายนนี้ จะมีการประชุมใหญ่ของสหพันธ์เทนนิสนานาชาติ หรือ ไอทีเอฟ โดยมีวาระสำคัญคือ การเลือกตั้งประธาน ไอทีเอฟ ซึ่ง นายอานิล คานนา ได้ตัดสินใจร่วมเป็นแคนดิเดตในการชิงตำแหน่งประธานไอทีเอฟด้วย หากชนะการเลือกตั้งก็จะเป็นครั้งแรกที่ประธานไอทีเอฟเป็นชาวเอเชีย
นอกจากนี้ที่ประชุมยังได้หารือถึงแนวทางการพัฒนานักเทนนิสเอเชียให้ก้าวไปสู่ระดับโลกมากขึ้น จากปัญหาในขณะนี้ที่นักเทนนิสจากเอเชียก้าวสู่ระดับโลกน้อยลง ซึ่งเป็นผลมาจากการแข่งขันที่สูงขึ้น โดยเฉพาะนักเทนนิสยุโรป อเมริกา นั้นมีความแข็งแกร่ง
"ผมจึงได้เสนอให้ เอทีเอฟ หันมาให้ความสนใจและมุ่งเน้นพัฒนานักเทนนิสเยาวชนระดับไม่เกินอายุ 14 ปี ให้มากขึ้น สร้างพื้นฐาน ความแข็งแกร่ง และเทคนิคที่ถูกต้องพร้อมกับการวางแผนจัดระบบการฝึกซ้อม การแข่งขันให้สอดคล้องกัน ซึ่งจะทำให้นักเทนนิสสามารถวางแผนได้ชัดเจนและพัฒนาความสามารถได้อย่างเต็มที่" นายกิตตน์สมบัติ กล่าว
ขณะเดียวกัน นายอานิล คานนา ประธานเอทีเอฟ ได้แจ้งว่า จากการจัดระบบการคิดคะแนนสะสมโลกของ สมาคมเทนนิสอาชีพชาย (เอทีพี) และ สมาคมเทนนิสอาชีพหญิง (ดับเบิลยูทีเอ)ใหม่ในปีนี้ ได้รับเสียงสะท้อนจากนักกีฬาที่ไม่เห็นด้วยจำนวนมาก ดังนั้น เอทีพี และ ดับเบิลยูทีเอ จึงปรับใหม่ ให้มีการนำผลงานการแข่งขันในระดับ 25,000 ดอลลาร์สหรัฐ มาใช้ในการคิดคะแนนสะสมเอทีพี และ ดับเบิลยูทีเอ ได้แล้ว แต่ยังไม่ระบุว่าจะเริ่มตั้งแต่รายการไหนเป็นต้นไป
นายกิตตน์สมบัติ กล่าวว่า นายอัลโตนิโอ คาปลิตัส นายกสมาคมเทนนิสฟิลิปปินส์ ได้แจ้งถึงความพร้อมในการจัดการแข่งขันเทนนิสในซีเกมส์ ครั้งที่ 30 ที่ฟิลิปปินส์จะเป็นเจ้าภาพในเดือนพฤศจิกายนนี้ว่า ขณะนี้ถือว่ามีความพร้อมอย่างมาก ทั้งสนาม และการบริหารจัดการ โดยการชิงเหรียญทองยังยืนยันที่ 5 เหรียญทอง จากประเภทชายเดี่ยว, หญิงเดี่ยว, ชายคู่, หญิงคู่ และ คู่ผสม
นอกจากนี้ ประธานเอทีเอฟ ยังได้กล่าวขอบคุณประเทศไทย และสมาคมกีฬาเทนนิสฯ ที่จัดเตรียมสถานที่จัดการประชุมในครั้งนี้ได้ดี พร้อมกับแสดงความชื่นชมที่สมาคมกีฬาเทนนิสฯ ได้จัดระบบของศูนย์พัฒนากีฬาเทนนิสแห่งชาติ ให้เป็นศูนย์กลางพัฒนาเทนนิสระดับอาเซียนให้มีการแลกเปลี่ยนสถานที่ฝึกซ้อม และเป็นสนามซ้อมของนักเทนนิสเยาวชนทั้งอาเซียน และเอเชีย ซึ่งจะช่วยยกระดับกีฬาเทนนิสในภูมิภาคให้แข็งแกร่งขึ้น</span>

&nbsp;