<!-- wp:paragraph {"align":"center","style":{"typography":{"fontSize":20},"color":{"background":"#bed3db"}}} -->
<p class="has-text-align-center has-background" style="background-color:#bed3db;font-size:20px"><strong>น้องลีโอกับแรงบันดาลใจและเป้าหมายอนาคต</strong></p>
<!-- /wp:paragraph -->

<!-- wp:paragraph -->
<p>นับเป็นนักเทนนิสดาวรุ่งที่น่าจับตามองในขณะนี้สำหรับพี่น้องตระกูล "โกวิทวัฒนชัย" จาก จ.ชลบุรี ซึ่งทำผลงานได้อย่างโดดเด่นในการแข่งขันระดับเยาวชนของไทย.หลังจากปีที่แล้ว "ฟาโรห์" พี่ชายคนโตก้าวไปติดทีมชาติในรุ่นอายุไม่เกิน 12 ปีได้ มาปีนี้ "ลีโอ" น้องชายคนกลางก็เดินรอยตาม ติดทีมชาติในรุ่นอายุไม่เกิน 12 ปีตามมา.3 พี่น้องโกวิทวัฒนชัย อันได้แก่ ฟาโรห์, ลีโอ และซินซินนั้น เริ่มต้นเล่นเทนนิสพร้อมๆ กันตั้งแต่ประมาณ 7 ปีที่แล้ว เนื่องจากคุณพ่อและคุณแม่อยากส่งเสริมให้ออกกำลังกาย โดยมี "โค้ชอู๊ด" เป็นโค้ชคนแรกสมัยอยู่จังหวัดชลบุรี</p>
<!-- /wp:paragraph -->

<!-- wp:paragraph -->
<p>กระทั่งฟาโรห์ติดทีมชาติเมื่อปีที่แล้ว จึงได้รับการชักชวนจาก "โค้ชจิม" จ่าสิบเอก สหทัศน์ ศุภกิจ ผู้สึกสอนของสมาคมกีฬาลอนเทนนิสสมาคมแห่งประเทศไทย ให้เข้ามาเก็บตัวฝึกซ้อมที่ศูนย์พัฒนากีฬาเทนนิสแห่งชาติ เมืองทองธานี ครอบครัวจึงตัดสินใจย้ายจากชลบุรีมาพำนักที่กรุงเทพเพื่อให้ลูกๆ ได้ฝึกฝนพัฒนาฝีมืออย่างเต็มที่ที่สุดไปพร้อมๆ กัน.ความที่ฟาโรห์วัย 13 ปี และลีโอวัย 12 ปี มีอายุไล่เลี่ยกัน ทำให้สองพี่น้องเป็นทั้งคู่ซ้อมและคู่แข่งที่ดีของกันและกัน น้องลีโอ หรือชนินทร์ โกวิทวัฒนชัย ซึ่งเริ่มเล่นเทนนิสพร้อมพี่ชายในวัย 5 ขวบนั้น เมื่อได้เห็นพี่ชายติดทีมชาติรุ่นอายุ 12 ปี เมื่อปีที่แล้ว ก็เป็นแรงบันดาลใจให้ฮึดสู้และมีเป้าหมายที่จะติดทีมชาติบ้าง.ในระยะเวลา 2 ปีที่ผ่านมา น้องลีโอทำผลงานโดดเด่นในรุ่นอายุของตัวเอง เริ่มจากการคว้าแชมป์เทนนิสเยาวชนเพื่อความชนะเลิศแห่งประเทศไทย ประจำปี 2566 รุ่นอายุไม่เกิน 10 ปี ต่อด้วยรองแชมป์เยาวชนเพื่อความชนะเลิศแห่งประเทศไทย ประจำปี 2567 รุ่นอายุไม่เกิน 12 ปี และล่าสุดเมื่อปลายปีที่แล้วกับตำแหน่งแชมป์ลอนเทนนิสพัฒนาฝีมือ รอบมาสเตอร์ ประจำปี 2567 รุ่นอายุไม่เกิน 12 ปี ซึ่งทำให้น้องลีโอไปถึงเป้าหมายการติดทีมชาติได้สำเร็จ</p>
<!-- /wp:paragraph -->

<!-- wp:paragraph -->
<p>น้องลีโอแม้อายุเพียง 12 ปี แต่มีความมุ่งมั่นตั้งใจ และมีเป้าหมายที่ชัดเจนในการเล่นเทนนิส โดยเป้าหมายสูงสุดคือการเป็นนักเทนนิสระดับโลกให้ได้ เริ่มจากการไต่เต้าจากการตระเวนแข่งขันเทนนิสอาชีพในประเทศไทยก่อน.ขณะที่นักเทนนิสระดับโลกผู้เป็นแรงบันดาลใจของน้องลีโอคือ คาร์ลอส อัลคาราซ อดีตมือ 1 โลกชาวสเปน ซึ่งปัจจุบันเป็นมืออันดับ 3 ของโลก ดีกรีแชมป์ชายเดี่ยวแกรนด์สแลม 4 สมัย โดยน้องลีโอให้เหตุผลที่ชอบอัลคาราซว่า ชอบขาของเขา เพราะแข็งแรง วิ่งและเคลื่อนที่ในสนามได้ดี.แต่ละวันของน้องลีโอและพี่ชายน้องชาย คือความขยันขันแข็งมุ่งมั่นฝึกซ้อม โดยตื่นตั้งแต่ตี 4 ก่อนลงไปวอร์มขาตอนตี 4 ครึ่ง จากนั้นซ้อมจนถึงเช้า ถ้าสมาคมต้องใช้พื้นที่ศูนย์พัฒนากีฬาเทนนิสแห่งชาติ เมืองทองธานี ในการแข่งขัน พี่น้องโกวิทวัฒนชัยจะซ้อมถึงราว 8 โมง แต่ถ้าไม่มีซ้อมก็สลับมาทานข้าวก่อนลงไปซ้อมต่อถึงเที่ยง ขณะที่ช่วงบ่ายเป็นเวลาเรียนออนไลน์กับโรงเรียนกีฬาสุพรรณบุรี และซ้อมต่อตอน 4-6 โมงเย็น ก่อนเข้านอนประมาณไม่เกิน 2 ทุ่ม</p>
<!-- /wp:paragraph -->

<!-- wp:paragraph -->
<p>แม้จะเป็นตารางชีวิตที่ค่อนข้างเข้มงวด แต่คุณแม่ของน้องลีโอเล่าว่าน้องไม่เคยบ่นหรืองอแงเลย เนื่องจากทำเพื่อเป้าหมายสำคัญที่เจ้าตัวเชื่อว่าจะไปถึงสักวัน โดยทำแบบนี้มาประมาณ 4 ปีตั้งแต่สมัยอยู่จังหวัดชลบุรีแล้ว.หลังจากติดทีมชาติเป็นครั้งแรก น้องลีโอจะได้ลงแข่งขันให้กับทีมเทนนิสไทยในรุ่นอายุไม่เกิน 12 ปี เป็นครั้งแรกประมาณเดือนมิถุนายนนี้.มาร่วมส่งกำลังใจให้น้องลีโอ อีกหนึ่งนักเทนนิสดาวรุ่งที่น่าจับตา กับก้าวแรกสู่ความฝันอันยิ่งใหญ่ที่เจ้าตัวอยากทำให้เป็นจริง</p>
<!-- /wp:paragraph -->

<!-- wp:image {"id":48520,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/03/487113495_1087011926795122_5913499622092474221_n-1024x683.jpg" alt="" class="wp-image-48520"/></figure>
<!-- /wp:image -->