<!-- wp:paragraph {"align":"center","style":{"typography":{"fontSize":20},"color":{"background":"#cedadf"}}} -->
<p class="has-text-align-center has-background" style="background-color:#cedadf;font-size:20px"><strong>ยู 16 หญิงไทยประเดิมทีมจีนศึกบิลลี จีน คิง คัพ จูเนียร์สฯ"โค้ชจิม" ลั่นลูกทีมพร้อมสู้เต็มสูบ!</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวทีมนักหวดลูกสักหลาดเยาวชนหญิงทีมชาติไทย รุ่นอายุไม่เกิน 16 ปี หลังจากเดินทางไปถึง เมืองเชิมเกนต์ ประเทศคาซัคสถาน เพื่อเข้าร่วมการแข่งขันเทนนิสชิงแชมป์โลก ประเภททีมหญิง รายการ “2025 บิลลี จีน คิง คัพ จูเนียร์ส บาย เกนบริดจ์” ระหว่างวันที่ 12-17 พ.ค. 2568 รอบคัดโซนเอเชีย/โอเชียเนีย ล่าสุด เมื่อวันที่ 11 พ.ค. 2568 จ่าสิบเอก สหทัศน์ ศุภกิจ ผู้ฝึกสอนเทนนิสทีมชาติไทย ได้วางแผนการฝึกซ้อมและนำนักกีฬาทั้ง 3 คน "น้องเบียร์" โชติรินทร์ แก้วก่า "น้องจีนนี่" จิณห์นิภา ตราชูวณิช และ "น้องมินนี่" ปารมี ทัดแก้ว ลงสนามฝึกซ้อม โดยมี น.ส.ญาดา ศิริไชย นักวิทยาศาสตร์การกีฬา ร่วมดูแล เพื่อปรับสภาพร่างกาย และสร้างความคุ้นเคยกับคอร์ทดิน นอกจากนี้ ยังได้ซ้อมร่วมกับทีมฟิลิปปินส์ในช่วงเช้า และซ้อมกับทีมมาเลเซียในช่วงบ่ายด้วย</p>
<!-- /wp:paragraph -->

<!-- wp:paragraph -->
<p>วันเดียวกัน จ่าสิบเอก สหทัศน์ ศุภกิจ หรือ "โค้ชจิม" ผู้ฝึกสอนเทนนิสทีมชาติไทย ที่รับกัปตันทีมเยาวชนหญิงทีมชาติไทยในรายการนี้ด้วย ได้เป็นตัวแทนร่วมประชุมกัปตันทีม ซึ่งมีการจัดสายการแข่งขัน "โค้ชจิม" รายงานผลการจัดสายว่า ทีมไทย อยู่ กลุ่ม ดี ร่วมกับ จีน ฟิลิปปินส์ และคาซัคสถาน เจ้าภาพ ส่วนกลุ่ม เอ ได้แก่ ออสเตรเลีย อิหร่าน อุซเบกิสถาน และอินเดีย, กลุ่ม บี ญี่ปุ่น มาเลเซีย อินโดนีเซีย และไต้หวัน ขณะที่ กลุ่ม ซี เกาหลีใต้ คีร์กิซสถาน ฮ่องกง และนิวซีแลนด์ โดย 2 ทีมที่มีคะแนนดีที่สุดของแต่ละกลุ่ม จะได้ผ่านเข้ารอบก่อนรองชนะเลิศ (น็อกเอาท์) ต่อไป "สำหรับแมทช์แรก ทีมไทยจะพบกับทีมจีน ซึ่งมีนักกีฬาเป็นมืออันดับ 65 เยาวชนโลก 1 คน แต่น้อง ๆ นักเทนนิสไทยก็พร้อมสู้ และจะพยายามทำให้ดีที่สุดครับ" โค้ชจิม กล่าว</p>
<!-- /wp:paragraph -->

<!-- wp:image {"id":49397,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/05/496095561_1121315966698051_181140332020353938_n-1024x768.jpg" alt="" class="wp-image-49397"/></figure>
<!-- /wp:image -->