<!-- wp:paragraph {"align":"center","textColor":"vce-bg","style":{"color":{"background":"#a3002c"},"typography":{"fontSize":22}}} -->
<p class="has-text-align-center has-vce-bg-color has-text-color has-background" style="background-color:#a3002c;font-size:22px"><strong>ทีมเทนนิสสาวไทยซ้อมดีพร้อมหวด"บีเจเคคัพ"<br>"ลักษิกา"สมทบทีม-"เพียงธาร"ลุ้นประเดิมสวย</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของนักเทนนิสหญิงทีมชาติไทย ที่รอสู้ศึกเทนนิสชิงแชมป์โลก ประเภททีมหญิง รายการ "2023 บิลลี จีน คิง คัพ บาย เกนบริดจ์" หรือ "บีเจเค คัพ" โซนเอเชีย/โอเชียเนีย กลุ่ม 1 ที่กรุงทาชเคนต์ ประเทศอุซเบกิสถาน ระหว่างวันที่ 11-15 เม.ย.2566 ล่าสุด เมื่อวันที่ 8 เม.ย. นักหวดสาวไทย "เอิร์ธ" เพียงธาร ผลิพืช, "ไหม" มนัญชญา สว่างแก้ว, "แน็ต" พัณณิน โควาพิทักษ์เทศ และ "ออมสิน" อัญชิสา ฉันทะ ได้ทำการฝึกซ้อมอย่างต่อเนื่องที่โอลิมปิก เทนนิส สคูล ซึ่งเป็นสังเวียนแข่งขัน แต่มีฝนตกลงมาและอากาศเย็น ขณะที่ "ลักส์" ลักษิกา คำขำ นักหวดความหวังของทีม ได้เดินทางมาสมทบกับทีมไทยในช่วงเย็นวันเดียวกัน</p>
<!-- /wp:paragraph -->

<!-- wp:paragraph -->
<p>ดร.ทวีศักดิ์ ศิลกุล ผู้จัดการทีมไทย กล่าวว่า ภาพรวมของเจ้าภาพทั้งการฝึกซ้อมและการแข่งขันถือว่ามีความพร้อมสูง สนามซ้อมคุณภาพดี ส่วนบรรยากาศในทีมดีมาก ๆ นักกีฬาไทยมีความสุข ไม่มีอะไรที่เกินคาด อาหารการกินถูกปาก เพราะทุกคนเดินทางแข่งขันมาตลอด ทำให้การกินไม่มีปัญหา การซ้อมก็เป็นไปได้ด้วยดี</p>
<!-- /wp:paragraph -->

<!-- wp:paragraph -->
<p>ด้าน "โค้ชเอ็กซ์" นายพชรพล คำสมาน กัปตันทีมไทย กล่าวว่า เนื่องจากมีฝนตกลงมาทำให้อากาศเย็นกว่าเดิม จากวันแรกที่อากาศค่อนข้างร้อน ทำให้ทุกคนต้องดูแลเรื่องสุขภาพไม่ให้มีอาการป่วยก่อนการแข่งขัน เพราะอากาศเปลี่ยนแปลงทุกวัน ทุกคนมีความพร้อมที่จะแข่งขัน สำหรับ บรรยากาศในทีมถือว่าดีมาก ๆ ร่างกายพร้อมดี เข้าฟิตเนสเพื่อรักษาสภาพร่างกายที่แข็งแรง ขณะที่คู่แข่งหลายทีมทยอยเดินทางมาถึงแล้วเช่นกัน ได้เห็นการซ้อมของนักหวดอุซเบกิสถานและอินเดีย ถือว่าทั้งสองทีมไม่ธรรมดา หลังจากนี้จะเดินทางกันมาครบแล้ว จะได้เห็นว่าแต่ละทีมมีจุดแข็งอย่างไร เพื่อนำมาวางแผนรับมือ</p>
<!-- /wp:paragraph -->

<!-- wp:paragraph -->
<p>เพียงธาร มือ 1 ของไทย กล่าวว่า การซ้อม 2-3 วันที่ผ่านมา ทำได้ดี ร่างกายมีความพร้อม แต่มีปัญหาเรื่องฝนตกทำให้อากาศเย็นมาก ถ้าวันแข่งฝนตก การได้แข่งขันในอินดอร์ก็เป็นเรื่องที่ดี เพราะจะไม่หนาว ส่วนเรื่องคู่แข่งนั้น มองว่า จีน ญี่ปุ่น และอินเดีย เป็น 3 ทีมที่หนักมาก ส่วนไทยอยู่ในระดับกลาง ๆ ที่พอมีลุ้น อยากให้แมตช์แรกเจอทีมที่ไม่หนักมาก เพื่อคว้าชัยชนะเป็นกำลังใจกับแมตช์ต่อ ๆ ไป ถ้าเริ่มต้นได้ดี โอกาสมีลุ้นที่จะทำผลงานดีทั้งทัวร์นาเมนต์ก็มีความเป็นไปได้ ส่วนจะไปถึงการเข้าไปเพลย์ออฟส์หรือไม่ ต้องดูกันไปทีละแมตช์</p>
<!-- /wp:paragraph -->

<!-- wp:paragraph -->
<p>"เอิร์ธออกแข่งขันในทัวร์มาตลอด ทำให้พร้อมที่จะแข่งขัน คู่แข่งก็เคยเจอกันมาเกือบทุกชาติ เพราะอยู่ในทัวร์เหมือนกัน สลับกันแพ้ชนะมาบ้าง ครั้งนี้ก็หวังว่าการมาเตรียมความพร้อมก่อนทีมอื่น จะช่วยให้มีผลงานที่ดี น้อง ๆ ในทีมก็ทำผลงานกันได้ดีในการเล่นอาชีพก่อนมา ทำให้ทีมเรามีความมั่นใจกันมาก" นักหวดมือ 1 ทีมชาติไทย กล่าว</p>
<!-- /wp:paragraph -->

<!-- wp:image {"id":36825,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2023/04/1E8AFF7A-7CD0-47C0-8D62-8D6B05DA84C5.jpeg" alt="" class="wp-image-36825"/></figure>
<!-- /wp:image -->