<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>"วีรวิชญ์" โชว์ฟอร์มม้านอกสายตา ล้มมือวางทะยานชิงแชมป์ไทยแลนด์<br>"กฤติน-จิรัฏฐ์" และ "พัชรินทร์-ลัลดา" ผงาดแชมป์คู่</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิส รายการ "ไทยแลนด์ แชมป์เปี้ยนชิพ" ประจำปี 2569 สนาม 1 ชิงเงินรางวัลรวม 600,000 บาท ณ ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 14 มี.ค. 2569 มีพิธีมอบรางวัล โดยนายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทยฯ และประธานฝ่ายพัฒนาเยาวชน เป็นประธาน</p>
<!-- /wp:paragraph -->

<!-- wp:paragraph -->
<p>ประเภทชายคู่ รอบชิงชนะเลิศ กฤติน โกยกุล จากพังงา และ จิรัฏฐ์ นวสิริสมบูรณ์ จาก กทม. คู่มือวาง 1 พลาดท่าพ่ายเซตแรก ก่อนผนึกกำลังช่วยกันพลิกสถานการณ์กลับมาเป็นฝ่ายเฉือนชนะ นพดล น้อยกอ จากพิจิตร และ แดนไทย ตาก้อง จากปทุมธานี 2-1 เซต 3-6, 6-1 และซูเปอร์ไทเบรก 10-8 โดย กฤติน กับ จิรัฏฐ์ ได้ครองแชมป์ชายคู่ พร้อมรับรางวัลร่วมกัน 20,000 บาท ส่วน นพดล กับ แดนไทย คู่รองแชมป์ รับร่วมกัน 10,000 บาท</p>
<!-- /wp:paragraph -->

<!-- wp:paragraph -->
<p>หญิงคู่ รอบชิงชนะเลิศ พัชรินทร์ ชีพชาญเดช จากขอนแก่น และ ลัลดา กำหอม จาก กทม. คู่มือวาง 1 โชว์ฟอร์มการเล่นที่เข้าขา เอาชนะ โชติรินทร์ แก้วก่า จากชลบุรี และ ปัฐน์ธินันต์ เผือกคำ จากนครราชสีมา คู่มือวาง 4 ได้ 2 เซตรวด 6-2, 6-2 พัชรินทร์ กับ ลัลดา ขึ้นแท่นแชมป์หญิงคู่ ได้รางวัลร่วมกัน 14,000 บาท ส่วน โชติรินทร์ กับ ปัฐน์ธินันต์ คู่รองแชมป์ รับร่วมกัน 8,000 บาท</p>
<!-- /wp:paragraph -->

<!-- wp:paragraph -->
<p>ด้านประเภทชายเดี่ยว หญิงเดี่ยว และคู่ผสม ยังเป็นรอบรองชนะเลิศ โดยไฮไลท์ที่ศึกชายเดี่ยว วีรวิชญ์ กำพุฒ อดีตเยาวชนทีมชาติจาก กทม. สวมหัวใจนักสู้ พลิกจากที่ตกเป็นรอง กลับมาแซงเอาชนะรุ่นพี่ นพดล น้อยกอ มือวาง 3 จากพิจิตร ซึ่งเป็นอดีตเยาวชนทีมชาติเช่นกัน ในรอบตัดเชือก 2-1 เซต 4-6, 6-4 และ 6-0</p>
<!-- /wp:paragraph -->

<!-- wp:paragraph -->
<p>วีรวิชญ์ กำพุฒ ซึ่งก่อนหน้านี้ตกรอบคัดเลือกไปแล้ว แต่ได้ลัคกี้ลูสเซอร์ลงเล่นในรอบเมนดรอว์ จนกระทั่งก้าวสู่รอบชิงฯ จึงจัดว่าเป็นม้านอกสายตาของรายการนี้ จะชิงชนะเลิศกับ กฤติน โกยกุล มือวาง 4 จากพังงา ที่ชนะ จิรัฏฐ์ นวสิริสมบูรณ์ มือวาง 2 จาก กทม. ด้วยสกอร์ 3-2 Ret.(รีไทร์) ซึ่ง จิรัฏฐ์ ขอยอมแพ้ เนื่องจากปวดศีรษะ</p>
<!-- /wp:paragraph -->

<!-- wp:paragraph -->
<p>หญิงเดี่ยว รอบรองชนะเลิศ พิมพ์มาดา ทองคำ มือวาง 7 จากสุราษฎร์ธานี ตัดเชือกชนะ พิมพ์รดา จัตวาพรวนิช จาก กทม. 2-0 เซต 6-2, 6-1 ส่วน ธนัชพร ยังโหมด มือวาง 2 จากชลบุรี ชนะ ลัลดา กำหอม มือวาง 4 จาก กทม. 2-0 เซต 7-5, 6-4 ฉะนั้น คู่ชิงฯ จะเป็นการพบกันระหว่าง พิมพ์มาดา กับ ธนัชพร โดยจะแข่งขันกันในวันอาทิตย์ที่ 15 มี.ค. 2569 เวลา 09.00 น.</p>
<!-- /wp:paragraph -->

<!-- wp:paragraph -->
<p>ขณะที่คู่ผสม รอบรองชนะเลิศ เซเมน โวโรนิน-ลีเดียร์ พอดโกริชานี่ (สุราษฎร์ธานี) ชนะ นันทภพ วสุวัต (นนทบุรี)-มาหยา บุญญาอรุณเนตร (กทม.) 3-6, 6-1 และซูเปอร์ไทเบรก 10-4 ธีรภัทร ขันติวีรวัฒน์ (ขอนแก่น)-พิมพ์มาดา ทองคำ (สุราษฎร์ธานี) แพ้ แม็กซิม โคโลโมเอตส์-มาลัยลักษณ์ เดลิล่าห์ ปทุมมา คุโรเนน (ลาว) 3-6, 6-3 และซูเปอร์ไทเบรก 8-10</p>
<!-- /wp:paragraph -->

<!-- wp:image {"id":55139,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2026/03/651276019_1367405342089111_6862955486770789208_n-1024x731.jpg" alt="" class="wp-image-55139"/></figure>
<!-- /wp:image -->