<!-- wp:paragraph {"align":"center","style":{"color":{"background":"#b6d8e7"}}} -->
<p class="has-text-align-center has-background" style="background-color:#b6d8e7"><strong>เดวิสคัพวันแรกไทยตามหลังลัตเวีย "กัปตันภราดร"ลั่นสู้ต่อ-ยันแผนเดิม</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมชาย รายการ "เดวิสคัพ บาย ราคูเท็น 2022" เวิลด์กรุ๊ป 2 เพลย์ออฟ ทีมชาติไทย พบ ทีมชาติลัตเวีย ที่ศูนย์พัฒนากีฬาเทนนิสแห่งชาติ เมืองทองธานี ได้มีพิธีเปิดการแข่งขัน เมื่อวันที่ 4 มี.ค. ที่ผ่านมา โดยมี นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ และคณะกรรมการอำนวยการสมาคมฯ ร่วมชมการแข่งขันด้วย</p>
<!-- /wp:paragraph -->

<!-- wp:paragraph -->
<p>ประเภทเดี่ยวสลับมือ คู่แรก "บูม" กษิดิศ สำเร็จ นักหวดหนุ่มไทย วัย 21 ปี มือ 1,302 ของโลก ลงแข่งขันในฐานะเดี่ยวมือหนึ่ง พบกับ โรเบิร์ตส์ สตรอมบาห์ส วัย 22 ปี มือ 742 ของโลก เดี่ยวมือสองของลัตเวีย โดยคู่นี้ยังไม่เคยพบกันมาก่อน และปรากฏว่า เซตแรก สู้กันได้อย่างสนุก ต้องตัดสินด้วยไทเบรกและเป็น กษิดิศ ที่พ่ายไปอย่างน่าเสียดาย 6-7 ไทเบรก 4-7</p>
<!-- /wp:paragraph -->

<!-- wp:paragraph -->
<p>เซตสอง ผลัดกันเบรกตั้งแต่สองเกมแรก จากนั้นต่างรักษาเกมเสิร์ฟของตัวเองไว้ได้ เสมอกัน 3-3 ทว่าในเกม 7 กษิดิศ เบรกได้สำเร็จ ขึ้นนำ 4-3 และเก็บได้อีก 2 เกม เอาชนะไป 6-3 ทำให้เสมอ 1-1 เซต และในเซตสาม กษิดิศ พยายามใช้ลูกเสิร์ฟเป็นอาวุธ ซึ่งในแมทช์นี้ทำได้ถึง 14 เอซ แต่ก็สุดต้านความเหนียวแน่นและแน่นอนของคู่ต่อสู้ ทำให้พ่ายไป 4-6 สรุป กษิดิศ แพ้ โรเบิร์ตส์ สตรอมบาห์ส 1-2 เซต 6-7(4), 6-3 และ 4-6 ใช้เวลาแข่งขัน 2.31 ชั่วโมง ทีมชาติลัตเวีย ขึ้นนำ ทีมชาติไทย 1-0 คู่ </p>
<!-- /wp:paragraph -->

<!-- wp:paragraph -->
<p>จากนั้น เดี่ยวสลับมือคู่ที่สอง "สอง" ยุทธนา เจริญผล วัย 21 ปีของไทย ต้องเจองานหนักลงสนามพบกับนักหวดมือหนึ่งลัตเวีย เออร์เนสต์ส กูลบิส วัย 33 ปี มือ 324 ของโลก ที่เคยรั้งมือ 10 ของโลกมาแล้ว ปรากฏว่า ยุทธนา สุดต้านความแข็งแกร่งของ เออร์เนสต์ส กูลบิส พ่ายไป 0-2 เซต 4-6, 2-6 ใช้เวลาแข่งขันทั้งสิ้น 1.36 ชั่วโมง ส่งผลให้ ทีมชาติไทย ตามหลัง ทีมชาติลัตเวีย 0-2 คู่ </p>
<!-- /wp:paragraph -->

<!-- wp:paragraph -->
<p>อย่างไรก็ตาม ยังเหลือการแข่งขันอีก 3 คู่ ในวันสุดท้าย (5 มี.ค.) เริ่มด้วยประเภทคู่ "ณัฐ" ปรัชญา อิสโร วัย 26 ปี และ "แซค" ฐานทัพ สุขสำราญ วัย 20 ปี พบกับ โรเบิร์ตส์ สตรอมบาห์ส และ เออร์เนสต์ส กูลบิส ต่อด้วยประเภทเดี่ยวชนมือ อีก 2 คู่ กษิดิศ สำเร็จ พบ เออร์เนสต์ส กูลบิส และคู่สุดท้าย ยุทธนา เจริญผล พบกับ โรเบิร์ตส์ สตรอมบาห์ส โดยทีมชนะ จะได้สิทธิ์อยู่ในกลุ่มเวิลด์กรุ๊ป 2 ต่อ ส่วนทีมแพ้จะต้องไปแข่งกรุ๊ป 3 ตามโซนต่อไป แฟนกีฬาเทนนิสสามารถรับชมการถ่ายทอดสดการแข่งขันได้ทางช่อง T Sports 7 (กดหมายเลข 7) เริ่มแข่งขันคู่แรก เวลา 10.00 น. </p>
<!-- /wp:paragraph -->

<!-- wp:paragraph -->
<p>หลังการแข่งขัน "บอล" ภราดร ศรีชาพันธุ์ กัปตันทีมเดวิสคัพไทย กล่าวว่า ในการแข่งขันวันแรก ทั้ง กษิดิศ และ ยุทธนา พยายามสู้เต็มที่ ส่วนตัวพอใจกับฟอร์มการเล่นของทั้งสองคน อย่างไรก็ตาม หากมองคะแนนที่ตามหลัง 0-2 ถือว่าไม่จบ ยังเหลือการแข่งขันอีก 3 คู่ ที่ยังมีโอกาสอยู่ สิ่งสำคัญที่สุดคือต้องเตรียมสภาพร่างกายให้พร้อม ส่วนแผนก็ยังเหมือนเดิม พยายามเตรียมตัวให้พร้อมที่สุด และพยายามเล่นให้ดีที่สุด เพราะยังมีโอกาสอยู่ทุกเวลา </p>
<!-- /wp:paragraph -->

<!-- wp:paragraph -->
<p>กษิดิศ กล่าวว่า รู้สึกเสียดายที่ไม่ชนะ ซึ่งได้พยายามเต็มที่แล้ว แต่ก็ยังมีจุดผิดพลาด เป็นเรื่องความละเอียดเล็กๆ น้อยๆ ของตัวเองที่ยังทำได้ไม่ดี ในขณะที่คู่แข่งขันมีความละเอียดมากกว่าในแต้มสำคัญๆ ทำให้เป็นฝ่ายชนะ ส่วนที่เหลืออีกแมทช์ ตนจะพยายามเตรียมตัวเองให้ดีที่สุด อยากจะแก้ตัว ขอให้คนไทยช่วยเชียร์นักเทนนิสไทยทุกคนด้วย </p>
<!-- /wp:paragraph -->

<!-- wp:paragraph -->
<p>ขณะที่ ยุทธนา กล่าวว่า ตื่นเต้นที่ได้ลงแข่งขันเดวิสคัพ ได้เล่นในบ้าน และเจออดีตมือท็อปเท็นของโลก ซึ่งตอนแรกยังจับทางไม่ได้ จึงพยายามปรับการเล่นและเริ่มผ่อนคลายมากขึ้น ในแมทช์นี้ถือว่าได้ประสบการณ์มาก และเป็นการเล่นในนามทีมชาติด้วย ทำให้ต้องเตรียมพร้อมให้ดีที่สุด ส่วนการแข่งขันอีกแมทช์ที่เหลือก็จะสู้เต็มที่</p>
<!-- /wp:paragraph -->

<!-- wp:image {"id":31189,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2022/03/275225633_5124738627549064_8741900062258209667_n-1024x576.jpg" alt="" class="wp-image-31189"/></figure>
<!-- /wp:image -->