<!-- wp:paragraph {"align":"center","style":{"typography":{"fontSize":20},"color":{"background":"#b0d8ce"}}} -->
<p class="has-text-align-center has-background" style="background-color:#b0d8ce;font-size:20px"><strong>เชียร์"ไทย-เดนมาร์ก"ทำศึกเดวิสคัพ"ฉลองครบรอบความสัมพันธ์ 400 ปี"</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของคณะเจ้าหน้าที่และนักเทนนิสทีมชาติไทย ที่เดินทางไปแข่งขันเทนนิสชิงแชมป์โลก ประเภททีมชาย รายการ "เดวิส คัพ บาย ราคูเท็น 2021" เวิลด์กรุ๊ป 2 กับ ทีมชาติเดนมาร์ก ระหว่างวันที่ 17-18 ก.ย.2564 ณ เมืองคอเลง ประเทศเดนมาร์ก ล่าสุด พันเอก วัฒนา จันทร์ไพจิตต์ ผู้จัดการทีม, ดร.ธนากร ศรีชาพันธุ์ กัปตันทีม ได้นำคณะเจ้าหน้าที่และนักเทนนิสชายทีมชาติไทย เดินทางไปฝึกซ้อมที่สนามแข่งขันจริง ณ ซิดแบงก์ อารีน่า ซึ่งมีกำหนดฝึกซ้อมที่สนามแห่งนี้ ระหว่างวันที่ 14-16 ก.ย.2564 ก่อนเปิดฉากแข่งขัน วันที่ 17 ก.ย.เป็นวันแรก</p>
<!-- /wp:paragraph -->

<!-- wp:paragraph -->
<p>นอกจากนี้ คณะเจ้าหน้าที่และนักเทนนิสทีมชาติไทยยังได้รับเกียรติจาก นางศิริลักษณ์ นิยม เอกอัครราชทูต ณ กรุงโคเปนเฮเกน และนางสาววรัญญา ฉันทพันธุ์ ที่ปรึกษา พร้อมด้วยเจ้าหน้าที่สถานเอกอัครราชทูตฯ ที่เดินทางไปเยี่ยมและให้กำลังใจนักเทนนิสทีมชาติไทย เมื่อวันที่ 13 ก.ย.ที่ผ่านมา ณ สนามฝึกซ้อม ภายในคอเลง เทนนิสคลับ</p>
<!-- /wp:paragraph -->

<!-- wp:paragraph -->
<p>นางศิริลักษณ์ นิยม เอกอัครราชทูต ณ กรุงโคเปนเฮเกน กล่าวว่า ดีใจมากที่มีโอกาสได้มาเยี่ยมนักเทนนิสทีมชาติไทยที่จะแข่งขันเดวิส คัพ ตั้งแต่ได้รับหนังสือแจ้งมาจากสมาคมกีฬาลอนเทนนิสแห่งประเทศไทยฯ ก็มีความตั้งใจอย่างยิ่งที่จะมาให้กำลังใจนักกีฬา เพราะเป็นเรื่องที่สถานเอกอัครราชทูตให้ความสำคัญ เมื่อทราบว่ามีนักกีฬาไทยมาก็พร้อมที่จะมาให้กำลังใจ และพร้อมสนับสนุนอำนวยความสะดวกทุกอย่าง เพราะถือว่านักกีฬามาทำชื่อเสียงให้ประเทศไทยและมาสร้างความสัมพันธ์ในระดับประชาชนระหว่างไทยกับเดนมาร์กให้มีความแน่นแฟ้นยิ่งขึ้น</p>
<!-- /wp:paragraph -->

<!-- wp:paragraph -->
<p>"โดยเฉพาะในปีนี้เป็นปีที่ไทยกับเดนมาร์กครบรอบความสัมพันธ์ 400 ปีของการติดต่อกันครั้งแรก ซึ่งเราก็ถือว่าการมาแข่งขันกีฬากันในครั้งนี้เป็นการกระชับมิตรความสัมพันธ์ระหว่างไทยกับเดนมาร์ก และเป็นโอกาสที่เรากำลังเฉลิมฉลองความสัมพันธ์ 400 ปีพอดี ทางสถานทูตไทยก็จะเผยแพร่การมาแข่งขันเทนนิสครั้งนี้ให้คนไทยที่อยู่เดนมาร์กได้รับทราบ และร่วมกันมาเชียร์ให้กำลังใจนักกีฬา เราพร้อมที่จะส่งกำลังใจและเชียร์นักกีฬาไทยอย่างเต็มที่" นางศิริลักษณ์ กล่าว</p>
<!-- /wp:paragraph -->

<!-- wp:paragraph -->
<p>ด้าน "ผู้พันหลอด" พันเอก วัฒนา จันทร์ไพจิตต์ ผู้จัดการทีมไทย กล่าวว่า ขอขอบคุณท่านเอกอัครราชทูต ณ กรุงโคเปนเฮเกน ซึ่งได้กรุณาให้เกียรติเดินทางมาพบปะเยี่ยมและให้กำลังใจนักกีฬา เพื่อรับฟังว่าทีมไทยมีปัญหาอะไรบ้าง และพยายามที่จะช่วยเหลือ รวมทั้งนำสิ่งของ เช่น อาหาร ผลไม้ น้ำดื่ม มามอบให้ด้วย โดยในวันที่ 17 ก.ย. ท่านเอกอัครราชทูตติดภารกิจสำคัญมาก แต่จะมีคณะผู้ใหญ่และเจ้าหน้าที่จากสถานเอกอัครราชทูตไทย ณ กรุงโคเปนเฮเกน เดินทางมาให้กำลังใจทีมเดวิสคัพไทย</p>
<!-- /wp:paragraph -->

<!-- wp:paragraph -->
<p>ขณะที่ "เน็ต" พลภูมิ โควาพิทักษ์เทศ นักหวดมืออันดับ 2 ของไทย กล่าวว่า สำหรับเดวิสคัพครั้งนี้นับเป็นครั้งที่ 5 แล้วที่ได้รับใช้ประเทศ ส่วนความพร้อมของตนนั้นก่อนมาแข่งขันเดวิสคัพก็ใช้ชีวิตอยู่ในทวีปยุโรปมาได้เดือนกว่าแล้ว ถือว่ามีความพร้อมมาก ไม่มีอาการบาดเจ็บอะไร ฟิตเต็มที่ ส่วนเป้าหมายในเดวิสคัพครั้งนี้ ต้องบอกตามตรงว่า ทีมไทยเป็นรองทีมเดนมาร์กอยู่พอสมควร แต่จะพยายามเต็มที่ และอยากได้ชัยชนะ ก็ขอให้แฟนกีฬาเทนนิสชาวไทยช่วยกันติดตามเชียร์ทีมเดวิสคัพทีมชาติไทยกันด้วย</p>
<!-- /wp:paragraph -->

<!-- wp:image {"id":28499,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/09/241860600_4543566228999643_2619417794775109643_n-1024x689.jpg" alt="" class="wp-image-28499"/></figure>
<!-- /wp:image -->