<!-- wp:paragraph {"align":"center","textColor":"vce-bg","style":{"typography":{"fontSize":20},"color":{"background":"#185f7e"}}} -->
<p class="has-text-align-center has-vce-bg-color has-text-color has-background" style="background-color:#185f7e;font-size:20px"><strong>เต็มที่แล้ว! เด็กไทยฮึดสู้ก่อนปราชัย<br>ไม่ท้อขอสู้ต่อ-เทนนิสทีมชิงแชมป์โลก </strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมชายและทีมหญิง รุ่นอายุไม่เกิน 14 ปี รอบ 16 ทีมสุดท้ายของโลก รายการ "ไอทีเอฟ เวิลด์ จูเนียร์ เทนนิส ไฟนอลส์ 2021" แข่งขันคอร์ตดิน ณ เมืองโปรสเตยอฟ สาธารณรัฐเช็ก เมื่อคืนวันที่ 3 ส.ค.2564 เป็นรอบพบกันหมดในกลุ่ม นัดที่สอง </p>
<!-- /wp:paragraph -->

<!-- wp:paragraph -->
<p>ประเภททีมชาย กลุ่ม ซี ทีมนักเทนนิสเยาวชนชายไทย ซึ่งนัดแรกแพ้ รัสเซีย 0-3 คู่ ลงเล่นนัดที่สองกับ อียิปต์ ที่นัดแรกชนะ แคนาดา 2-1 ปรากฏว่า นักหวดเยาวชนชายไทยพยายามสู้เต็มพี่ ก่อนพ่ายไปอย่างน่าเสียดาย ทำให้ ทีมไทย แพ้ ทีมอียิปต์ 1-2 คู่ </p>
<!-- /wp:paragraph -->

<!-- wp:paragraph -->
<p>ผลการแข่งขัน คู่แรก เดี่ยวมือสอง "เดฟ" ทัดพงษ์ กมลปัญญากร แพ้ โมฮาเหม็ด อิบราฮิม 0-2 เซต 2-6, 6-7(4-7) ขณะที่เดี่ยวมือหนึ่ง "วินเนอร์" ธีรภัทร ขันติวีรวัฒน์ คว้าชัยเซตแรกมาได้ ก่อนจะแพ้ให้แก่ คาริม มาบรูก ด้วยสกอร์ 6-2, 4-6 Ret. ซึ่งหลังจบเซตสอง ธีรภัทร มีอาการตะคริว ทำให้ต้องถอนตัวออกจากการแข่งขัน ส่วนประเภทคู่ "อังเปา" ภพธรรม ศรีวงษ์ และ ทัดพงษ์ ผนึกกำลังเอาชนะ โอมาร์ คานดิล และ โมฮาเหม็ด อิบราฮิม 2-0 เซต 6-3, 7-5</p>
<!-- /wp:paragraph -->

<!-- wp:paragraph -->
<p> ส่วนผลอีกคู่ในกลุ่ม ซี รัสเซีย ทีมวางอันดับ 5 ของรายการ ชนะ แคนาดา ทีมวางอันดับ 4 ของรายการ 3-0 คู่ สำหรับรอบพบกันหมดนัดสุดท้าย ทีมไทย จะพบกับ แคนาดา ส่วน อียิปต์ พบ รัสเซีย </p>
<!-- /wp:paragraph -->

<!-- wp:paragraph -->
<p>หลังการแข่งขัน "โค้ชแจ็ค" นายรุ่งฤทธิ์ ตาก้อง ผู้ฝึกสอนเทนนิสทีมชายทีมชาติไทย กล่าวว่า นักกีฬาทุกคนตั้งใจเล่นและพยายามสู้อย่างเต็มที่แล้ว ซึ่งต้องขอชื่นชม ในส่วน ธีรภัทร นั้น ได้พยายามเล่นอย่างมาก แต่ด้วยอาการตะคริว จึงจำเป็นต้องถอนตัว สำหรับรอบพบกันหมดนัดสุดท้าย ทีมไทยจะพบแคนาดา เชื่อว่าทุกคนจะสู้เต็มที่อีกครั้ง แม้เป็นรองอยู่มากก็ตาม เนื่องจากเด็กไทยไม่มีความชำนาญในการเล่นคอร์ตดิน และรายการนี้นับเป็นรายการแรกของเด็กๆ ในรอบหลายเดือนด้วย แต่ทุกคนก็พยายามเล่นอย่างเต็มที่ </p>
<!-- /wp:paragraph -->

<!-- wp:paragraph -->
<p>ด้านประเภททีมหญิง กลุ่ม บี ทีมไทย ทีมวางอันดับ 6 ของรายการ ซึ่งนัดแรกคว้าชัยด้วยการชนะฮ่องกง 2-1 คู่ ลงเล่นนัดที่สองกับ เกาหลี ที่นัดแรกแพ้ "เจ้าภาพ" เช็ก ทีมวางอันดับ 4 ของรายการ 0-3 คู่ ปรากฏว่า ทีมไทยสุดต้านความแข็งแกร่ง พ่ายเกาหลีไป 0-3 คู่ </p>
<!-- /wp:paragraph -->

<!-- wp:paragraph -->
<p>ผลการแข่งขัน คู่แรก เดี่ยวมือสอง "เจมม่า" กัญจน์ชญา จูงวัฒนา แพ้ อี ฮยอนยี 0-2 เซต 2-6, 1-6 ส่วนคู่ที่สอง เดี่ยวมือหนึ่ง "บัว" กมลวรรณ ยอดเพ็ชร แพ้ ยาง วูจอง 1-2 เซต 6-3, 4-6, 2-6 และประเภทคู่ "มาหยา" มาหยา บุญญาอรุณเนตร และ กมลวรรณ แพ้ อี ฮยอนยี และ ลิม ซาราง 1-2 เซต 6-7(1-7), 6-1 และซูเปอร์ไทเบรก 13-15 </p>
<!-- /wp:paragraph -->

<!-- wp:paragraph -->
<p>ส่วนผลอีกคู่ในกลุ่มเดียวกัน "เจ้าภาพ" เช็ก ทีมวางอันดับ 4 ของรายการ ชนะ ฮ่องกง 3-0 คู่ สำหรับรอบพบกันหมดนัดสุดท้าย ทีมไทยจะพบกับ เช็ก ส่วน เกาหลี พบ ฮ่องกง </p>
<!-- /wp:paragraph -->

<!-- wp:paragraph -->
<p>นายก้องภพ เลิศชัย ผู้ฝึกสอนเทนนิสทีมหญิงทีมชาติไทย กล่าวว่า ตอนนี้ทีมไทยมีผลการแข่งขันชนะ 1 นัด และแพ้ 1 นัด ฉะนั้น การเล่นนัดสุดท้ายกับ เช็ก จะต้องพยายามอย่างมาก โดยได้ปรับแผนผู้เล่น ให้ มาหยา บุญญาอรุณเนตร ขึ้นมาทำหน้าที่เดี่ยวมือสอง ส่วน กมลวรรณ ยอดเพ็ชร ยังทำหน้าที่ในประเภทเดี่ยวมือหนึ่งต่อไป นักกีฬาทุกคนมีความมุ่งมั่น แม้แพ้มาในการเล่นนัดที่สองแต่ก็ยังพร้อมสู้ต่อไป</p>
<!-- /wp:paragraph -->

<!-- wp:image {"id":27890,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/08/225683583_4417076551648612_5891134777216977650_n-1024x769.jpg" alt="" class="wp-image-27890"/></figure>
<!-- /wp:image -->