<!-- wp:paragraph {"align":"center","style":{"typography":{"fontSize":20},"color":{"background":"#c6dae2"}}} -->
<p class="has-text-align-center has-background" style="background-color:#c6dae2;font-size:20px"><strong>"ฐานทัพ-อัญชิสา" ครองแชมป์ประเภทเดี่ยวแถมควงกันขึ้นแท่นคู่ผสม-เบิ้ลถ้วยศึกไทยแลนด์</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสอาชีพ "ไทยแลนด์ แชมป์เปี้ยนชิพ" ประจำปี 2568 สนาม 3 ชิงเงินรางวัลรวม 600,000 บาท ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 27 เม.ย. 2568 เป็นวันสุดท้าย โดย นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทยฯ และฝ่ายพัฒนาเยาวชน เป็นประธานมอบรางวัลให้แก่นักกีฬา ประเภทชายเดี่ยว รอบชิงชนะเลิศ "เมฆ" จิรัฏฐ์ นวสิริสมบูรณ์ หนุ่มกรุงเทพฯ มือวางอันดับ 1 ของรายการ โคจรมาพบกับ "แซค" ฐานทัพ สุขสำราญ หนุ่มลพบุรี มือวางอันดับ 2 ของรายการ รองแชมป์สนาม 1 โดยคู่นี้จัดว่าเป็นนักหวดฝีมือระดับแถวหน้าของประเทศไทย และต่างก็เคยลงสนามแข่งขันในนามทีมชาติไทยมาแล้ว เซตแรก ฐานทัพ คุมเกมไว้ได้หมด เอาชนะขาดลอย 6-0 เซตสองเป็น จิรัฏฐ์ ที่เล่นได้ดีจนตีเสมอได้สำเร็จ จากการเอาชนะด้วยสกอร์ 6-3 ฉะนั้น ต้องเล่นเซตสาม เพื่อตัดสินหาผู้ชนะและเป็น ฐานทัพ ที่พยายามเล่นให้ได้ตามมาตรฐานของตัวเอง จนเป็นฝ่ายคว้าชัยไปในที่สุด สรุป ฐานทัพ ชนะ จิรัฏฐ์ 2-1 เซต 6-0, 3-6 และ 6-2</p>
<!-- /wp:paragraph -->

<!-- wp:paragraph -->
<p>ฐานทัพ ได้ครองแชมป์ชายเดี่ยวศึกไทยแลนด์ฯ สนาม 3 ได้รับเงินรางวัล จำนวน 50,000 บาท และคะแนนสะสมอันดับประเทศไทย จำนวน 220 คะแนน โดยปีที่แล้ว ฐานทัพ ได้แชมป์ศึกไทยแลนด์มาถึง 4 สนามด้วยกัน ส่วน จิรัฏฐ์ รองแชมป์สนามนี้ ได้รองแชมป์ รับเงินรางวัล จำนวน 25,000 บาท และ 140 คะแนน ทางด้านหญิงเดี่ยว รอบชิงชนะเลิศ เป็นการขับเคี่ยวกันระหว่าง "อีฟ" พัชรินทร์ ชีพชาญเดช สาวขอนแก่น ซึ่งปีที่แล้ว กวาดแชมป์หญิงเดี่ยวศึกไทยแลนด์ฯ ไปครองได้ถึง 6 สนาม และในรายการนี้เป็นมือวางอันดับ 1 พบกับมือวางอันดับ 3 "ออมสิน" อัญชิสา ฉันทะ สาวประจวบคีรีขันธ์ รองแชมป์ศึกไทยแลนด์ฯ สนาม 2 ของปีนี้ ทั้งคู่ต่างเป็นนักเทนนิสที่ฝีมือดี ทำให้การแข่งขันเป็นไปอย่างสนุก ซึ่งเซตแรก พัชรินทร์ ทำได้ดีกว่า เอาชนะไป 6-2 ทว่า หลังจากนั้น อัญชิสา เรียกฟอร์มเก่งออกมาใช้ และเล่นได้อย่างครบเครื่อง เก็บ 2 เซตถัดมา แซงเอาชนะไป 2-1 เซต 2-6, 6-2 และ 6-3</p>
<!-- /wp:paragraph -->

<!-- wp:paragraph -->
<p>อัญชิสา ขึ้นแท่นแชมป์หญิงเดี่ยวศึกไทยแลนด์ฯ สนาม 3 ทันที ได้รับเงินรางวัล จำนวน 50,000 บาท และคะแนนสะสมอันดับประเทศไทย จำนวน 220 คะแนน ในขณะที่ พัชรินทร์ ได้รองแชมป์ รับเงินรางวัล จำนวน 25,000 บาท และ 140 คะแนน จากนั้น อัญชิสา กับ ฐานทัพ ได้จับคู่กันลงแข่งขันประเภทคู่ผสม ในฐานะคู่มือวางอันดับ 2 ของรายการ พบกับ พัชรินทร์ และ นพดล น้อยกอ จากพิจิตร ซึ่งเป็นคู่มือวางอันดับ 1 ของรายการ ในรอบชิงชนะเลิศ ผลปรากฏว่า อัญชิสา กับ ฐานทัพ ผนึกกำลัง ช่วยกันหวดเอาชนะ ได้ 2 เซตรวด 6-1 และ 6-3 คว้าแชมป์ประเภทคู่ผสมไปครอง นอกจากนี้ ทั้งคู่ยังได้รับเงินรางวัลไปแบ่งกัน จำนวน 14,000 บาท ส่วนคู่พัชรินทร์กับนพดลได้รับร่วมกัน จำนวน 8,000 บาท</p>
<!-- /wp:paragraph -->

<!-- wp:image {"id":49157,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/04/494147641_1110852781077703_2003476371710375748_n-1024x683.jpg" alt="" class="wp-image-49157"/></figure>
<!-- /wp:image -->