<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>แนะนำนักเทนนิสเยาวชนทีมชาติ "มินนี่" ปารมี ทัดแก้ว<br>"มินนี่" ปารมี ทัดแก้ว สาวน้อยจาก จ.ยะลา วัย 16 ปี เริ่มต้นจับแร็กเกตตั้งแต่อายุ 5 ขวบ</strong></p>
<!-- /wp:paragraph -->

<!-- wp:paragraph -->
<p>ด้วยความที่ทั้งคุณพ่อและคุณแม่ รวมถึงพี่สาว "เอ็มมี่" ต่างก็เล่นเทนนิสกันมาตั้งแต่น้องจำความได้ ทำให้มินนี่ได้ซึมซับความรักในกีฬานี้ตั้งแต่อายุยังน้อย</p>
<!-- /wp:paragraph -->

<!-- wp:paragraph -->
<p>โดยเฉพาะอย่างยิ่งคุณพ่อ ธวัชชัย ทัดแก้ว ซึ่งเป็นนักกีฬาเทนนิสตั้งแต่ระดับเยาวชน และปลุกปั้นนักกีฬาเทนนิสใน จ.ยะลา หลายคนขึ้นมา จนใครๆ ต่างก็เรียกกันว่า "ครูเอก"</p>
<!-- /wp:paragraph -->

<!-- wp:paragraph -->
<p>มินนี่ที่ผูกพันกับคุณพ่ออย่างมาก จึงมักติดสอยห้อยตามไปเล่นและซ้อมด้วยอย่างสม่ำเสมอ และคุณพ่อก็กลายเป็นโค้ชคนแรกให้กับน้อง เวลาเลิกเรียนเสาร์-อาทิตย์ก็ตั้งใจฝึกซ้อมกันอย่างจริงจัง</p>
<!-- /wp:paragraph -->

<!-- wp:paragraph -->
<p>พออายุได้ 7 ขวบ มินนี่เริ่มตระเวนแข่งขันเทนนิสในภาคใต้ พอเริ่มโตขึ้นอีกนิด คุณพ่อก็พาไปแข่งขันทั้งในพื้นที่และเข้าไปกรุงเทพบ้าง</p>
<!-- /wp:paragraph -->

<!-- wp:paragraph -->
<p>ระหว่างที่ทุกอย่างกำลังไปได้ดี และมินนี่ก็พัฒนาฝีมือขึ้นตามลำดับ ก็เกิดเหตุไม่คาดฝันขึ้นเมื่อคุณพ่อประสบอุบัติเหตุเสียชีวิตเมื่อเดือนกรกฎาคม ปี พ.ศ.2564 ซึ่งขณะนั้น มินนี่เพิ่งอายุ 12 ปี กำลังศึกษาในระดับ ม.1</p>
<!-- /wp:paragraph -->

<!-- wp:paragraph -->
<p>เนื่องด้วยคุณพ่อเป็นเสาหลักของครอบครัว ทำให้ครอบครัวทัดแก้วต้องเผชิญกับความเปลี่ยนแปลงครั้งใหญ่ คุณแม่ต้องทำงานหนักขึ้นเพื่อจุนเจือครอบครัวซึ่งมีลูกสาว 2 คน และคุณยาย</p>
<!-- /wp:paragraph -->

<!-- wp:paragraph -->
<p>ถึงอย่างนั้น คุณแม่ก็ยังสนับสนุนการเล่นเทนนิสของมินนี่อย่างเต็มที่ เพราะเป็นความฝันร่วมกันของทั้งลูกสาวและคุณพ่อที่อยากเห็นน้องลงแข่งขันระดับอาชีพ</p>
<!-- /wp:paragraph -->

<!-- wp:paragraph -->
<p>เพื่อให้สามารถพัฒนาฝีมือและต่อยอดความสำเร็จได้อย่างเต็มที่ ราวปี 2565 คุณแม่จึงตัดสินใจส่งมินนี่มาอยู่กับญาติที่กรุงเทพ เพื่อเรียนรู้ทักษะที่ Paradorn International Tennis Academy ตามคำชักชวนของ "พี่แมน" ณัฐนนท์ กัจฉปานันท์ และ "พี่หนุ่ม" ณัฐพงศ์ คงอาวุธ อดีตลูกศิษย์ของคุณพ่อ ซึ่งต่างก็เป็นโค้ชอยู่ที่ภราดร อคาเดมี</p>
<!-- /wp:paragraph -->

<!-- wp:paragraph -->
<p>ตอนที่ตัดสินใจเดินทางมากรุงเทพ ครอบครัวคุยกันว่า มินนี่จะใช้เวลา 2 ปี ช่วงเรียนระดับ ม.2-ม.3 ฝึกฝนตัวเอง จนเมื่อจบระดับชั้นมัธยมต้นแล้ว ค่อยมาคุยกันว่าจะเอาอย่างไรต่อไป</p>
<!-- /wp:paragraph -->

<!-- wp:paragraph -->
<p>ระหว่างนั้นเอง มินนี่ก็ประสบความสำเร็จคว้าแชมป์ประเภทหญิงเดี่ยวและหญิงคู่ เทนนิสเยาวชนเพื่อความชนะเลิศแห่งประเทศไทย ปี 2567 รุ่นอายุไม่เกิน 16 ปี ขณะเดียวกันก็ทำผลงานได้ดีในการออกแข่งขันต่างประเทศ โดยเฉพาะตำแหน่งรองชนะเลิศทั้งประเภทเดี่ยวและคู่ เทนนิสเยาวชนนานาชาติ ITF ระดับ J30 ที่ปากีสถาน ปี 2567 และที่เวียดนาม ปี 2568</p>
<!-- /wp:paragraph -->

<!-- wp:paragraph -->
<p>ขณะเดียวกัน มินนี่ก็ติดทีมชาติเทนนิสเยาวชนอายุไม่เกิน 16 ปี โดยเริ่มติดครั้งแรกในปี 2567 และต่อเนื่องมาในปีนี้ ซึ่งความสำเร็จอย่างต่อเนื่องทำให้มินนี่ตัดสินใจที่จะไปต่อกับเส้นทางเทนนิส</p>
<!-- /wp:paragraph -->

<!-- wp:paragraph -->
<p>ปัจจุบัน มินนี่อายุ 16 ปี กำลังศึกษาระดับ ม.5 ที่โรงเรียนกีฬาสุพรรณบุรี ถือเป็นอีกช่วงหัวเลี้ยวหัวต่อสำคัญในการตัดสินใจเกี่ยวกับอนาคต</p>
<!-- /wp:paragraph -->

<!-- wp:paragraph -->
<p>มินนี่เปิดใจว่า การจะสานต่อความฝันการเป็นนักเทนนิสอาชีพนั้นไม่ใช่เรื่องง่าย โดยเฉพาะอย่างยิ่งเมื่อคุณแม่ไม่มีงานประจำแล้ว และต้องแบกภาระค่าใช้จ่ายของทั้งครอบครัว จึงมีคนแนะนำให้หาสปอนเซอร์สนับสนุนเพื่อแบ่งเบาภาระของคุณแม่ จึงได้แต่หวังว่าจะมีคนเล็งเห็นถึงความมุ่งมั่นตั้งใจของเด็กต่างจังหวัดคนหนึ่ง เพื่อสานฝันร่วมกันที่มีกับคุณพ่อและครอบครัวจนบรรลุเป้าหมาย</p>
<!-- /wp:paragraph -->

<!-- wp:image {"id":53209,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/11/581963061_1274665894696390_234238969795984041_n-769x1024.jpg" alt="" class="wp-image-53209"/></figure>
<!-- /wp:image -->