<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>ไทยชนะอินโดฯ จบที่ 3!<br>ทีมเยาวชนชายไทย รุ่น 14 ปี ได้อันดับ 3 ของเอเชีย<br>"สุชัย" ชมผลงานดี ซิวตั๋วลุย 16 ทีมโลก ในรอบ 5 ปี</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสเยาวชนชิงแชมป์โลก ประเภททีมชาย รุ่นอายุไม่เกิน 14 ปี รอบคัดเลือกตัวแทนโซนเอเชีย/โอเชียเนีย รายการ "2026 ไอทีเอฟ เวิลด์ จูเนียร์ เทนนิส, เอเชีย/โอเชียเนีย ไฟนอลส์ ควอลิฟายอิ้ง อีเวนท์" ณ เมืองกูชิง รัฐซาราวัก ประเทศมาเลเซีย เมื่อวันที่ 3 พ.ค. 2569 เป็นวันสุดท้าย รอบจัดอันดับ 3-4 ทีมชาติไทย พบกับ ทีมชาติอินโดนีเซีย</p>
<!-- /wp:paragraph -->

<!-- wp:paragraph -->
<p>คู่แรก เดี่ยวมือสอง “เดนิส” เดนิส เขียวรักษา เก็บแต้มแรกให้ทีมไทยขึ้นนำได้สำเร็จ หลังจากเอาชนะ อาหมัด ซุลฟาน ซาเดวา ดวี ด้วยสกอร์ 6-3 ทั้งสองเซต ต่อด้วยเดี่ยวมือหนึ่ง “อันปัน” ปัณณพรรธน์ นิ่มนวลกุล พบ โกมัง บากัส วาห์ยู ปุรุตามะ ซึ่งหลังจาก ปัณณพรรธน์ นำ 4-1 ทางอินโดนีเซียได้ขอยอมแพ้ เนื่องจากเจ็บข้อเท้า ส่งผลให้ ปัณณพรรธน์ ชนะด้วยสกอร์ 4-1 Ret.</p>
<!-- /wp:paragraph -->

<!-- wp:paragraph -->
<p>จากผลดังกล่าว ทำให้ ทีมชาติไทย ชนะ ทีมชาติอินโดนีเซีย 2-0 คู่ ได้อันดับ 3 มาครอง ในขณะที่อินโดนีเซียได้อันดับ 4 ทั้งนี้ นับเป็นการตอกย้ำชัยชนะอีกครั้ง หลังจากไทยเอาชนะอินโดนีเซียในรอบแบ่งกลุ่มพบกันหมดมาแล้ว 2-1 คู่ ส่วนผลรอบจัดอันดับ 1-2 หรือรอบชิงชนะเลิศ ญี่ปุ่น ชนะ ออสเตรเลีย 2-1 คู่</p>
<!-- /wp:paragraph -->

<!-- wp:paragraph -->
<p>สรุป ทีมที่ได้อันดับ 1-4 ได้แก่ ญี่ปุ่น ออสเตรเลีย ไทย และอินโดนีเซีย ต่างได้เป็นตัวแทนโซนเอเชีย/โอเชียเนีย ไปแข่งขัน รายการ "2026 ไอทีเอฟ เวิลด์ จูเนียร์ เทนนิส" รอบไฟนอลส์ หรือรอบ 16 ทีมสุดท้ายของโลก โดยนับเป็นการได้ไปของทีมไทยในรอบ 5 ปี</p>
<!-- /wp:paragraph -->

<!-- wp:paragraph -->
<p>นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เปิดเผยว่า ขอกราบขอบพระคุณ ท่านลดา ภู่มาศ เอกอัครราชทูต ณ กรุงกัวลาลัมเปอร์ ที่กรุณาให้การต้อนรับ และเลี้ยงอาหารแก่คณะเทนนิสทีมชาติไทย ทั้งทีมชายและทีมหญิง รุ่นอายุไม่เกิน 14 ปี ที่เดินทางไปแข่งขัน ณ ประเทศมาเลเซีย ระหว่างวันที่ 21 เม.ย. - 3 พ.ค. 2569 ทำให้นักกีฬาและเจ้าหน้าที่ต่างมีขวัญและกำลังใจที่ดีมาก</p>
<!-- /wp:paragraph -->

<!-- wp:paragraph -->
<p>จากผลงานของทีมชายที่ได้อันดับ 3 และยังได้โควตาไปแข่งขันรอบ 16 ทีมสุดท้ายของโลกด้วย นับเป็นผลงานที่ยอดเยี่ยมในรอบ 5 ปีที่ทำได้ ส่วนทีมหญิงไทย รุ่นอายุไม่เกิน 14 ได้อันดับ 7 ของเอเชีย ทุกคนได้พยายามอย่างเต็มที่แล้ว แต่ต้องยอมรับว่าคู่แข่งขันแข็งแกร่งจริง ๆ อย่างไรก็ตาม สมาคมขอชื่นชมนักกีฬาทุกคนทั้งทีมชายและทีมหญิง รวมทั้งขอบคุณทีมงานผู้ฝึกสอน ที่พยายามช่วยกันสร้างชื่อเสียงให้ประเทศไทย</p>
<!-- /wp:paragraph -->

<!-- wp:paragraph -->
<p>"โค้ชเอ็กซ์" นายพชรพล คำสมาน ผู้ฝึกสอนทีมชายทีมชาติไทย รุ่นอายุไม่เกิน 14 ปี กล่าวว่า ขอกราบขอบพระคุณ ท่านลดา ภู่มาศ เอกอัครราชทูต ณ กรุงกัวลาลัมเปอร์ ที่กรุณาดูแลคณะเทนนิสไทยเป็นอย่างดี ทำให้ทุกคนมีขวัญและกำลังใจที่ดีมาก นอกจากนี้ ท่านลดา ยังได้กรุณามอบหมายให้ นางขวัญหล้า จุง เจ้าของร้าน Pandan Thai Delight (Thai Select Award) ณ เมืองกูชิง รัฐซาราวัก ประเทศมาเลเซีย และยังเป็น หัวหน้าอาสาสมัครไทยประจำรัฐซาราวัก มาเลเซียตะวันออก ประเทศมาเลเซีย มาช่วยดูแลทีมไทยเป็นอย่างดีด้วย ก็ขอขอบคุณ นางขวัญหล้า จุง ด้วย</p>
<!-- /wp:paragraph -->

<!-- wp:paragraph -->
<p>ในส่วนความสำเร็จครั้งนี้ ที่จะลืมไม่ได้คือ ต้องขอขอบคุณ นายสุชัย พรชัยศักดิ์อุดม นายกสมาคมฯ นายไทยทนุ วรรณสุข เลขาธิการสมาคมฯ และคณะกรรมการอำนวยการสมาคมฯ ทุกคน ที่สนับสนุนทีมไทยเป็นอย่างดี ตลอดจนผู้ปกครองที่สนับสนุนเต็มที่เช่นกัน รวมทั้งกำลังใจดี ๆ จากกองเชียร์ชาวไทย ที่ส่งกำลังใจให้อย่างต่อเนื่อง</p>
<!-- /wp:paragraph -->

<!-- wp:paragraph -->
<p>"ดีใจมากครับ ที่ประสบความสำเร็จเกินเป้าหมาย ซึ่งตั้งเป้าไว้ที่รอบ 8 ทีม ไม่คิดว่าจะมาถึงรอบชิงอันดับ 3 ต้องชมนักกีฬาและทีมงานทุกคน แม้จะเหนื่อยและล้า แต่ก็สู้เต็มที่ โดย เดนิส เขียวรักษา ที่ก่อนหน้านี้มีอาการป่วยเพราะอาหารเป็นพิษ แต่หลังจากฟื้นตัวก็มาช่วยทีมไทย นักกีฬาทุกคนมีความรักและสามัคคีกันมาก ถือเป็นผลงานที่ยอดเยี่ยมของ ปัณณพรรธน์ นิ่มนวลกุล, วริษฐ์ เลิศสินธพานนท์ และ เดนิส เขียวรักษา ที่ทำให้ทีมไทยได้ไปรอบ 16 ทีมสุดท้ายอีกครั้ง ในรอบ 5 ปีครับ" นายพชรพล กล่าว</p>
<!-- /wp:paragraph -->

<!-- wp:paragraph -->
<p>สำหรับ "โค้ชเอ็กซ์" นั้น ก่อนหน้านี้รับบทเป็นกัปตันทีม ที่เพิ่งพาทีมหญิงทีมชาติไทยชุดใหญ่คว้าแชมป์เทนนิสชิงแชมป์โลก ประเภททีมหญิง รายการ "2026 บิลลี่ จีน คิง คัพ" พร้อมคว้าสิทธิ์ไปแข่งขันรอบเพลย์ออฟ เวิลด์กรุ๊ป เมื่อเดือน เม.ย. ที่ผ่านมา</p>
<!-- /wp:paragraph -->

<!-- wp:paragraph -->
<p>อนึ่ง คณะเทนนิสชายทีมชาติไทยชุดนี้ ประกอบด้วย "โค้ชเอ็กซ์" นายพชรพล คำสมาน ผู้ฝึกสอนทีมชาติไทย, นายพันธุ์ทิวา ชาวอุทัย เทรนเนอร์ และ 3 นักกีฬาเทนนิสเยาวชนชายทีมชาติไทย รุ่นอายุไม่เกิน 14 ปี ได้แก่ “น้องอันปัน” ปัณณพรรธน์ นิ่มนวลกุล, “น้องเเทน” วริษฐ์ เลิศสินธพานนท์ และ “น้องเดนิส” เดนิส เขียวรักษา จากชลบุรี</p>
<!-- /wp:paragraph -->

<!-- wp:image {"id":56211,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2026/05/688957820_1408616677967977_4754543669311056870_n-1024x769.jpg" alt="" class="wp-image-56211"/></figure>
<!-- /wp:image -->