<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>เทนนิสสาวไทยเฮลั่น เปิดหัวชนะอินเดีย 2-1<br>นัดหน้าฉะเกาหลีใต้ ศึก 2026 บิลลีจีนคิงคัพ</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชิงแชมป์โลก ประเภททีมหญิง รายการ “2026 บิลลี จีน คิง คัพ บาย เกนบริดจ์” เอเชีย/โอเชียเนีย กลุ่ม 1 ที่เมืองนิวเดลี ประเทศอินเดีย เปิดฉากวันแรกเมื่อวันที่ 7 เม.ย. ซึ่งเดิมจะเริ่มเวลา 15.00 น. ตามเวลาท้องถิ่น แต่ต้องล่าช้าไปถึง 3 ชั่วโมง เนื่องจากฝนตก จนกระทั่งเริ่มแข่งขันได้ในเวลา 18.00 น. ซึ่งตรงกับเวลา 19.30 น. ของไทย</p>
<!-- /wp:paragraph -->

<!-- wp:paragraph -->
<p>ทีมชาติไทย เปิดสนามกับ ทีมชาติอินเดีย เจ้าภาพ ในรอบพบกันหมด แมทช์แรก โดยคู่แรก ประเภทเดี่ยวมือสอง "ออมสิน" อัญชิสา ฉันทะ มือ 442 ของโลก พบกับ ไวชนาวี อัดการ์ มือ 391 ของโลก ผลปรากฏว่า อัญชิสา โชว์ฟอร์มได้ยอดเยี่ยม เล่นได้อย่างมั่นใจ ก่อนเอาชนะได้ 2 เซตรวด ด้วยสกอร์ 2-0 เซต 6-1, 6-3 เปิดหัวพาทีมไทยนำอินเดีย 1-0 คู่</p>
<!-- /wp:paragraph -->

<!-- wp:paragraph -->
<p>จากนั้น ประเภทเดี่ยวมือหนึ่ง "อีฟ" พัชรินทร์ ชีพชาญเดช มือ 438 ของโลก พบกับ สหาจา ยามาลาปัลลี มือ 385 ของโลก ปรากฏว่า พัชรินทร์ คว้าชัยเซตแรกได้ก่อน 6-4 แต่ก็มาพลาดท่าเซตสอง 1-6 ทำให้เสมอกัน 1-1 เซต และเซตสาม สาวไทยเบรกเกมที่ 7 ขึ้นนำ 4-3 แต่ก็ต้องหยุดการแข่งขันไว้เพียงเท่านี้ เนื่องจากฝนตกต่อเนื่อง</p>
<!-- /wp:paragraph -->

<!-- wp:paragraph -->
<p>และเมื่อกลับมาแข่งขันกันต่อในรุ่งขึ้น วันที่ 8 เม.ย. เวลาไทย 12.30 น. พัชรินทร์ไม่ยอมพลาด ใช้ความเฉียบขาด หวดเอาชนะสาวอินเดียได้สำเร็จ 2-1 เซต 6-4, 1-6 และ 6-4 เก็บแต้มให้ทีมไทยนำขาด 2-0 คู่</p>
<!-- /wp:paragraph -->

<!-- wp:paragraph -->
<p>ต่อด้วยประเภทคู่ ทีมไทยส่ง "เอิร์ธ" เพียงธาร ผลิพืช และ "แต้ว" ทรรศพร นาคหล่อ ลงสนามพบกับ รุทุจา โภสาเล และ อันคิตา ไรนา ผลปรากฏว่า คู่ไทยสุดต้าน พ่ายไป 2 เซตรวด ด้วยสกอร์ 3-6 และ 4-6 ส่งผลให้ ทีมไทย ชนะ ทีมอินเดีย 2-1 คู่ ส่วนรอบพบกันหมด แมทช์ที่สอง ทีมไทยจะพบกับทีมเกาหลีใต้ แข่งขันทั้งหมด 3 คู่ คู่แรกเริ่มเวลา 15.00 น. ซึ่งตรงกับเวลา 16.30 น. ของไทย</p>
<!-- /wp:paragraph -->

<!-- wp:paragraph -->
<p>นายภุชงค์ เลาหศิริวงศ์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีมไทย กล่าวว่า ขอชื่นชมนักกีฬาทุกคนที่พยายามสู้กันอย่างเต็มที่ ส่วนคนที่ไม่ได้ลงสนามก็ช่วยกันเชียร์เช่นกัน การเอาชนะอินเดีย 2-1 ถือเป็นการเปิดหน้าได้สวย เพราะเจ้าภาพก็คาดหวังอย่างมาก คู่แรก อัญชิสา ไม่ยาก แต่ลุ้นคู่สอง พัชรินทร์ ที่มีเซตสามทำให้ตื่นเต้นเล็กน้อย ส่วนประเภทคู่จะหารือกับกัปตันทีม ซึ่งอาจจะมีการปรับเปลี่ยน ต้องดูแต่ละแมทช์ถึงความเหมาะสมและความพร้อมต่อไป</p>
<!-- /wp:paragraph -->

<!-- wp:paragraph -->
<p>"โค้ชเอ็กซ์" นายพชรพล คำสมาน กัปตันทีมไทย กล่าวว่า ดีใจที่สามารถเก็บชัยชนะมาได้ น้องๆ นักกีฬาช่วยกันเล่นอย่างเต็มที่ ยอมรับว่ากดดันมากเพราะเจอเจ้าภาพ ต้องชมทั้ง อัญชิสา และพัชรินทร์ ที่ทำหน้าที่ของตัวเองได้ดี โดยเฉพาะพัชรินทร์ที่มีเซตสามและต้องลุ้นหนัก อย่างไรก็ตาม การคว้าชัยชนะในแมทช์แรกมาได้ ก็สร้างความมั่นใจให้กับทีมเทนนิสไทยได้มาก แต่ก็ต้องพยายามเพราะแมทช์ที่เหลือก็ไม่ได้ง่าย</p>
<!-- /wp:paragraph -->

<!-- wp:paragraph -->
<p>"สำหรับแมทช์ต่อไป ในรอบพบกันหมด ทีมไทยจะพบกับ ทีมเกาหลีใต้ ซึ่งแมทช์แรกชนะ มองโกเลีย 3-0 คู่" โค้ชเอ็กซ์ กล่าวทิ้งท้าย</p>
<!-- /wp:paragraph -->

<!-- wp:image {"id":55616,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2026/04/668166336_1388297269999918_4585286812345560561_n-1024x683.jpg" alt="" class="wp-image-55616"/></figure>
<!-- /wp:image -->