<!-- wp:paragraph {"align":"center","style":{"typography":{"fontSize":20},"color":{"background":"#c2d5dd"}}} -->
<p class="has-text-align-center has-background" style="background-color:#c2d5dd;font-size:20px"><strong>ทีมหวดไทยชาย-หญิงผนึกกำลังปราบฟิลิปปินส์ตุนชัยชนะศึกเทนนิส เซาท์ อีสต์เอเชีย รุ่น 12 ปี </strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสเยาวชนชิงชนะเลิศแห่งเอเชียตะวันออกเฉียงใต้ ประเภททีมชาย และทีมหญิง รุ่นอายุไม่เกิน 12 ปี (ยู-12) รายการ "เอทีเอฟ ทเวลฟ์ แอนด์ อันเดอร์ ทีม คอมเพทติชั่น - ซัพพอร์ทเต็ด บาย เคทีเอฟ รีเจียนัล ควอลิฟายอิ้ง เซาท์อีสต์ เอเชีย อีเวนท์" ณ ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 10 มิ.ย. 2568 เป็นการแข่งขันพบกันหมดในกลุ่ม เป็นวันที่สอง นักเทนนิสเยาวชนทีมชาติไทย รุ่นอายุไม่เกิน 12 ปี ทั้งทีมชายและทีมหญิง มีโปรแกรมลงสนาม โดย ทีมหญิงไทย ซึ่งอยู่กลุ่ม เอ ลงแข่งแมทช์แรกกับ ทีมฟิลิปปินส์ ปรากฏว่า ทีมนักหวดลูกสักหลาดหญิงไทย ภายใต้การคุมทีมของ "โค้ชโอ" นายสุขุม กิจวิจารณ์ ผู้ฝึกสอน ประเดิมชัยได้อย่างสวยงาม เอาชนะได้ทั้ง 3 คู่ ซึ่งมีผลแข่งขัน ดังนี้</p>
<!-- /wp:paragraph -->

<!-- wp:paragraph -->
<p>คู่แรก เดี่ยวมือสอง "สายรุ้ง" ณิชวรัชญ์ พลอยเกษมสุข ชนะ แคโรเลียน ฟีล มา 2-1 เซต 6-2, 2-6 และ 6-1 สำหรับคู่สอง เดี่ยวมือหนึ่ง "โซเฟีย" อาร์ภรนันท์ โซเฟีย แสงสุชาติ ชนะ เอลล่า แม ปากลาลูนัน 2-0 เซต 6-2, 7-6 ไทเบรก 7-4 ส่วนประเภทคู่ ณิชวรัชญ์ และ "ปาล์มมี่" ศิริกร พูลผล ชนะ แคโรเลียน ฟีล มา และ เอเธน่า ลิวัก เซีย 2-1 เซต 6-1, 4-6 และซูเปอร์ไทเบรก 10-5 สำหรับแมทช์ที่สองของทีมหญิงไทยจะพบกับ เวียดนาม ทางด้าน ทีมชายไทย ซึ่งอยู่กลุ่ม บี ลงแข่งแมทช์ที่สองกับ ทีมฟิลิปปินส์ ผลปรากฏว่า ทีมนักหวดชายไทย ภายใต้การคุมทีมของ "โค้ชจิม" จ่าสิบเอก สหทัศน์ ศุภกิจ ผู้ฝึกสอนทีมชาย ยังโชว์ฟอร์มได้ยอดเยี่ยม คว้าชัยได้ 3 คู่รวด โดยมีผลดังนี้ คู่แรก เดี่ยวมือสอง "นะโม" นวธรณ์ ผลากรกุล ชนะ ไจรัส เพอราลตา 2-0 เซต 6-1, 6-1 ต่อด้วยเดี่ยวมือหนึ่ง "ลีโอ" ลีโอ โกวิทวัฒนชัย ชนะ แจน คาเลบ วิลเลโน 2-0 เซต 6-1, 6-3 ส่วนประเภทคู่ ลีโอ และ "วิน" ก้องภพ แซ่ลิ้ม ชนะ ไจรัส เพอราลตา และ เครสธาน เบลาคัส 2-0 เซต 7-6 ไทเบรก 7-2 และ 6-1 สรุปผลงานของทีมชายไทยหลังผ่านการแข่งขัน 2 แมทช์ ซึ่งชนะเวียดนาม 3-0 คู่ และชนะฟิลิปปินส์ 3-0 คู่ ทำให้มีสถิติชนะ 2 แมทช์รวด ส่วนแมทช์ต่อไป ทีมชายไทยจะพบกับ บรูไน</p>
<!-- /wp:paragraph -->

<!-- wp:image {"id":50060,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/06/505945266_1143464954483152_940361343774323426_n-1024x683.jpg" alt="" class="wp-image-50060"/></figure>
<!-- /wp:image -->