<!-- wp:paragraph {"align":"center","style":{"typography":{"fontSize":20},"color":{"background":"#cde4ee"}}} -->
<p class="has-text-align-center has-background" style="background-color:#cde4ee;font-size:20px"><strong>"มายดรีม" ธมลวรรณ โพธิ์จันทร์หนูน้อยนักหวดเมืองหมอแคน "สู้ด้วยหัวใจที่ไม่ยอมแพ้"</strong></p>
<!-- /wp:paragraph -->

<!-- wp:paragraph -->
<p>ในวัยเพียง 11 ปี "มายดรีม" ธมลวรรณ โพธิ์จันทร์ เด็กหญิงจากจังหวัดขอนแก่น ได้ก้าวเข้าสู่เส้นทางของนักเทนนิสเยาวชน ด้วยความมุ่งมั่นและทุ่มเทที่เกินวัย เส้นทางสายเทนนิสของ "มายดรีม" เริ่มต้นขึ้นเมื่อน้องได้สัมผัสไม้แร็กเกตเป็นครั้งแรกที่สนามเทนนิสศรีชาพันธุ์ ดร.ธนากร ศรีชาพันธุ์ ผู้ซึ่งมองเห็นศักยภาพในตัวเธอ จึงได้ชักชวนให้เรียนเทนนิสและได้รับการฝึกฝนเริ่มต้นจาก โค้ชตรงกัณฑ์ มุสิกพันธ์ ที่คอยขัดเกลาทักษะอย่างต่อเนื่อง ปัจจุบัน "มายดรีม" ได้รับการฝึกสอนอย่างเข้มข้นจาก ดร.ธนากร ศรีชาพันธุ์ โค้ชผู้มากประสบการณ์ ที่ช่วยเสริมสร้างทั้งเทคนิค ความแข็งแกร่ง และความสามารถในการแข่งขันให้กับน้อง ซึ่งเป็นนักกีฬารุ่นเล็กคนแรกที่สอนจนน้องมีผลงาน ได้อันดับ 4 ของการแข่งขันคัดเลือกนักเทนนิสเยาวชนทีมชาติไทย ประจำปี 2568 ด้วยความมุ่งมั่น และการฝึกซ้อมอย่างหนัก "มายดรีม" ได้สร้างผลงานโดดเด่นในหลายรายการ ซึ่งเป็นเครื่องยืนยันถึงความสามารถของน้อง อาทิ</p>
<!-- /wp:paragraph -->

<!-- wp:paragraph -->
<p>* รองชนะเลิศ ประเภทหญิงคู่ รุ่นอายุไม่เกิน 8 ปี การแข่งขันเทนนิสเยาวชนเพื่อความชนะเลิศแห่งประเทศไทย ครั้งที่ 59 (ปี 2564) * รองชนะเลิศ อันดับ 2 ประเภทหญิงเดี่ยว รุ่นอายุไม่เกิน 8 ปี เทนนิสเยาวชน รายการ PTT-NSDF Master 2021 (ปี 2564) * รองชนะเลิศ อันดับ 2 หญิงเดี่ยวและหญิงคู่ รุ่นอายุไม่เกิน 10 ปี เทนนิสเยาวชนเพื่อความชนะเลิศแห่งประเทศไทย ครั้งที่ 61 (ปี 2566) * รองชนะเลิศ หญิงคู่ รุ่นอายุไม่เกิน 12 ปี เทนนิสเยาวชนเพื่อความชนะเลิศแห่งประเทศไทย ครั้งที่ 62 (ปี 2567) ผลงานที่น้องทุ่มเทแรงกายแรงใจเหล่านี้ เป็นข้อพิสูจน์ถึงความพยายามอันแน่วแน่ แม้ว่าการแข่งขันแต่ละครั้ง อาจมีทั้งชัยชนะและความผิดหวัง แต่น้องไม่เคยยอมแพ้ พร้อมลุกขึ้นสู้ใหม่เสมอ ด.ญ.ธมลวรรณ โพธิ์จันทร์ (มายดรีม) เกิดวันที่ 8 ต.ค. 2556 อายุ 11 ปี 4 เดือน เป็นชาว "เมืองหมอแคน" จ.ขอนแก่น ปัจจุบันศึกษาที่ โรงเรียนสาธิตมหาวิทยาลัยขอนแก่น (มอดินแดง) เป็นลูกสาวสุดที่รักของคุณพ่อ ผศ.วรวิทย์ โพธิ์จันทร์ กับคุณแม่ วรรณวิภา โพธิ์จันทร์ โดยมีพี่ชาย 1 คน นายธนกฤต โพธิ์จันทร์ ซึ่งเป็นนักกีฬาเทนนิสรุ่นอายุ 16 ปี</p>
<!-- /wp:paragraph -->

<!-- wp:paragraph -->
<p>"มายดรีม" เปิดเผยว่า เซเรน่า วิลเลียมส์ คือนักเทนนิสที่เป็นแรงบันดาลใจของตัวเอง สารคดีของ เซเรน่า ในวัยเด็กได้กลายเป็นจุดเริ่มต้นและแบบอย่างในการเล่นเทนนิส ไม่ว่าจะเป็น ความอดทน ความแข็งแกร่ง และความสง่างาม ในฐานะนักกีฬาหญิงที่ประสบความสำเร็จระดับโลก "หนูดีใจมากค่ะ ที่ได้ร่วมการแข่งขันคัดเลือกนักกีฬาเทนนิสเยาวชนทีมชาติไทย สนุกมาก นอกจากได้เล่นเทนนิสที่ชอบแล้ว ยังได้เจอเพื่อนด้วยค่ะ" ในทุกการแข่งขัน "มายดรีม" มักเผชิญหน้ากับคู่ต่อสู้ที่แข็งแกร่งกว่า ซึ่งเป็นบททดสอบที่ท้าทายสำหรับเธอ แต่เธอเลือกที่จะเผชิญหน้าอย่างมีสติ ด้วยการปรับตัวตามเกมของคู่ต่อสู้ และพยายามควบคุมจิตใจให้สงบนิ่ง เพื่อให้สามารถรับมือกับสถานการณ์ที่ยากลำบากได้อย่างเต็มที่ แม้ว่าหนทางข้างหน้าจะยังยาวไกล แต่เป้าหมายในการเป็น "ตัวแทนทีมชาติไทย" ของเธอยังคงชัดเจนและมั่นคง ด้วยความมีวินัย ความมุ่งมั่น และจิตใจที่ไม่ยอมแพ้ เราอาจได้เห็น "น้องมายดรีม" ธมลวรรณ โพธิ์จันทร์ ก้าวขึ้นสู่เวทีเยาวชนระดับโลกในอนาคตอันใกล้นี้.</p>
<!-- /wp:paragraph -->

<!-- wp:paragraph -->
<p>นายรุ่งธรรม ประทุมวินิจ : รายงาน</p>
<!-- /wp:paragraph -->

<!-- wp:image {"id":48287,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/03/484264417_1075441081285540_6157489151157368960_n-768x1024.jpg" alt="" class="wp-image-48287"/></figure>
<!-- /wp:image -->