<!-- wp:paragraph {"align":"center","style":{"typography":{"fontSize":20},"color":{"background":"#c9dae2"}}} -->
<p class="has-text-align-center has-background" style="background-color:#c9dae2;font-size:20px"><strong>ม้ามืดแรงไม่หยุด โชติรินทร์ คว่ำวาง 1 ลิ่วชิง!คุณานันท์ ลุ้นฝ่ายชาย+ซิวแชมป์คู่ศึกไอทีเอฟ </strong></p>
<!-- /wp:paragraph -->

<!-- wp:paragraph -->
<p>สหพันธ์เทนนิสนานาชาติ (ไอทีเอฟ) ร่วมกับ สมาคมกีฬาลอนเทนนิสแห่งประเทศไทย ในพระบรมราชูปถัมภ์ จัดการแข่งขันเทนนิสเยาวชนนานาชาติ เก็บคะแนนเยาวชนโลก รายการ ITF Juniors World Tennis Tour J60 (2) ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี และเมื่อวันที่ 4 ก.ค. 2568 ในประเภทเดี่ยว เป็นรอบรองชนะเลิศ ซึ่งมีนักเทนนิสไทยเข้าถึงรอบนี้ 3 คน ประเภทหญิงเดี่ยว "น้องเบียร์" โชติรินทร์ แก้วก่า นักเทนนิสดาวรุ่งวัย 15 ปี จากชลบุรี ดีกรีเยาวชนทีมชาติไทย มือ 3191 เยาวชนโลก กรุยทางตั้งแต่รอบคัดเลือกมาถึงเมนดรอว์ รอบรองชนะเลิศ พบกับ หลาน ซีหราน ดาวรุ่งจีน วัย 16 ปี มือ 339 เยาวชนโลก รองแชมป์หญิงเดี่ยวเมื่อสัปดาห์ก่อน และเป็นมือวางอันดับ 1 ของรายการนี้ ตลอดการแข่งขัน โชติรินทร์ ซึ่งเป็นรองทั้งรูปร่างและอันดับเยาวชนโลก แต่สวมหัวใจนักสู้ดวลแร็กเกตกับ หลาน ซีหราน ได้อย่างสนุกสูสี โดยเฉพาะในเกมสำคัญ โชติรินทร์ สามารถปิดเกมได้อย่างสวยงาม ก่อนชนะเซตแรก 6-4 เซตสอง หลังเสมอ 5-5 โชติรินทร์ใช้การยิงสวนกลับที่ยอดเยี่ยม เบรกเกมที่ 11 ได้สำเร็จ ขึ้นนำ 6-5 จากนั้นดาวรุ่งจีนได้ขอยอมแพ้ เนื่องจากเจ็บเข่าขวา ทำให้ โชติรินทร์ ชนะด้วยสกอร์ 6-4 และ 6-5 Ret. (รีไทร์)</p>
<!-- /wp:paragraph -->

<!-- wp:paragraph -->
<p>"น้องเบียร์" ทะยานสู่รอบชิงชนะเลิศ ลุ้นแชมป์ไอทีเอฟ จูเนียร์ รายการแรกของตัวเอง โดยจะชิงฯ กับ เติ้ง เปี้ยน ดาวรุ่งจีนวัย 17 ปี มือวาง 2 และมือ 364 เยาวชนโลก แชมป์สัปดาห์ที่แล้ว ที่ตัดเชือกชนะ ยูซึฮะ เนกิชิ มือวาง 16 จากญี่ปุ่น 2-1 เซต 6-7(4-7), 6-4 และ 7-6(7-3) ทางด้านประเภทชายเดี่ยว "พุฒิ" คุณานันท์ พันธราธร นักเทนนิสดาวรุ่งไทยวัย 16 ปี มือวาง 3 และมือ 237 เยาวชนโลก เจ้าของแชมป์ชายเดี่ยวสัปดาห์ที่แล้ว พยายามเล่นให้ได้ตามมาตรฐานของตัวเอง ก่อนตัดเชือกชนะ คานาตะ โอซากิ มือวาง 2 และมือ 236 เยาวชนโลก จากญี่ปุ่น ด้วยสกอร์ 6-4 ทั้งสองเซต คุณานันท์ ทะลุสู่รอบชิงชนะเลิศ ลุ้นแชมป์สัปดาห์ที่ 2 โดยจะชิงฯ กับ จาง จุนซอ วัย 14 ปี จากเกาหลีใต้ มือวาง 9 และมือ 575 เยาวชนโลก ที่รอบรองฯ ชนะ เปน จารุศร มือวาง 1 และมือ 184 เยาวชนโลก 2-0 เซต 7-6(7-5), 6-2 โดย เปน ซึ่งหยุดผลงานไว้ที่รอบรองฯ ได้รับคะแนนสะสมอันดับเยาวชนโลก จำนวน 18 คะแนน</p>
<!-- /wp:paragraph -->

<!-- wp:paragraph -->
<p>จากนั้นเป็นการแข่งขันประเภทคู่ รอบชิงชนะเลิศ โดย นายคชาชาญ มงคลเจริญ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ให้เกียรติเป็นประธานมอบรางวัลให้แก่นักกีฬา ชายคู่ รอบชิงชนะเลิศ คุณานันท์ พันธราธร ที่เข้าชิงฯ ประเภทชายเดี่ยวไปแล้ว จับคู่กับ โช เซ ฮยอก จากเกาหลีใต้ คู่มือวาง 2 ผนึกกำลังเอาชนะคู่มือวาง 6 เฉิน ควน ติง และ คิม ดงแจ จากไต้หวันและเกาหลีใต้ตามลำดับ 2-0 เซต 6-3, 6-3 คู่ของคุณานันท์ได้ครองแชมป์ชายคู่ ได้รับคะแนนสะสมอันดับเยาวชนโลก คนละ 11.25 คะแนน ส่วนคู่รองแชมป์ ได้รับคนละ 6.75 คะแนน หญิงคู่ รอบชิงชนะเลิศ ธฤตา หงษ์หยก ของไทย และ เฉิน ชิง หยิง จากไต้หวัน คู่มือวาง 4 พ่ายให้แก่คู่มือวาง 2 หัว อี้เอิน และ หลาน ซีหราน จากไต้หวันและจีนตามลำดับ 0-2 เซต 1-6, 4-6 ทำให้คู่ของธฤตาได้รองแชมป์ ได้รับคะแนน คนละ 6.75 คะแนน ส่วนคู่แชมป์ได้รับคะแนน คนละ 11.25 คะแนน</p>
<!-- /wp:paragraph -->

<!-- wp:image {"id":50566,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/516212537_1161930522636595_2534217109515001512_n-1024x683.jpg" alt="" class="wp-image-50566"/></figure>
<!-- /wp:image -->