<!-- wp:paragraph {"align":"center","style":{"typography":{"fontSize":20},"color":{"background":"#bbf1ef"}}} -->
<p class="has-text-align-center has-background" style="background-color:#bbf1ef;font-size:20px"><strong>ปังยะ ผลพิรุฬห์<br>นักหวดผู้มี "หัวใจนักสู้"</strong></p>
<!-- /wp:paragraph -->

<!-- wp:paragraph -->
<p>คอลัมน์ : เปิดตัวทีมชาติ 2564<br>ปังยะ ผลพิรุฬห์<br>นักหวดผู้มี "หัวใจนักสู้"</p>
<!-- /wp:paragraph -->

<!-- wp:paragraph -->
<p>ต่อให้จะแพ้สักกี่ครั้ง ก็ไม่มีทางที่เราจะได้เห็นน้ำตาของเด็กคนนี้ กลับกันมีแต่ความมุ่งมั่น ที่พยายามหาหนทางเพื่อกลับมาเอาชนะให้ได้ในวันข้างหน้า จนถูกตั้งฉายาว่า "The Iron Heart" เด็กคนนี้คือ ด.ช.ปังยะ ผลพิรุฬห์ หรือ "น้องปังยะ" นักเทนนิสเยาวชนทีมชาติไทย รุ่นอายุไม่เกิน 12 ปี ประจำปี 2564 จากกรุงเทพฯ วัย 11 ปี (เกิด 6 มิถุนายน 2552) ปัจจุบันศึกษาอยู่ Year 7 โรงเรียนนานาชาติฮีทฟิลด์ (Heathfield International School) </p>
<!-- /wp:paragraph -->

<!-- wp:paragraph -->
<p>"ปังยะ" เป็นเด็กชายที่เติบโตมาในครอบครัวที่เพรียบพร้อม โดยมีคุณพ่อ-คุณแม่ ศ.ดร.พิริยะ ผลพิรุฬห์ และ ศ.ดร.ปังปอนด์ รักอํานวยกิจ สองนักวิชาการด้านเศรษฐศาสตร์ ผู้เชี่ยวชาญด้านทรัพยากรมนุษย์ เป็นผู้สนับสนุน ซึ่งแม้ว่าในช่วงเริ่มต้นทั้งคู่จะมีความรู้ด้านเทนนิสเป็นศูนย์ แต่ก็ยังช่วยกันส่งเสริม และผลักดันในสิ่งที่ลูกชายสนใจอย่างเต็มที่ รวมถึงพี่สาว "ปังหวาน" ที่คอยให้กำลังใจน้องชายคนนี้ในทุกเรื่อง</p>
<!-- /wp:paragraph -->

<!-- wp:paragraph -->
<p>"ยอมรับว่าในช่วงเริ่มต้น เราไม่มีความรู้เกี่ยวกับกีฬาเทนนิสเลย จำได้ว่าตอนที่พาน้องออกแข่งช่วงแรก น้องยังใส่ชุดฟุตบอลลงคอร์ต และเอ็นก็ยังเป็นเอ็นที่ติดมากับไม้ที่ซื้อมา แต่หลังจากที่เขาเริ่มจริงจัง ทำให้เราต้องหาความรู้เพิ่มเติม ซึ่งเราเป็นนักวิชาการ และทำงานด้านทรัพยากรมนุษย์ เราพูดถึงการเลี้ยงดูเด็กอยู่แล้ว เริ่มจากการส่งเสริมในสิ่งที่ลูกให้ความสนใจ ซึ่งตอนนั้นปังยะแสดงออกมาให้เห็นเองเลยว่าต้องการที่จะเล่นเทนนิส เราจึงเน้นในเรื่องการพัฒนาจิตใจ ด้วยการส่งเสริมในเชิงบวก ไม่บังคับลูก จะดูที่กระบวนการมากกว่า" ศ.ดร.ปังปอนด์ เท้าความถึงจุดเริ่มต้น</p>
<!-- /wp:paragraph -->

<!-- wp:paragraph -->
<p> "ปังยะ" เริ่มต้นการเรียนเทนนิสด้วยวัย 6 ขวบ โดยมี "ครูป๋อง" นายกิตติพงษ์ ตรุวรรณ์ (ครูสอนเทนนิสที่สนามเทนนิส จุฬาฯ) ที่เปรียบเสมือนครูคนแรก และที่นี่เองทำให้เห็นแววในตัวของ ปังยะ และเชื่อว่าสามารถเดินในเส้นทางนี้ได้ หากได้รับการฝึกสอนอย่างถูกหลัก</p>
<!-- /wp:paragraph -->

<!-- wp:paragraph -->
<p>หลังจากได้รู้จักกับกีฬาเทนนิสมากขึ้น ทำให้ "ปังยะ" มีภาพที่ชัดเจน พร้อมกับมีเป้าหมายที่ใหญ่ขึ้น ครอบครัวจึงตัดสินใจส่ง "ปังยะ" เข้าไปรับการฝึกสอนที่สถาบัน ปิรามิด อะคาเดมี่ ซึ่งการมาที่สถานที่แห่งนี้เป็นการเปิดโลกเทนนิสของ "ปังยะ" ได้เข้าสู่กระบวนการฝึกพื้นฐานตั้งแต่แรกเริ่ม รวมถึงการปรับเปลี่ยนวงการตีใหม่ทั้งหมด เพื่อให้เข้ากับสไตล์ตัวเอง จนในที่สุด "ปังยะ" ก็สามารถทำผลงานได้น่าประทับใจ มีคะแนนเป็นอันดับ 1 ของประเทศไทย ในประเภทชายเดี่ยว รุ่นอายุไม่เกิน 8 ปี ในปี 2560 จากการจัดอันดับของสมาคมกีฬาลอนเทนนิสแห่งประเทศไทยฯ และสะสมคะแนนได้สูงสุด ในรุ่นอายุไม่เกิน 8 ปี ประเภทชายเดี่ยว ของรายการ ออล ไทยแลนด์ จูเนียร์ แชมเปี้ยนชิพ จนได้เป็นตัวแทนไปแข่งขันกับทีมสิงคโปร์ พร้อมรับสิทธิ์ไปเข้าชมการแข่งขันเทนนิส ดับเบิลยูทีเอ ไฟนอลส์ 2017 ที่ประเทศสิงคโปร์ นอกจากนี้ยังได้ครองตำแหน่งรองแชมป์ ศึกเทนนิสเยาวชนเพื่อความชนะเลิศแห่งประเทศไทย ครั้งที่ 55 ประจำปี 2560 รุ่นอายุไม่เกิน 8 ปี ประเภทชายเดี่ยวและชายคู่ อีกทั้งยังได้รองแชมป์ชายคู่ ศึกเทนนิสเยาวชนเพื่อความชนะเลิศแห่งประเทศไทย ครั้งที่ 58 ประจำปี 2563 ในรุ่นอายุไม่เกิน 12 ปี </p>
<!-- /wp:paragraph -->

<!-- wp:paragraph -->
<p>ราฟาเอล นาดาล นักหวดชาวสแปนิช คือต้นแบบที่ "ปังยะ" ชื่นชอบ ทั้งในเรื่องของวิธีการตี ความแข็งแกร่งของร่างกาย โดยเฉพาะอย่างยิ่ง ในเรื่องของจิตใจนักสู้ และความเป็นสุภาพบุรุษยามอยู่ในคอร์ต</p>
<!-- /wp:paragraph -->

<!-- wp:paragraph -->
<p>ขณะที่เส้นทางในการแข่งขันคัดทีมชาติครั้งนี้ของ "ปังยะ" ไม่ได้โรยด้วยกลีบกุหลาบ แต่ก็ใช้ความสามารถจนผ่านเข้าไปถึงรอบชิงชนะเลิศ ด้วยการใช้ยุทธวิธีการตีที่เหนียวแน่น ประกอบกับการใช้ความคิด และโดยเฉพาะการมีหัวจิตหัวใจที่แข็งแกร่งเกินวัย รวมถึงไม่มีท่าทียอมแพ้ง่ายๆ แม้ตกอยู่ในสถานการณ์เป็นรอง</p>
<!-- /wp:paragraph -->

<!-- wp:paragraph -->
<p> ส่วนที่มาของฉายา "The Iron Heart" ที่คนในวงการเทนนิสตั้งให้และเปรียบ "ปังยะ" เป็นนักหวดหัวใจแกร่ง มาจากการที่ต่อให้ "ปังยะ" จะแพ้สักกี่ครั้ง ก็ไม่มีทางที่เราจะได้เห็นน้ำตาของเด็กชายผู้นี้แม้แต่หยดเดียว กลับกันมีแต่ความมุ่งมั่น ที่พยายามจะหาหนทางเพื่อกลับมาเอาชนะให้ได้ในวันข้างหน้า</p>
<!-- /wp:paragraph -->

<!-- wp:paragraph -->
<p> "ตั้งแต่แข่งมา ไม่ว่าน้องจะแพ้สักกี่ครั้ง ก็ไม่เคยร้องไห้ แม่จำได้ว่าครั้งแรกที่พาไปแข่งกับรุ่นพี่ ปังยะแพ้ราบคาบ 0-4, 0-4 จบเกมเดินออกมา น้องพูดกับแม่ว่า แม่คอยดูนะ ปังยะจะกลับไปซ้อมให้มากกว่าเดิม และกลับมาเอาชนะพี่เขาให้ได้ โดยไม่มีน้ำตาสักหยด หรือแม้แต่ทุกครั้งที่แพ้แต่ตอนจบเกมแล้วก็ขึ้นไปถ่ายรูปรับรางวัล น้องเป็นหนึ่งในนักกีฬาที่มีรอยยิ้มกว้างและสดใสมากที่สุด ถึงจะแพ้ แต่ก็รู้สึกว่ามีความสุข เพราะรู้ตัวว่าได้ทำเต็มที่แล้ว" ศ.ดร.ปังปอนด์ เล่าเรื่องลูกชายสุดที่รักให้ฟัง</p>
<!-- /wp:paragraph -->

<!-- wp:paragraph -->
<p>ในขณะที่ "ปังยะ" กำลังมุ่งมั่นกับการเล่นเทนนิส ขณะเดียวกัน คุณพ่อ-คุณแม่ นอกจากจะให้การสนับสนุน และเป็นกำลังใจสำคัญแล้ว อีกสิ่งหนึ่งที่ครอบครัวพยายามร่วมกันคือ ช่วยส่งเสริมด้านสภาพจิตใจ โดยเน้นให้คิดบวก เข้มแข็ง อดทน ไม่ยอมแพ้ และที่สำคัญจะต้องเป็นนักกีฬาที่มีมารยาทที่ดีทั้งในและนอกสนาม</p>
<!-- /wp:paragraph -->

<!-- wp:paragraph -->
<p> "ตอนนี้เขายังเป็นเด็ก อาจยังแสดงออกได้ไม่มาก แต่ในอนาคตเราคิดว่าเขาต้องเป็นสุภาพบุรุษ ห้ามทำกิริยามารยาทที่ไม่ดี เพราะที่ผ่านมา แพ้-ชนะ เราไม่เคยว่า ยกตัวอย่าง คุณพ่อเคยบอกว่าถ้าปังยะหงุดหงิดในคอร์ตแล้วระบายด้วยการทุบไม้ จะให้เลิกเล่นเทนนิส ซึ่งน้องก็ไม่เคยทำให้เห็นเลย เพราะถ้าปังยะคิดว่าเขาอยากเป็นนักกีฬาระดับโลก หรืออยากเป็นไอดอลให้กับคนอื่น เราเชื่อว่าต้องเริ่มปลูกฝังเขาตั้งแต่เป็นเด็ก" คุณแม่ปังปอนด์กล่าว</p>
<!-- /wp:paragraph -->

<!-- wp:paragraph -->
<p>ด้าน "ปังยะ" ได้เผยความรู้สึกหลังผ่านการคัดเลือกเป็นตัวแทนเยาวชนทีมชาติไทยว่า "ดีใจมากๆ เลยครับ แล้วก็รู้สึกภูมิใจกับตัวเองที่สามารถพิสูจน์ให้เห็นว่าเราสามารถทำได้ ขอบคุณทีมโค้ชสถาบันปิรามิด และขอขอบคุณคู่แข่งทุกคนที่ผมแข่งมาด้วย ถ้าไม่มีพวกเขา ผมคงไม่ได้มายืนตรงจุดนี้ ขอบคุณสมาคมกีฬาลอนเทนนิสแห่งประเทศไทยฯ ด้วยครับ ตอนนี้ผมมีธงชาติติดที่หน้าอกแล้ว ผมจะพยายามทำเพื่อประเทศไทยครับ" </p>
<!-- /wp:paragraph -->

<!-- wp:paragraph -->
<p>ปัจจัยสำคัญที่ทำให้ "ปังยะ" ก้าวมายืนในจุดนี้ได้คือเรื่องของ "ทัศนคติ" และหัวจิตหัวใจที่แข็งแกร่งเกินวัย "หัวใจนักสู้" ซึ่งเป็นจุดแข็งที่ทำให้ชื่อของ "ปังยะ" ด.ช.ปังยะ ผลพิรุฬห์ ปาดหน้านักหวดยอดฝีมือคนอื่นๆ เข้ามาเป็นหนึ่งในขุนพลนักหวดเยาวชนทีมชาติไทยชุดนี้</p>
<!-- /wp:paragraph -->

<!-- wp:image {"id":27174,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/04/173231958_4102870586402545_7007497969198559437_n-1024x740.jpg" alt="" class="wp-image-27174"/></figure>
<!-- /wp:image -->