<!-- wp:paragraph {"align":"center","style":{"typography":{"fontSize":20},"color":{"background":"#abd5e7"}}} -->
<p class="has-text-align-center has-background" style="background-color:#abd5e7;font-size:20px"><strong>หนุ่มอเมริกันโค่นเต็งหนึ่งราบคาบผงาดแชมป์เอทีพี "บางกอก โอเพ่น 3"</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชาย เอทีพี ชาลเลนเจอร์ ทัวร์ สัปดาห์ที่ 3 รายการ Bangkok Open 3 หรือ บางกอก โอเพ่น 3 ระดับ ชาลเลนเจอร์ 75 ชิงเงินรางวัลรวม 100,000 ดอลลาร์สหรัฐ หรือประมาณ 3,444,000 บาท ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี ซึ่งจัดโดย สมาพันธ์นักเทนนิสชาย (เอทีพี) และ สมาคมกีฬาลอนเทนนิสแห่งประเทศไทย ในพระบรมราชูปถัมภ์ เมื่อวันที่ 19 ม.ค. 2568 เป็นวันสุดท้าย ประเภทชายเดี่ยว รอบชิงชนะเลิศ เป็นการพบกันระหว่าง วิท โคปรีวา นักเทนนิสจากสาธารณรัฐเช็ก อายุ 27 ปี มืออันดับ 126 ของโลก และมือวางอันดับ 1 ของรายการ พบกับ แบรนดอน โฮลท์ นักเทนนิสจากสหรัฐอเมริกา อายุ 26 ปี มืออันดับ 210 ของโลก ท่ามกลางแฟนเทนนิสไทยและเทศที่เดินทางเข้ามาร่วมชมการแข่งขัน ซึ่งสัปดาห์นี้เป็นสัปดาห์สุดท้ายของศึกเอทีพี ชาลเลนเจอร์ ทัวร์ ในประเทศไทย</p>
<!-- /wp:paragraph -->

<!-- wp:paragraph -->
<p>หลังจากใช้เวลาแข่งขันผ่านไป 68 นาที ผลปรากฏว่า ชัยชนะในแมทช์นี้เป็นของ แบรนดอน โฮลท์ หนุ่มอเมริกัน ที่ดับฝันของนักหวดเต็งหนึ่งของรายการ ด้วยการหวดเอาชนะได้ทั้งสองเซต ด้วยสกอร์ 6-3 และ 6-2 สำหรับรอบชิงชนะเลิศครั้งนี้ แบรนดอน โฮลท์ เสิร์ฟเอซ ได้ 4 ครั้ง และไม่เสียดับเบิล ฟอลท์ เลย ในขณะที่ วิท โคปรีวา เสิร์ฟเอซได้เพียงครั้งเดียว และเสียถึง 6 ดับเบิล ฟอลท์ สรุป แบรนดอน โฮลท์ ชนะ วิท โคปรีวา 2-0 เซต 6-3, 6-2 คว้าแชมป์ประเภทชายเดี่ยว ศึกเอทีพี ชาลเลนเจอร์ ทัวร์ สัปดาห์ที่ 3 "บางกอก โอเพ่น 3" ได้รับเงินรางวัล จำนวน 14,200 ดอลลาร์สหรัฐ หรือประมาณ 489,048 บาท และคะแนนสะสมอันดับโลก 75 คะแนน ส่วน วิท โคปรีวา ในฐานะรองแชมป์ ได้รับรางวัล จำนวน 8,330 ดอลลาร์สหรัฐ หรือประมาณ 286,885 บาท และคะแนน 44 แต้ม</p>
<!-- /wp:paragraph -->

<!-- wp:paragraph -->
<p>ในพิธีมอบรางวัลครั้งนี้ ได้รับเกียรติจาก นายธานี แสนยาอุโฆษ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ เป็นประธานมอบโล่รางวัลและป้ายเงินรางวัลให้แก่นักกีฬา และมี มร.อันเดรย์ คอร์นิลอฟ เอทีพี ซูเปอร์ไวเซอร์ ร่วมเป็นเกียรติด้วย</p>
<!-- /wp:paragraph -->

<!-- wp:image {"id":47484,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/474034114_1034044295425219_217278643071394624_n-1024x683.jpg" alt="" class="wp-image-47484"/></figure>
<!-- /wp:image -->