<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>เทนนิสซีเกมส์วันแรกสุดคึกคัก<br>ตัวท็อปอาเซียนมาล่าเหรียญทอง<br>ทีมสาวไทยตัดเชือกฟิลิปปินส์</strong></p>
<!-- /wp:paragraph -->

<!-- wp:paragraph -->
<p>การแข่งขันกีฬาเทนนิส ในมหกรรมกีฬาซีเกมส์ ครั้งที่ 33 หรือ ซีเกมส์ 2025 ณ ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เปิดฉากวันแรก เมื่อวันที่ 10 ธ.ค. 2568 ด้วยการแข่งขันประเภททีม และถึงแม้วันแรกจะไม่มีทีมไทยลงสนาม แต่ปรากฏว่า บรรยากาศไม่ได้เงียบเหงา แต่กลับคึกคักไปด้วยแฟนเทนนิสไทยและต่างชาติที่เดินทางมาร่วมชมการแข่งขัน</p>
<!-- /wp:paragraph -->

<!-- wp:paragraph -->
<p>สีสันของการแข่งขัน หรือไฮไลท์ของเทนนิสซีเกมส์ในครั้งนี้ นอกจากนักเทนนิสทีมชาติของกองเชียร์ไทยแล้ว ยังมีซูเปอร์สตาร์ของชาวอาเซียนอย่าง "อเล็กซานดร้า เอียล่า" นักหวดสาวฟิลิปปินส์ วัย 20 ปี ที่ปัจจุบันเป็นมืออันดับ 52 ของโลก และ "เจนิซ เชน" นักหวดสาวอินโดนีเซีย อายุ 23 ปี มืออันดับ 53 ของโลก มาร่วมล่าเหรียญทองด้วย</p>
<!-- /wp:paragraph -->

<!-- wp:paragraph -->
<p>การแข่งขันวันแรก ประเภททีมหญิง รอบก่อนรองชนะเลิศ อินโดนีเซีย ซึ่งเป็นทีมวางอันดับ 2 เอาชนะ ลาว 3-0 คู่ โดย อินโดนีเซียที่มี "เจนิซ เชน" ทำหน้าที่เดี่ยวมือหนึ่ง เอาชนะ มาลัยลักษณ์ เดลิล่าห์ ปทุมมา คุโรเนน มือหนึ่งของลาว 2-0 เซต 6-2, 7-5</p>
<!-- /wp:paragraph -->

<!-- wp:paragraph -->
<p>ส่วนเดี่ยวมือสอง พริสก้า เมเดลีน นูโกรโฮ สาวอินโดฯ เจ้าของเหรียญทองหญิงเดี่ยวซีเกมส์ ครั้งที่ 32 เอาชนะ เซียนา แมคโดนัลด์ 2-0 เซต 6-1, 6-2 ขณะที่ประเภทหญิงคู่ อัลดิลา ซูตเจียดี้ กับ พริสก้า เมเดลีน นูโกรโฮ ผนึกกำลังเอาชนะ อาลียา วงดาลา กับ เซียน่า แมคโดนัลด์ 2-0 เซต 6-0, 6-2</p>
<!-- /wp:paragraph -->

<!-- wp:paragraph -->
<p>สำหรับผลการแข่งขันคู่อื่น ๆ ประเภททีมหญิง รอบก่อนรองชนะเลิศ ฟิลิปปินส์ ชนะ เวียดนาม 2-1 คู่ ด้าน มาเลเซีย ชนะ สิงคโปร์ 2-1 คู่</p>
<!-- /wp:paragraph -->

<!-- wp:paragraph -->
<p>จากผลดังกล่าว ทำให้ในรอบรองชนะเลิศ ทีมหญิงไทย ซึ่งเป็นทีมวางอันดับ 1 จะตัดเชือกกับ ฟิลิปปินส์ ทีมวาง 4 ซึ่งมี "อเล็กซานดร้า เอียล่า" ร่วมทีมด้วย ในขณะที่ ทีมสาวอินโดนีเซีย จะตัดเชือกกับ มาเลเซีย</p>
<!-- /wp:paragraph -->

<!-- wp:image {"id":53675,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/12/598743851_1293232516173061_8407961363559928401_n-1024x683.jpg" alt="" class="wp-image-53675"/></figure>
<!-- /wp:image -->