<!-- wp:paragraph {"align":"center","style":{"typography":{"fontSize":20},"color":{"background":"#cfdfe5"}}} -->
<p class="has-text-align-center has-background" style="background-color:#cfdfe5;font-size:20px"><strong>"พัณณิน"ควงสาวเกาหลีผงาดแชมป์คู่"อัญชิสา"เข้าชิงหญิงเดี่ยวหวดไอทีเอฟ</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสนานาชาติ M15 รายการ ไอทีเอฟ เมนส์ เวิลด์ เทนนิส ทัวร์ (2) ชิงเงินรางวัลรวม 15,000 ดอลลาร์สหรัฐ หรือประมาณ 513,300 บาท และ W15 รายการ ไอทีเอฟ วีเมนส์ เวิลด์ เทนนิส ทัวร์ (1) ชิงเงินรางวัลรวม 15,000 ดอลลาร์สหรัฐ หรือประมาณ 513,300 บาท รวม 2 รายการอยู่ที่ 1,026,600 บาท ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 22 มี.ค. 2568 เข้าโค้งสุดท้ายของการแข่งขัน เปิดฉากของวันด้วยประเภทหญิงเดี่ยว รอบรองชนะเลิศ "ออมสิน" อัญชิสา ฉันทะ นักเทนนิสสาวไทยที่ไม่มีอันดับโลก แต่ได้ไวลด์การ์ดหรือสิทธิพิเศษเข้าร่วมการแข่งขัน ยังทำผลงานได้ดีต่อเนื่อง เมื่อใช้ชั้นเชิงการหวดที่เฉียบขาดปราบ มารีน ซอสทัก นักเทนนิสจากฝรั่งเศส มือ 663 ของโลกลงได้สำเร็จ 2-0 เซต 6-4 และ 6-1 อัญชิสา ทะยานสู่รอบชิงชนะเลิศทันที ซึ่งจะพบกับ แบ็ค ดายอน นักเทนนิสสาวแดนโสมขาว เกาหลีใต้ มือ 323 ของโลก และยังเป็นมือวางอันดับ 1 ของรายการ ที่ในรอบรองชนะเลิศ เอาชนะ ยูกิ นาอิโตะ จากญี่ปุ่น มือ 497 ของโลก และมือวางอันดับ 5 ของรายการ 2-0 เซต 6-4 และ 6-1</p>
<!-- /wp:paragraph -->

<!-- wp:paragraph -->
<p>สำหรับ อัญชิสา เป็นเจ้าของเหรียญเงินหญิงเดี่ยว กีฬาซีเกมส์ ครั้งที่ 31 และก่อนหน้านี้ได้พักการแข่งขันไปนาน หลังจากเข้ารับการผ่าตัดรักษาไหล่ซ้าย ทำให้ไม่มีอันดับโลกในปัจจุบัน ขณะที่ประเภทชายเดี่ยว รอบรองชนะเลิศ "แมงปอ" ภวิชญ์ สอนหลักทรัพย์ มือ 833 ของโลก ปราชัยให้แก่ เอเตียนน์ ดอนเน่ต์ จากฝรั่งเศส มือ 733 ของโลก ไปอย่างน่าเสียดาย 1-2 เซต 6-3, 4-6 และ 2-6 ทางด้าน "โอเว่น" ธนเพชร ฉันทะ นักเทนนิสไทยอีกราย มือ 712 ของโลก ก็พ่ายแพ้ไปอย่างน่าเสียดายเช่นกัน ซึ่งตัดเชือกพ่าย อเล็กซ์ นัฟฟ์ มือ 720 ของโลก หนุ่มลักเซมเบิร์ก ดีกรีแชมป์ชายเดี่ยวสัปดาห์ที่แล้ว ซึ่งจัดแข่งที่ไทยเช่นกัน 1-2 เซต 6-2, 2-6 และ 5-7</p>
<!-- /wp:paragraph -->

<!-- wp:paragraph -->
<p>ทั้งนี้ คู่ชิงชนะเลิศ ประเภทชายเดี่ยว จะเป็นการพบกันระหว่าง เอเตียนน์ ดอนเน่ต์ จากฝรั่งเศส พบกับ อเล็กซ์ นัฟฟ์ จากลักเซมเบิร์ก ซึ่งจะได้ลุ้นว่าจะคว้าแชมป์อีกสัปดาห์หรือไม่ ในวันที่ 23 มี.ค. เริ่มเวลา 10.00 น. จากนั้นช่วงบ่ายเป็นการแข่งขันประเภทหญิงคู่ รอบชิงชนะเลิศ โดย "ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทยฯ ให้เกียรติเป็นประธานมอบรางวัลแก่นักกีฬา ประเภทหญิงคู่ รอบชิงชนะเลิศ "แนต" พัณณิน โควาพิทักษ์เทศ สาวไทย จับคู่กับ คิม นา รี จากเกาหลีใต้ ช่วยกันหวดเอาชนะ พัชรินทร์ ชีพชาญเดช และ กมลวรรณ ยอดเพ็ชร จากไทยเช่นกัน 2-1 เซต 6-4, 6-7 ไทเบรก 5-7 และซูเปอร์ไทเบรก 10-7</p>
<!-- /wp:paragraph -->

<!-- wp:paragraph -->
<p>คู่ของ พัณณิน ได้ครองแชมป์หญิงคู่ ศึกไอทีเอฟ วีเมนส์ เวิลด์ เทนนิส ทัวร์ (1) และได้เงินรางวัลไปแบ่งกัน จำนวน 955 ดอลลาร์สหรัฐ หรือประมาณ 32,680 บาท พร้อมคะแนน 15 แต้ม ส่วนคู่ พัชรินทร์ กับ กมลวรรณ รองแชมป์ได้รางวัลร่วมกัน 515 ดอลลาร์สหรัฐ หรือประมาณ 17,623 บาท และคะแนน 10 แต้ม ประเภทชายคู่ รอบชิงชนะเลิศ ลี ดั๊กฮี จากเกาหลีใต้ จับคู่กับ โทโมฮิโระ มาซาบายาชิ จากญี่ปุ่น ซึ่งเป็นคู่มือวางอันดับ 3 ของรายการ ผนึกกำลังเอาชนะ เอเตียนน์ ดอนเน่ต์ และ วาเลนติน ลาปาลู จากฝรั่งเศส 2-0 เซต 6-3 และ 6-4 คว้าแชมป์ชายคู่ไปครอง พร้อมรับเงินรางวัลไปแบ่งกัน 930 ดอลลาร์สหรัฐ หรือประมาณ 31,824 บาท และคะแนน 15 แต้ม ส่วนคู่ฝรั่งเศส รองแชมป์ ได้รับ 540 ดอลลาร์สหรัฐ หรือประมาณ 18,478 บาท และคะแนน 8 แต้ม</p>
<!-- /wp:paragraph -->

<!-- wp:image {"id":48409,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/03/485679624_1081399940689654_1484263803449559389_n-1024x683.jpg" alt="" class="wp-image-48409"/></figure>
<!-- /wp:image -->