<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>ไทยชนอินเดียเปิดสนาม 2026 บิลลีจีนฯ <br>นักหวดสาวไม่หวั่นเจ้าภาพพร้อมสู้เต็มที่</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวการแข่งขันเทนนิสชิงแชมป์โลก ประเภททีมหญิง รายการ “2026 บิลลี จีน คิง คัพ บาย เกนบริดจ์” เอเชีย/โอเชียเนีย กลุ่ม 1 ที่เมืองนิวเดลี ประเทศอินเดีย ล่าสุด เมื่อวันที่ 6 เม.ย. 2569 มีการประชุมกัปตันทีม โดยมี นายภุชงค์ เลาหศิริวงศ์ ผู้จัดการทีม และ "โค้ชเอ็กซ์" นายพชรพล คำสมาน กัปตันทีมไทย ร่วมประชุมด้วย</p>
<!-- /wp:paragraph -->

<!-- wp:paragraph -->
<p>"โค้ชเอ็กซ์" เผยผลการประชุมว่า การแข่งขันครั้งนี้ จะคัดเอาทีมอันดับ 1 กับ 2 ขึ้นไปเพลย์ออฟ เวิลด์กรุ๊ป และ 2 ทีมที่ได้อันดับรั้งท้ายจะตกชั้นไปอยู่ กลุ่ม 2 ของโซนเอเชีย/โอเชียเนีย โดยจะแข่งขันแบบพบกันหมดทุกทีม ทุกวันจะเริ่มเวลา 15.00 น. ตามเวลาท้องถิ่น หรือตรงกับเวลา 16.30 น. ของประเทศไทย นอกจากนี้ ที่ประชุมยังได้ปรับกติการแข่งขันใหม่ โดยหลังจากจบคู่แรกคือ เดี่ยวมือ 2 จะต่อด้วยการแข่งขันของเดี่ยวมือ 1 ทันที ไม่มีพักเหมือนที่ผ่านมา</p>
<!-- /wp:paragraph -->

<!-- wp:paragraph -->
<p>ในส่วนโปรแกรมการแข่งขันวันแรกคือ วันที่ 7 เม.ย. 2569 ทีมชาติไทยจะเปิดสนามกับเจ้าภาพ อินเดีย ส่วน นิวซีแลนด์ จะพบกับ อินโดนีเซีย ในขณะที่ เกาหลีใต้ จะพบ มองโกเลีย โดยทุกสนาม จะเริ่มด้วยประเดี่ยว มือ 2 ต่อด้วย เดี่ยวมือ 1 และปิดท้ายด้วยประเภทคู่ แข่งขันระบบชนะ 2 ใน 3 เซต</p>
<!-- /wp:paragraph -->

<!-- wp:paragraph -->
<p>"สำหรับแมทช์แรก พบกับอินเดีย ยอมรับว่าหนักพอสมควร แม้นักกีฬาอินเดียจะมีอันดับโลกสูงกว่าไทย แต่ก็เชื่อว่านักกีฬาไทยสู้ได้และทุกคนจะพยายามสู้เต็มที่ ฉะนั้น จะต้องเตรียมตัวให้พร้อมมากที่สุด รวมทั้งเรื่องการควบคุมอารมณ์ เพราะแข่งขันที่เซ็นเตอร์คอร์ท คาดว่าจะมีคนเข้ามาดูเยอะ เพราะแข่งช่วงเย็น อย่างไรก็ตาม นักกีฬาไทยพร้อมสู้ครับ" โค้ชเอ็กซ์ กล่าว</p>
<!-- /wp:paragraph -->

<!-- wp:paragraph -->
<p>นายภุชงค์ กล่าวว่า การพบกับอินเดีย เจ้าภาพ คิดว่าโอกาสของทีมไทยอยู่ที่ 50-50 น่าจะสู้กันได้อย่างสูสี และอาจจะต้องตัดสินกันด้วยประเภทคู่ เหมือนกับศึกบิลลี่ จีน คิง คัพ ปีที่แล้ว ที่ไทยพบกับอินเดีย ส่วนการแข่งขันครั้งนี้ ตนคิดว่าสาวไทยมีโอกาสได้ลุ้นแน่นอน</p>
<!-- /wp:paragraph -->

<!-- wp:image {"id":55564,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2026/04/662491664_1386716523491326_2975651082865696283_n-1024x683.jpg" alt="" class="wp-image-55564"/></figure>
<!-- /wp:image -->