<p style="text-align: center;"><strong><span style="font-size: 14pt;">"สิรวิชญ์-วริศรา"คว้าแชมป์ PTT-ลอนเทนนิสพัฒนาฝีมือ รอบมาสเตอร์ </span></strong></p>

การแข่งขันเทนนิสเยาวชน รายการ PTT-ลอนเทนนิสพัฒนาฝีมือ รอบมาสเตอร์ ประจำปี 2561สนับสนุนโดย บริษัท ปตท. จำกัด (มหาชน) ที่ศูนย์พัฒนากีฬาเทนนิสแห่งชาติ เมืองทองธานี เมื่อวันที่ 28 ธ.ค. เป็นวันสุดท้าย โดย "บิ๊กเอ๋" นายกิตตน์สมบัติ เอื้อมมงคล นายกสมาคมกีฬาเทนนิส ลอนเทนนิสสมาคมแห่งประเทศไทยฯ เป็นประธานมอบรางวัลให้นักกีฬา ซึ่งคู่ที่น่าสนใจ รุ่นอายุไม่เกิน 18 ปี ชายเดี่ยว รอบชิงชนะเลิศ สิรวิชญ์ สุดเนตร นักหวดหนุ่มจากอำน<span class="text_exposed_show">าจเจริญ มือวาง 2 พบกับ สุทิวัส ขยันดี จากปทุมธานี มือวาง 7 ปรากฏว่า คู่นี้ดวลกันสูสี เล่นกันถึง 3 เซต และเป็น สิรวิชญ์ ที่เฉือนชนะ 2-1 เซต 6-3, 2-6 และ 6-1 โดยใช้เวลาแข่งขัน 1 ชั่วโมง 27 นาที คว้าแชมป์รอบมาสเตอร์ไปครอง</span>
<div class="text_exposed_show">

ด้าน หญิงเดี่ยว รุ่น 18 ปี รอบชิงชนะเลิศ วริศรา ลี นักหวดสาวจากปทุมธานี มือวาง 5 ของรายการ ได้การยิงวินเนอร์ที่แม่นยำ ทำให้หวดเอาชนะ ณัชชารีย์ ธีรโชติจิรานนท์ มือวาง 2 จากประจวบคีรีขันธ์ ได้ 2-0 เซต 6-0, 6-4 ใช้เวลาแข่งขัน 1 ชั่วโมง 8 นาที คว้าแชมป์ไปครอง

ขณะที่ผลการแข่งขันรอบชิงชนะเลิศ คู่อื่น มีดังนี้ รุ่นอายุไม่เกิน 16 ปี ชายเดี่ยว ทรงฤทธิ์ เดวิด จั่นบุบผา (กทม.) ชนะ โชติวัฒน์ แน่นอุดร (กทม.) 6-1, 6-0 และหญิงเดี่ยว กัญญธมล ยอดสนิท (นครศรีธรรมราช) ชนะ กฤติกา แอบเอี่ยม (กทม.) 7-5, 5-4 Ret. (กฤติกา เจ็บขาซ้าย) ส่วนรุ่นอายุไม่เกิน 14 ปี ชายเดี่ยว ศุภวัฒน์ แซ่อุ้ย (ภูเก็ต) ชนะ ทินภัทร เทียนธวัช (กระบี่) 6-0, 6-1 และหญิงเดี่ยว ตปณีย์ บุญวัฒน์ (นนทบุรี) ชนะ กมรวรรณ ก้อนศิลา (นนทบุรี) 6-1, 7-6(3)

</div>
*สามารถเข้าชมภาพเพิ่มเติมได้ที่ https://www.ltat.org/photos/