<!-- wp:paragraph {"align":"center","style":{"typography":{"fontSize":20},"color":{"background":"#bccbe9"}}} -->
<p class="has-text-align-center has-background" style="background-color:#bccbe9;font-size:20px"><strong>"ลักษิกา"ครองทองหญิงเดี่ยวพาเทนนิสไทยผลงานเกินเป้า"บิ๊กสุชัย"นัดมอบอัดฉีดเงินล้าน</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิส กีฬาซีเกมส์ ครั้งที่ 31 ที่สนามฮานากา บั๊ก นิงห์ ณ เมืองบั๊ก นิงห์ สาธารณรัฐสังคมนิยมเวียดนาม เมื่อวันที่ 21 พ.ค. 2565 ในประเภทหญิงเดี่ยว นักหวดไทยโคจรมาชิงชนะเลิศกันเอง "ลักส์" ลักษิกา คำขำ นักหวดไทย วัย 28 ปี ชาวจันทบุรี มือวาง 4 ของรายการ มือ 450 ของโลก ที่เคยได้เหรียญทองหญิงเดี่ยวซีเกมส์ ครั้งที่ 29 ที่มาเลเซีย ปี 2017 พบกับรุ่นน้อง "ออมสิน" อัญชิสา ฉันทะ นักหวดสาวประจวบคีรีขันธ์ วัย 19 ปี มือ 703 ของโลก เจ้าของเหรียญทองแดงหญิงเดี่ยว ซีเกมส์ ครั้งที่ 30 ที่ฟิลิปปินส์ ปี 2019</p>
<!-- /wp:paragraph -->

<!-- wp:paragraph -->
<p>ตลอดการแข่งขัน ปรากฏว่า สู้กันอย่างเต็มที่ ต้องเล่นเซตสามเพื่อตัดสินและเป็น ลักษิกา ที่เฉือนชนะไป 2-1 เซต 5-7, 6-3 และ 6-3 ได้เหรียญทองไปครอง ซึ่งนับเป็นสมัยที่ 2 ส่วน อัญชิสา ได้เหรียญเงิน ขณะที่เหรียญทองแดง เป็นของ ชาเนลล์ ฟาน เหวียน จากเวียดนาม และ อเล็กซานดร้า เอล่า จากฟิลิปปินส์ โดยหลังจบการแข่งขัน ลักษิกา และ อัญชิสา ได้ไหว้ขอบคุณผู้ชมในสนามเทนนิสด้วย หลังการแข่งขันได้มีพิธีมอบรางวัล ประเภทหญิงเดี่ยว โดยได้รับเกียรติจาก นายกิตตน์สมบัติ เอื้อมมงคล ประธานสหพันธ์เทนนิสเอเชีย และอดีตนายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เป็นประธานมอบเหรียญรางวัลแก่นักกีฬาด้วย</p>
<!-- /wp:paragraph -->

<!-- wp:paragraph -->
<p>นอกจากนี้ ยังมีพิธีมอบรางวัลอย่างเป็นทางการ สำหรับประเภทคู่ผสม โดย "ณัฐ" ปรัชญา อิสโร และ "อีฟ" พัชรินทร์ ชีพชาญเดช สองนักเทนนิสไทย ได้เหรียญเงิน ส่วน คริสโตเฟอร์ รุงกัท และ อัลดิลา ซูตเจียดี้ จากอินโดนีเซีย ได้เหรียญทอง และเหรียญทองแดงเป็นของ กษิดิศ สำเร็จ และ ลักษิกา คำขำ กับคู่ฟิลิปปินส์ ทรีต ฮิวอี้ และ อเล็กซานดร้า เอล่า </p>
<!-- /wp:paragraph -->

<!-- wp:paragraph -->
<p>นายไทยทนุ วรรณสุข เลขาธิการสมาคมกีฬาลอนเทนนิสแห่งประเทศไทย ในพระบรมราชูปถัมภ์ และผู้จัดการทีมซีเกมส์ กล่าวว่า สำหรับเหรียญทองจากประเภทหญิงเดี่ยว นับเป็นเหรียญทองที่ 3 ของทีมเทนนิสไทยในซีเกมส์ครั้งนี้ หลังจากได้มาแล้ว 2 เหรียญทองจากประเภททีมชายและทีมหญิง รวมทั้ง 1 เหรียญเงิน และ 1 เหรียญทองแดง จากประเภทคู่ผสม โดย 3 เหรียญทองดังกล่าว ถือเป็นผลงานที่เกินเป้า ซึ่งก่อนการแข่งขัน สมาคมฯ ได้ตั้งเป้าไว้ที่ 2 เหรียญทองเป็นอย่างน้อย นอกจากนี้ยังได้อีก 1 เหรียญทองจากประเภทหญิงคู่ ซึ่งนักเทนนิสไทยผ่านเข้าชิงชนะเลิศกันเอง</p>
<!-- /wp:paragraph -->

<!-- wp:paragraph -->
<p>ทั้งนี้ ต้องขอบคุณนักกีฬา สตาฟฟ์โค้ช และเจ้าหน้าที่ทีมทุกคน ที่มีความเป็นหนึ่งเดียว ช่วยเหลือและดูแลกันอย่างเต็มที่ จนประสบความสำเร็จดังกล่าว และที่สำคัญ ขอบคุณทุกกำลังใจและทุกแรงเชียร์จากพี่น้องชาวไทยที่ทำให้นักกีฬามีขวัญและกำลังใจที่ดี </p>
<!-- /wp:paragraph -->

<!-- wp:paragraph -->
<p>"ในวันที่ 25 พ.ค.นี้ ท่านสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทยฯ จะนำเงินส่วนตัว มอบเป็นรางวัลตอบแทนความสำเร็จให้นักเทนนิสชุดนี้ โดยมอบให้เหรียญทอง ประเภทละ 1 ล้านบาท จะมีพิธีมอบในเวลา 11.00 น. เป็นต้นไป ณ ศูนย์พัฒนากีฬาเทนนิสแห่งชาติ เมืองทองธานี จ.นนทบุรี" นายไทยทนุ กล่าวทิ้งท้าย</p>
<!-- /wp:paragraph -->

<!-- wp:image {"id":32132,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2022/05/283335095_5336744716348453_7183336668677983756_n-1024x682.jpg" alt="" class="wp-image-32132"/></figure>
<!-- /wp:image -->