<!-- wp:paragraph {"align":"center","style":{"typography":{"fontSize":20},"color":{"background":"#a7ccb7"}}} -->
<p class="has-text-align-center has-background" style="background-color:#a7ccb7;font-size:20px"><strong>ทีมหวดไทยเร่งปรับการตีก่อนทำศึกเดวิสคัพอ้อน"แฟนกีฬาเทนนิส"ช่วยส่งแรงใจไปเชียร์</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของคณะเจ้าหน้าที่และนักเทนนิสทีมชาติไทย ที่เดินทางไปทำการแข่งขันเทนนิสชิงแชมป์โลก ประเภททีมชาย รายการ "เดวิสคัพ บาย ราคูเท็น 2021" เวิลด์กรุ๊ป 2 กับ ทีมชาติเดนมาร์ก ระหว่างวันที่ 17-18 ก.ย.2564 ณ เมืองคอเลง ประเทศเดนมาร์ก ล่าสุด เมื่อวันที่ 12 ก.ย.2564 นักหวดหนุ่มทีมชาติไทยรุ่นใหม่ ซึ่งอยู่ที่เดนมาร์กแล้ว ได้แก่ "บูม" กษิดิศ สำเร็จ, "สอง" ยุทธนา เจริญผล และ "แซค" ฐานทัพ สุขสำราญ ได้ลงคอร์ตซ้อมเป็นวันที่สอง ภายใน คอเลง เทนนิสคลับ</p>
<!-- /wp:paragraph -->

<!-- wp:paragraph -->
<p>ในส่วนนักเทนนิสหนุ่มทีมชาติไทยรุ่นพี่ "จูเนียร์" วิชยา ตรงเจริญชัยกุล มือ 1 ของไทย มืออันดับ 754 ของโลก จะเดินทางจากประเทศโปรตุเกสถึงเดนมาร์ก วันที่ 13 ก.ย. ก่อนร่วมกับทีมไทยเพื่อทำการฝึกซ้อมที่สนามแข่งขันจริง ในวันที่ 14 ก.ย. ซึ่งเป็นวันที่เจ้าภาพเปิดให้เข้าไปฝึกซ้อมได้เป็นวันแรก ขณะที่ "เน็ต" พลภูมิ โควาพิทักษ์เทศ นักหวดหนุ่มมือ 2 ของไทย มืออันดับ 1098 ของโลก มีกำหนดเดินทางจากประเทศโปแลนด์ถึงเดนมาร์ก ค่ำวันที่ 12 ก.ย. ตามเวลาท้องถิ่น</p>
<!-- /wp:paragraph -->

<!-- wp:paragraph -->
<p>"กัปตันเบิ้ม" ดร.ธนากร ศรีชาพันธุ์ กัปตันทีมไทย กล่าวว่า สำหรับสนามซ้อมที่เจ้าภาพจัดไว้ให้เป็นฮาร์ดคอร์ต อินดอร์ ส่วนการฝึกซ้อมวันแรกที่ผ่านมา นักกีฬาไทยรู้สึกดีและตื่นเต้นที่ได้กลับมาลงคอร์ตอีกครั้ง หลังจากไม่ได้ลงคอร์ตหลายวัน ในช่วงแรกๆ ได้มีการปรับตัวเล็กน้อยกับสภาพสนาม นักกีฬาทั้ง 3 คนได้พยายามปรับจังหวะและให้ความสนใจกับการตี โดยให้ถ่ายวิดีโอการตีของตัวเองแล้วดูเพื่อปรับจังหวะ เช่น จังหวะการตีลูกต่ำของ กษิดิศ สำเร็จ จะมีการปรับเล็กน้อย ส่วน ฐานทัพ สุขสำราญ ซ้อมเพิ่มเรื่องการยิงบอลสูงระดับไหล่ ขณะที่ ยุทธนา เจริญผล ได้ปรับการตีแบ็คแฮนด์ในจังหวะยิงลูกให้แม่นยำขึ้น</p>
<!-- /wp:paragraph -->

<!-- wp:paragraph -->
<p>"การฝึกซ้อมส่วนใหญ่ เป็นการปรับจังหวะการตีในเรื่องเทคนิคโดยรวมทั้งสโตรกการตี การเสิร์ฟ และการเล่นแต้ม ทุกคนทำได้ดี เชื่อว่าการปรับจังหวะตั้งแต่ตอนนี้ไปจนถึงก่อนวันแข่งขัน รวมทั้งในช่วง 3 วันสุดท้าย ที่เราจะได้ซ้อมสนามจริง จะช่วยให้นักกีฬาปรับจังหวะการตี มีบรรยากาศการฝึกซ้อมที่ดี และสามารถปรับตัวกับสภาพอากาศ ทำให้นักกีฬาทุกคนมีความพร้อมสำหรับการแข่งขันครั้งนี้" กัปตันทีมไทย กล่าว<br>ด้านนักเทนนิสทีมชาติไทยรุ่นใหม่ "แซค" ฐานทัพ สุขสำราญ วัย 20 ปี กล่าวว่า การได้ฝึกซ้อมที่คอร์ต หลังผ่านการกักตัว ทำให้รู้สึกดี สามารถปรับตัวได้ การตีก็ทำได้ดี พวกเราทั้ง 3 คน รู้สึกดีมาก ส่วนสภาพพื้นสนามก็เริ่มปรับตัวได้</p>
<!-- /wp:paragraph -->

<!-- wp:paragraph -->
<p>"สอง" ยุทธนา เจริญผล นักหวดวัย 21 ปี กล่าวว่า ในช่วงกักตัวได้มีการเตรียมความพร้อมให้กับร่างกาย ฉะนั้น เมื่อได้ลงคอร์ตซ้อม ทำให้สภาพร่างกายมีความสมบูรณ์ ไม่มีปัญหาอาการบาดเจ็บอะไร</p>
<!-- /wp:paragraph -->

<!-- wp:paragraph -->
<p>"สำหรับแฟนกีฬาเทนนิสชาวไทยก็อยากให้ช่วยกันส่งแรงใจแรงเชียร์มาให้พวกเราทุกคนได้ที่เว็บไซต์ และเฟสบุ๊กของสมาคมกีฬาลอนเทนนิสแห่งประเทศไทย ในพระบรมราชูปถัมภ์ ส่วนคนไทยที่อยู่ที่เดนมาร์กก็สามารถมาเชียร์ที่สนามกันได้ครับ"</p>
<!-- /wp:paragraph -->

<!-- wp:paragraph -->
<p>ขณะที่ "บูม" กษิดิศ สำเร็จ นักหวดรุ่นใหม่ไทย วัย 20 ปี กล่าวว่า หลังจากได้ลงคอร์ตก็สามารถปรับตัวได้ดี หลังจากนี้จะพยายามปรับตัวไปเรื่อยๆ ในทุกวัน ซ้อมให้ดีขึ้น พยายามที่จะปรับตัวเข้ากับสภาพอากาศ และสภาพสนาม และรอลงฝึกซ้อมที่สนามแข่งขันจริง</p>
<!-- /wp:paragraph -->

<!-- wp:image {"id":28465,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/09/241332152_4536920832997516_5152545969345831732_n-1024x715.jpg" alt="" class="wp-image-28465"/></figure>
<!-- /wp:image -->