<!-- wp:paragraph {"align":"center","style":{"typography":{"fontSize":20},"color":{"background":"#c1d8e2"}}} -->
<p class="has-text-align-center has-background" style="background-color:#c1d8e2;font-size:20px"><strong>สาวจีนดับฝันนักหวดร่วมชาติผงาดแชมป์เทนนิส W75 ไอทีเอฟ บาย เอสเอที (2) ที่ไทย</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสหญิง ไอทีเอฟ วีเมนส์ เวิลด์ เทนนิส ทัวร์ ระดับ W75 (ดับเบิลยู 75) รายการ ITF World Tennis Tour Presented by SAT (2) หรือ ไอทีเอฟ เวิลด์ เทนนิส ทัวร์ พรีเซนเต็ด บาย เอสเอที (2) ชิงเงินรางวัลรวม 60,000 ดอลลาร์สหรัฐ หรือประมาณ 2,066,400 บาท ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 12 ม.ค. 2568 เป็นวันสุดท้าย โดย พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ เป็นประธานมอบรางวัล ร่วมด้วย นายอมร ดวงปิ่นคำ ไอทีเอฟ ซูเปอร์ไวเซอร์ ประเภทหญิงเดี่ยว รอบชิงชนะเลิศ นักเทนนิสสาวจีนโคจรมาพบกันเอง เหยา ซินซิน อายุ 21 ปี มือวางอันดับ 5 ของรายการ และมืออันดับ 265 ของโลก ดวลแร็กเกตกับ เจิ้ง อู๋ซวง อายุ 26 ปี มืออันดับ 364 ของโลก ที่ผ่านเข้ามาจากรอบคัดเลือก กระทั่งเข้าถึงรอบชิงฯ ได้สำเร็จ และเพิ่งคว้าแชมป์ประเภทหญิงคู่ไปครองหมาด ๆ ซึ่งจับคู่กับ จาง ซูจอง จากเกาหลีใต้</p>
<!-- /wp:paragraph -->

<!-- wp:paragraph -->
<p>หลังจากทั้งคู่สู้กันอย่างเต็มที่ ผลปรากฏว่า เป็น เหยา ซินซิน ที่คว้าชัยได้สำเร็จ 2-0 เซต ด้วยสกอร์ 6-4 และ 6-0 ในเวลา 1 ชั่วโมง 25 นาที ขึ้นแท่นแชมป์ประเภทหญิงเดี่ยว รายการ ไอทีเอฟ เวิลด์ เทนนิส ทัวร์ พรีเซนเต็ด บาย เอสเอที (2) ในประเทศไทยทันที พร้อมกับดับฝันในการลุ้นคว้าแชมป์อีกประเภทของคู่แข่งขันด้วย นอกจากนี้ เหยา ซินซิน ยังได้รับเงินรางวัลสูงถึง 9,142 ดอลลาร์สหรัฐ หรือประมาณ 314,850 บาท พร้อมคะแนนสะสมอันดับโลก 75 แต้ม โดยนับเป็นแชมป์ไอทีเอฟอาชีพรายการที่ 2 ของ เหยา ซินซิน ขณะที่ เจิ้ง อู๋ซวง ได้รับเงินรางวัลปลอบใจ จำนวน 4,886 ดอลลาร์สหรัฐ หรือประมาณ 168,273 บาท และคะแนน 49 แต้ม</p>
<!-- /wp:paragraph -->

<!-- wp:image {"id":47348,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/473035056_1028803799282602_4941521607297289874_n-1024x683.jpg" alt="" class="wp-image-47348"/></figure>
<!-- /wp:image -->