<!-- wp:paragraph {"align":"center","style":{"typography":{"fontSize":20},"color":{"background":"#b5d1aa"}}} -->
<p class="has-text-align-center has-background" style="background-color:#b5d1aa;font-size:20px"><strong>นักเทนนิสไทยสู้เต็มที่ก่อนปราชัยเอทีพี ชาลเลนเจอร์ Bangkok Open 1</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสชาย เอทีพี ชาลเลนเจอร์ ทัวร์ รายการ Bangkok Open 1 หรือ บางกอก โอเพ่น 1 ชาลเลนเจอร์ 75 ชิงเงินรางวัลรวม 100,000 ดอลลาร์สหรัฐ หรือประมาณ 3,425,000 บาท ที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี เมื่อวันที่ 31 ธ.ค. 2567 เป็นการแข่งขันรอบเมนดรอว์ ประเภทชายเดี่ยว รอบแรก "บูม" กษิดิศ สำเร็จ นักเทนนิสไทย วัย 23 ปี มืออันดับ 416 ของโลก พบกับ เคลเมนท์ ตาบูร์ นักเทนนิสจากฝรั่งเศส วัย 24 ปี มืออันดับ 377 ของโลก และหลังจากใช้เวลาแข่งขันไปกว่า 2 ชั่วโมง กษิดิศ ที่พยายามสู้อย่างเต็มที่ แต่ก็ไม่สามารถคว้าชัยมาครองได้ พ่ายไปอย่างน่าเสียดายทั้ง 2 เซต ด้วยสกอร์ 4-6 และ 6-7 ไทเบรก 3-7 กษิดิศ ตกรอบไปตามระเบียบ แต่ยังได้รับเงินรางวัลปลอบใจ จำนวน 1,045 ดอลลาร์สหรัฐ หรือประมาณ 35,791 บาท ด้าน เคลเมนท์ ตาบูร์ ผ่านเข้ารอบสอง ไปพบกับ คิมเมอร์ คอปเปยันส์ มืออันดับ 399 ของโลก จากเบลเยียม ที่ชนะ ฟิลิป คริสเตียน เจียนู มืออันดับ 214 ของโลก จากโรมาเนีย 2-1 เซต 7-6(1), 4-6 และ 6-2</p>
<!-- /wp:paragraph -->

<!-- wp:paragraph -->
<p>จากนั้นช่วงค่ำ กษิดิศ ได้จับคู่กับ ยุทธนา เจริญผล ลงสนามแข่งขันประเภทชายคู่ รอบแรก พบกับ เรย์ โฮ จากไต้หวัน และ นิกิ กาลิยันดา ปุณชา จากอินเดีย คู่มือวางอันดับ 1 ของรายการ ผลปรากฏว่า กษิดิศ กับ ยุทธนา เป็นฝ่ายปราชัยไป 0-2 เซต 0-6 และ 3-6 ด้าน "แม็กซิ" แม็กซิมัส ภราพล โจนส์ นักเทนนิสไทย วัย 20 ปี ลูกครึ่งไทย-ออสเตรเลีย มืออันดับ 757 ของโลก ที่ฝ่าด่านเข้ามาตั้งแต่รอบคัดเลือก ลงสนามพบงานหนักอย่าง มาร์โก ทรังเกลลิตี นักเทนนิสจากอาร์เจนตินา อายุ 34 ปี มืออันดับ 143 ของโลก ซึ่งเป็นมือวางอันดับ 1 ของรายการ และผลการแข่งขัน ปรากฏว่า ตลอดการแข่งขันทั้ง 2 เซต แม็กซิมัส ได้พยายามเล่นให้ได้ตามฟอร์มของตัวเอง แต่ก็ไม่สามารถผ่านความแข็งแกร่งของ "เต็ง 1" ไปได้ ทำให้ปราชัย 0-2 เซต ด้วยสกอร์ 5-7 และ 6-7 ไทเบรก 4-7 แม็กซิมัส หยุดผลงานไว้เพียงเมนดรอว์ รอบแรก ได้รับเงินรางวัล จำนวน 1,045 ดอลลาร์สหรัฐ หรือประมาณ 35,791 บาท</p>
<!-- /wp:paragraph -->

<!-- wp:paragraph -->
<p>มาร์โก ทรังเกลลิตี ผ่านเข้ารอบสอง ไปพบกับ เอ็นริโก ดัลลา วาลเล นักเทนนิสจากอิตาลี อายุ 26 ปี มืออันดับ 283 ของโลก ที่ชนะ "โอเว่น" ธนเพชร ฉันทะ ของไทย วัย 25 ปี มืออันดับ 675 ของโลก 2-0 เซต 6-4 และ 7-6 ไทเบรก 10-8 ในส่วนผลการแข่งขันคู่อื่น ๆ มีดังนี้ ชายเดี่ยว เมนดรอว์ รอบแรก ธนเพชร ฉันทะ แพ้ เอ็นริโก ดัลลา วาลเล (อิตาลี) 4-6, 6-7(8-10) อัสลัน คารัตเซฟ ชนะ กอนซาโล่ โอลิเวร่า (เวเนซุเอล่า) 6-4, 6-3 จานลูก้า มาเกอร์ (อิตาลี) ชนะ เมอร์ฟี่ แคสโซเน (สหรัฐฯ) 7-6(6), 2-6 และ 6-3 เรอิ ซากาโมโตะ (ญี่ปุ่น) ชนะ มารัต ชาริปอฟ 7-6(3), 2-6 และ 6-4 ดาลิบอร์ สวารินา (เช็ก) ชนะ วู ตุง-ลิน (ไต้หวัน) 2-6, 6-4 และ 6-3</p>
<!-- /wp:paragraph -->

<!-- wp:image {"id":47171,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/472094045_1020104426819206_5116692488953995864_n-1024x683.jpg" alt="" class="wp-image-47171"/></figure>
<!-- /wp:image -->