<!-- wp:paragraph {"align":"center","style":{"typography":{"fontSize":20},"color":{"background":"#acc3cc"}}} -->
<p class="has-text-align-center has-background" style="background-color:#acc3cc;font-size:20px"><strong>ทีมหวดสาวไทยสยบฮ่องกง 3-0 คู่เปิดหัวเทนนิส "บิลลี จีน คิง คัพฯ"</strong></p>
<!-- /wp:paragraph -->

<!-- wp:paragraph -->
<p>ทีมนักหวดสาวไทยประเดิมสนามได้ยอดเยี่ยม ทุบฮ่องกงไป 3-0 คู่ ในแมตช์แรกของศึกเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" โซนเอเชีย/โอเชียเนีย กลุ่ม 1 ที่อินเดีย สร้างขวัญและกำลังใจ ก่อนลงดวลเจ้าภาพ อินเดีย ในแมทช์ที่สอง การแข่งขันเทนนิสชิงแชมป์โลก ประเภททีมหญิง รายการ "2025 บิลลี จีน คิง คัพ บาย เกนบริดจ์" หรือศึก "บีเจเคซี" โซนเอเชีย/โอเชียเนีย กลุ่ม 1 ที่มาลันจ์ เบลวาดี้ สปอร์ต คอมเพล็กซ์ เนชั่นแนล เกมส์ ปาร์ค ที่เมืองปูเน่ รัฐมหาราษฏระ ประเทศอินเดีย เปิดฉากวันแรกเมื่อเย็นวันที่ 8 เม.ย. ที่ผ่านมา ซึ่งเจ้าภาพได้จัดให้มีพิธีเปิด ขณะที่การแข่งขันวันแรกจบลงในช่วงกลางคืน โดยรูปแบบการแข่งขันนั้น ชิงชัยแบบพบกันหมด เพื่อหา 2 ทีมที่มีผลงานดีที่สุด ไปแข่งขันรอบเพลย์ออฟ เพื่อชิงตั๋วขึ้นสู่เวิลด์กรุ๊ป ส่วนทีมที่ทำผลงานจบในอันดับ 5 และ 6 ต้องหล่นไปแข่งในกรุ๊ป 2</p>
<!-- /wp:paragraph -->

<!-- wp:paragraph -->
<p>ทั้งนี้ ก่อนการแข่งขัน ทีมชาติไทยยังได้รับเกียรติ จาก นายดนย์วิศว์ พูลสวัสดิ์ กงสุลใหญ่ ณ เมืองมุมไบ พร้อมด้วย นางสาวฐิติพร ชูชินวัตร รองกงศุลใหญ่ ณ เมืองมุมไบ, นางสาวนวลแพร บุนนาค กงศุล ณ เมืองมุมไบ และคณะ เดินทางมาให้กำลังใจนักกีฬาเทนนิสทีมชาติไทยและเจ้าหน้าที่ โดยมี นายภุชงศ์ เลาหศิริวงศ์ ผู้จัดการทีม พร้อมด้วย “โค้ชเอ็กซ์” นายพชรพล คำสมาน เฮดโค้ชและกัปตันทีมชาติไทย ร่วมต้อนรับ ทีมหญิงไทย ประเดิมสนามแมทช์แรกพบกับ ทีมฮ่องกง โดยคู่แรก เป็นการดวลกันของเดี่ยวมือ 2 ไทยส่ง "รวงข้าว" ลัลนา ธาราฤดี มือ 170 ของโลก พบกับ หวู่ โฮ ชิง มือ 757 ของโลก เซตแรก "รวงข้าว" อาศัยเกมกราวด์สโตรกที่เหนี่ยวแน่น เล่นงานสาวฮ่องกง เบรกเกมเสิร์ฟคู่แข่งได้ถึง 4 เกม เอาชนะไปก่อน 6-1 เซตสอง สาวฮ่องกงปรับเกมมาสู้ให้ดีขึ้น แต่สุดท้ายยังเป็น "รวงข้าว" ที่ตีได้แน่นอนกว่า เก็บเซตนี้ 6-4 ทำให้ชนะ 2-0 เซต 6-1, 6-4 พาทีมไทยขึ้นนำ 1-0 คู่</p>
<!-- /wp:paragraph -->

<!-- wp:paragraph -->
<p>คู่ที่สอง เกมในประเภทเดี่ยวมือ 1 "ไหม" มนัญญา สว่างแก้ว มือ 110 ของโลก ลงสนามพบ โคดี้ หว่อง หง อี้ มือ 378 ของโลก จากฮ่องกง เซตแรก “ไหม” ถูกเบรกเสิร์ฟตั้งแต่เกมแรก ก่อนพ่ายเซตนี้ไปก่อน 3-6 อย่างไรก็ตาม มนัญญา เรียกฟอร์มเก่ง เบรกสาวฮ่องกงได้ถึง 3 เกม และกลับมาเก็บเซตที่สอง ชนะไป 6-2 สู้กันต่อในเซตสาม “ไหม” ที่ยิ่งเล่นยิ่งมั่นใจ เก็บเซตนี้ได้อีก 6-1 ทำให้เอาชนะไป 2-1 เซต 3-6, 6-2 และ 6-1 พาทีมไทยขึ้นนำ 2-0 คู่ การันตีชัยชนะแมทช์นี้แน่นอนแล้ว คู่ที่สาม ไทยส่ง “เอิร์ธ" เพียงธาร ผลิพืช มือคู่ 145 ของโลก และ "อีฟ" พัชรินทร์ ชีพชาญเดช มือคู่ 564 ของโลก ลงดวลกับ แม็กกี้ อึ้ง หม่าน หยิง มือคู่ 1,075 ของโลก กับ โคดี้ หว่อง หง อี้ มือคู่ 213 ของโลก ซึ่งผลปรากฏว่า คู่สาวไทยเป็นฝ่ายหวดเอาชนะไปได้อีก 2-0 เซต 6-3, 6-4 ทำให้ทีมชาติไทย เอาชนะฮ่องกงไป 3–0 คู่</p>
<!-- /wp:paragraph -->

<!-- wp:paragraph -->
<p>ด้านผลการแข่งขันแมทช์แรกอีก 2 คู่ที่แข่งพร้อมกัน นิวซีแลนด์ ชนะ อินเดีย 2-1 คู่ และเกาหลีใต้ เอาชนะ ไต้หวัน 3-0 คู่ นายภุชงค์ เลาหศิริวงศ์ ผู้จัดการทีมไทย เปิดเผยว่า อันดับแรก ขอขอบคุณท่านผู้ใหญ่จากกงศุล และคณะที่เดินทางมาให้กำลังใจนักกีฬาและร่วมเชียร์แบบติดขอบสนาม ทั้งนี้ ขอชื่นชมนักกีฬาทุกคนที่ช่วยกันทำหน้าที่ และทุ่มเทกันอย่างสุดความสามารถ แม้ต้องลุ้นอยู่บ้างในแมทช์ของ “ไหม” ซึ่งตนมองว่าเจ้าตัวยังปรับตัวในการเล่นกับคอร์ทนี้ได้ไม่ดีนัก ทำให้ฟอร์มการเล่นในช่วงแรกออกมาไม่เหมือนที่เคยทำได้ อย่างไรก็ตาม การเก็บชัยชนะได้ในเกมแมทช์แรก ถือเป็นขวัญกำลังใจที่ดีของนักกีฬาและทีมต่อไป ตนขอฝากพี่น้องชาวไทย ขอให้ช่วยกันเชียร์นักเทนนิสไทยในอีก 4 แมทช์ที่เหลือต่อไป</p>
<!-- /wp:paragraph -->

<!-- wp:paragraph -->
<p>"โค้ชเอ็กซ์" นายพชรพล คำสมาน ผู้ฝึกสอนและกัปตันทีมไทย กล่าวว่า ขอขอบคุณน้อง ๆ ในทีมทุกคนที่พยายามทำหน้าที่ของตัวเองได้อย่างเต็มที่และสุดความสามารถ รวมถึงต้องขอบคุณผู้จัดการทีม ขอบคุณท่านผู้ใหญ่จากกงศุล และคณะที่มานั่งเชียร์นักกีฬาติดขอบสนาม ซึ่งแมทช์แรกเราทำได้ตามเป้า นั่นก็คือการคว้าชัยชนะได้ ถือเป็นกำลังใจที่ดีสำหรับทีม ก่อนจะลงเล่นกับอินเดีย ในช่วงเย็นวันพุธที่ 9 เม.ย.นี้ ทีมไทยยังต้องทำงานหนักกันต่อไป โดยเป้าหมายของทีมไทย คือเอาชนะให้ได้ในแต่ละแมทช์ และที่สำคัญต้องไม่ประมาทคู่แข่งทุกทีม ขณะที่ "ไหม" มนัญชญา สว่างแก้ว กล่าวว่า ในช่วงเซตแรกยังปรับตัวได้ไม่ดีนัก พอเข้าเซตสองก็พยายามปรับตัวให้มากขึ้น ซึ่งก็ทำได้ดี ทำให้จังหวะการเล่นและความมั่นใจต่าง ๆ กลับมา จนกระทั่งในเซตสามตีได้ดี และง่ายขึ้นด้วย จุดเปลี่ยนของเกม ตนมองว่าอยู่ที่เซตสองที่ทำให้กลับมาสู่เกมได้ ส่วนตัวดีใจที่สามารถเก็บชัยชนะได้ เพราะทำให้ทีมไทยเอาชนะฮ่องกงได้ด้วย ทั้งนี้ ตนก็หวังว่าแมทช์ต่อ ๆ ไปจะเล่นได้ดีขึ้น และเก็บแต้มให้กับไทยได้อีก.</p>
<!-- /wp:paragraph -->

<!-- wp:image {"id":48711,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/04/490291974_1096268319202816_4986042988003985481_n-1024x683.jpg" alt="" class="wp-image-48711"/></figure>
<!-- /wp:image -->