<!-- wp:paragraph {"align":"center","style":{"typography":{"fontSize":20},"color":{"background":"#c6d8e0"}}} -->
<p class="has-text-align-center has-background" style="background-color:#c6d8e0;font-size:20px"><em><strong>"พัชรินทร์" ประกาศศักดาผงาดแชมป์สัปดาห์ที่ 2หนุ่มออสซี่ขึ้นแท่นฝ่ายชายหวดไอทีเอฟนครปฐม </strong></em></p>
<!-- /wp:paragraph -->

<!-- wp:paragraph -->
<p>สหพันธ์เทนนิสนานาชาติ (ไอทีเอฟ) ร่วมกับ สมาคมกีฬาลอนเทนนิสแห่งประเทศไทย ในพระบรมราชูปถัมภ์ และมหาวิทยาลัยเกษตรศาสตร์ วิทยาเขตกำแพงแสน จัดการแข่งขันเทนนิสอาชีพนานาชาติ ไอทีเอฟ เวิลด์ เทนนิส ทัวร์ 2025 สัปดาห์ที่ 2 ที่สนามเทนนิส ม.เกษตรศาสตร์ วิทยาเขตกำแพงแสน จ.นครปฐม เมื่อวันที่ 27 ก.ค. 2568 เป็นวันสุดท้าย เทนนิสหญิง รายการ ITF Women's World Tennis Tour (4) ชิงเงินรางวัลรวม 15,000 ดอลลาร์สหรัฐ หรือประมาณ 512,550 บาท ในประเภทหญิงเดี่ยว เป็นรอบชิงชนะเลิศ "อีฟ" พัชรินทร์ ชีพชาญเดช นักหวดสาวไทย มือ 609 ของโลก พบกับ ยูโนะ คิตะฮาระ นักเทนนิสสาวญี่ปุ่น มือ 843 ของโลก ที่เข้ามาจากรอบคัดเลือก ตลอดการแข่งขัน พัชรินทร์ โชว์ฟอร์มได้สมกับการเป็นแชมป์หญิงเดี่ยวสัปดาห์ที่ผ่านมา ทั้งลูกเสิร์ฟทรงพลัง การยิงสวนกลับที่เฉียบขาด จนคู่แข่งขันรับไม่ทัน ก่อนที่ พัชรินทร์ จะเป็นฝ่ายเอาชนะได้ทั้ง 2 เซต ด้วยสกอร์ 6-3 และ 6-1 ในเวลาแข่งขัน 1 ชั่วโมง 22 นาที</p>
<!-- /wp:paragraph -->

<!-- wp:paragraph -->
<p>พัชรินทร์ ได้ครองแชมป์หญิงเดี่ยวศึกไอทีเอฟ เวิลด์ เทนนิส ทัวร์ ที่นครปฐม เป็นสัปดาห์ที่ 2 ติดต่อกัน ซึ่งนับเป็นแชมป์รายการที่ 10 บนเส้นทางเทนนิสอาชีพ ขณะเดียวกัน สาวไทยยังได้รับเงินรางวัล จำนวน 2,352 ดอลลาร์สหรัฐ หรือประมาณ 80,367 บาท พร้อมคะแนนสะสมอันดับโลก 15 คะแนน ส่วน ยูโนะ คิตะฮาระ รองแชมป์ ได้รับ จำนวน 1,470 ดอลลาร์สหรัฐ หรือประมาณ 50,229 บาท และ 10 คะแนน ทางด้านเทนนิสชาย รายการ ITF Men's World Tennis Tour (5) ชิงเงินรางวัลรวม 15,000 ดอลลาร์สหรัฐ หรือประมาณ 512,550 บาท ในประเภทชายเดี่ยว รอบชิงชนะเลิศ เจค เดลานีย์ นักเทนนิสออสเตรเลีย มือวาง 3 และมือ 511 ของโลก ดับฝันของ ทาคุยะ คุมาซากะ นักเทนนิสญี่ปุ่น มือวาง 4 และมือ 519 ของโลก เอาชนะด้วยสกอร์ 6-2 ทั้งสองเซต ในเวลา 1 ชั่วโมง 14 นาที เจค เดลานีย์ ขึ้นแท่นแชมป์ชายเดี่ยวศึกไอทีเอฟ เวิลด์ เทนนิส ทัวร์ ที่นครปฐม ในการแข่งขันสัปดาห์ที่ 2 หลังจากตกรอบแรกในการแข่งขันสัปดาห์ที่ 1 โดยนับเป็นแชมป์อาชีพรายการที่ 2 ของหนุ่มออสซี่ นอกจากนี้ยังได้รับเงินรางวัล จำนวน 2,160 ดอลลาร์สหรัฐ หรือประมาณ 73,807 บาท และคะแนนสะสมอันดับโลก 15 คะแนน ส่วน ทาคุยะ คุมาซากะ ได้รองแชมป์เป็นสัปดาห์ที่ 2 ติดต่อกัน ได้รับเงินรางวัล จำนวน 1,272 ดอลลาร์สหรัฐ หรือประมาณ 43,464 บาท และ 8 คะแนน หลังจบการแข่งขันได้มีพิธีมอบรางวัล โดย นายอุกฤษฏ์ มนูจันทรัถ ผู้อำนวยการสำนักงานวิทยาเขตกำแพงแสน ให้เกียรติเป็นประธานมอบโล่รางวัล พร้อมป้ายเงินรางวัลให้แก่นักกีฬา และมี นายอมร ดวงปิ่นคำ ผู้ตัดสินชี้ขาดระดับนานาชาติ ระดับเหรียญเงิน ของสหพันธ์เทนนิสนานาชาติ (ไอทีเอฟ) ร่วมในพิธีด้วย.</p>
<!-- /wp:paragraph -->

<!-- wp:image {"id":51001,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/525302350_1180402530789394_4198083230812753906_n-1024x683.jpg" alt="" class="wp-image-51001"/></figure>
<!-- /wp:image -->