<!-- wp:paragraph {"align":"center","backgroundColor":"light-green-cyan"} -->
<p style="text-align:center" class="has-background has-light-green-cyan-background-color"><br><strong>‘ทัพนักหวดไทย’ฟิตเข้มพร้อมล่า3ทองซีเกมส์<br>‘แฝด-แทมมี่’นำสู้-‘ลัก’ลั่นสลัดเดี้ยงทันชิงชัย</strong></p>
<!-- /wp:paragraph -->

<!-- wp:paragraph -->
<p>“ทัพนักเทนนิสไทย” ฟิตเข้มโค้งสุดท้ายเตรียมพร้อมทำศึกซีเกมส์ 2019 “นิตินาถ บุหลัน” ผู้จัดการทีมวางเป้าคว้า 3 เหรียญทอง จากประเภทหญิงเดี่ยว, ชายคู่ และคู่ผสม ขณะที่คู่แฝดจอมเก๋า “สนฉัตร-สรรค์ชัย รติวัฒน์” พร้อมป้องกันแชมป์ “แทมมี่” นำทีมฝ่ายนักหวดสาวร่วมชิงชัย ด้าน “ลักษิกา” ลั่นสลัดเดี้ยงหายทันก่อนลงแข่งขันแน่นอน</p>
<!-- /wp:paragraph -->

<!-- wp:paragraph -->
<p>นักกีฬาเทนนิสทีมชาติ ชุดเข้าร่วมการแข่งขันกีฬาซีเกมส์ ครั้งที่ 30 “ซีเกมส์ 2019” ที่ประเทศฟิลิปปินส์ ระหว่างวันที่ 30 พฤศจิกายน-11 ธันวาคมนี้ ได้ลงฝึกซ้อม เพื่อเตรียมความพร้อมก่อนออกเดินทางไปเข้าร่วมการแข่งขัน ที่ศูนย์พัฒนากีฬาเทนนิสแห่งชาติ สมาคมกีฬาเทนนิส ลอนเทนนิสสมาคมแห่งประเทศไทยฯ เมืองทองธานี เมื่อวันที่ 18 พฤศจิกายน</p>
<!-- /wp:paragraph -->

<!-- wp:paragraph -->
<p>สำหรับนักกีฬาเทนนิสทีมชาติไทยชุดซีเกมส์ 2019 เป็นนักกีฬาชาย 5 คน ได้แก่ “ต้น” สนฉัตร รติวัฒน์, “ต้อง” สรรค์ชัย รติวัฒน์, “จูเนียร์” วิชยา ตรงเจริญชัยกุล, “เมฆ” จิรัฏฐ์ นวสิริสมบูรณ์, “บูม” กษิดิศ สำเร็จ ส่วนนักกีฬาหญิง 5 คน ได้แก่ “แทมมี่” ร.ต.อ.หญิง แทมมารีน ธนสุกาญจน์, “ลัก” ลักษิกา คำขำ, “เอิร์ธ” เพียงธาร ผลิพืช, “อีฟ” พัชรินทร์ ชีพชาญเดช และ “ออมสิน” อัญชิสา ฉันทะ โดยมี นายนิตินาถ บุหลัน เป็นผู้จัดการทีม, นายสหทัศน์ ศุภกิจ ผู้ช่วยผู้จัดการทีม, พ.ต.วิทยา สำเร็จ ผู้ฝึกสอนทีมหญิง และนายวีรภัทร ดอกไม้คลี่ ผู้ฝึกสอนทีมชาย</p>
<!-- /wp:paragraph -->

<!-- wp:paragraph -->
<p>นายนิตินาถ บุหลัน ผู้จัดการทีมเทนนิสชุดซีเกมส์ 2019 เปิดเผยว่า ความพร้อมของทีมเทนนิสไทยชุดซีเกมส์ในตอนนี้พร้อมเกือบ 100 เปอร์เซ็นต์ นำโดย แทมมี่ นักหวดจอมเก๋าที่จะนำทีมน้องๆ ไปร่วมชิงชัย หลังจากนี้จะเตรียมพร้อมเรื่องการเดินทาง และไปทดสอบสนามล่วงหน้าที่ฟิลิปปินส์ก่อนเข้าสู่ช่วงการแข่งขันจริง ส่วนเป้าหมายซีเกมส์ครั้งนี้ตั้งเป้าไว้ 3 เหรียญทอง จากประเภทหญิงเดี่ยว, ชายคู่ และคู่ผสม รวมทั้งได้ลุ้นจากหญิงคู่ด้วย โดยมั่นใจว่า แทมมี่ ที่มีดีกรีเป็นแชมป์เอเชี่ยนเกมส์ 2014 จะเป็นความหวังสำคัญ และจะนำทีมน้องๆ นักหวดดาวรุ่งใหม่แจ้งเกิดได้ในซีเกมส์ครั้งนี้ได้แน่นอน</p>
<!-- /wp:paragraph -->

<!-- wp:paragraph -->
<p>ขณะที่ “โค้ชวิท” พ.ต.วิทยา สำเร็จ ผู้ฝึกสอนทีมหญิง กล่าวว่า ช่วงปีที่ผ่านมานักเทนนิสไทยตระเวนแข่งขันรายการอาชีพมาตลอด ในการฝึกซ้อมช่วง 2 สัปดาห์ต่อจากนี้จะให้นักกีฬามาเก็บตัวรวมกัน โดยเน้นระบบทีมเวิร์กเป็นหลักในประเภทคู่ รวมทั้งสร้างความมั่นใจให้กับนักกีฬา สำหรับทีมหญิงทุกคนต่างมีความพร้อมที่จะทำผลงานให้ได้ดีที่สุด</p>
<!-- /wp:paragraph -->

<!-- wp:paragraph -->
<p>“โค้ชวี” นายวีรภัทร ดอกไม้คลี่ ผู้ฝึกสอนทีมชาย กล่าวว่า ทีมชายคาดหวังทั้งประเภทเดี่ยว, ชายคู่ ซึ่งนักกีฬามีความพร้อม และแข่งขันรายการอาชีพมาต่อเนื่อง การมาซ้อมร่วมกันเป็นการเน้นทีมเวิร์ก สำหรับการเดินทางไปแข่งที่ฟิลิปปินส์นั้น เป็นธรรมดาที่เจ้าภาพจะได้เปรียบเรื่องกองเชียร์ แต่ไม่รู้สึกกังวล ส่วนการจับคู่ทั้งประเภทหญิงคู่ และคู่ผสมนั้น จะประชุมทีมกันอีกครั้ง และจะสามารถส่งชื่อวันสุดท้ายได้ในวันที่ 30 พฤศจิกายน ก่อนการแข่งขัน 1 วัน</p>
<!-- /wp:paragraph -->

<!-- wp:paragraph -->
<p>“ต้น” สนฉัตร รติวัฒน์ และ “ต้อง” สรรค์ชัย รติวัฒน์ คู่แฝดมือหนึ่งของไทย ดีกรีแชมป์ซีเกมส์ 2017 กล่าวว่า ซีเกมส์ครั้งนี้ถือว่าหนัก เพราะหลายชาติเตรียมพร้อมเต็มที่ ทั้งฟิลิปปินส์ก็มาเต็มทีม ขณะที่เวียดนามก็มีหน้าใหม่ไฟแรงหลายคน รวมทั้งอินโดนีเซียด้วย ส่วนคู่เราเองก็พร้อมทั้งด้านร่างกาย และจิตใจเต็มร้อย โดยจะพยายามทำให้เต็มที่ ถ้าเราโชว์ฟอร์มได้ดีก็จะมีผลงานที่ดีตามมา คาดหวังว่าจะพยายามทำให้ดีที่สุดในซีเกมส์ครั้งนี้ สำหรับสภาพอากาศไม่ค่อยกังวล แต่กลัวเพียงเรื่องสนามแข่งขันที่คู่เราไม่ได้แข่งขันมาแล้วกว่า 3 ปี</p>
<!-- /wp:paragraph -->

<!-- wp:paragraph -->
<p>“เมฆ” จิรัฏฐ์ นวสิริสมบูรณ์ และ “บูม” กษิดิศ สำเร็จ นักหวดดาวรุ่งหนุ่มไทย กล่าวร่วมกันว่า ถือว่าพร้อมเต็มที่แล้ว ซึ่งคู่แข่งในซีเกมส์ก็เคยเจอมาในทัวร์ระดับอาชีพ ทั้ง อินโดนีเซีย, เวียดนาม และฟิลิปปินส์ ซึ่งนักกีฬาเจ้าภาพเองก็เป็นมือระดับโลก แต่ก็จะพยายามทำผลงานอย่างเต็มที่ ในส่วนของ กษิดิศ เป็นซีเกมส์ครั้งแรกก็จะพยายามโชว์ศักยภาพออกมาให้ได้เต็มที่มากที่สุด</p>
<!-- /wp:paragraph -->

<!-- wp:paragraph -->
<p>ส่วน ร.ต.อ.หญิง แทมมารีน ธนสุกาญจน์ นักหวดจอมเก๋าของไทย ดีกรีแชมป์หญิงคู่ ซีเกมส์ 2017 กล่าวว่า เป็นเกียรติที่ได้รับโอกาสกลับมารับใช้ทีมชาติอีกครั้ง ซึ่งเป้าหมายก็อยากจะทำผลงานให้ดี เพราะทุกคนก็อยากได้เหรียญทอง และจะพยายามเล่นให้ดีที่สุด เพื่อทำผลงานให้ดีตามมา แน่นอนว่าคู่แข่งสำคัญในประเภทหญิงคู่คือ อินโดนีเซีย ดีกรีแชมป์เอเชี่ยนเกมส์ 2018 รวมทั้งเจ้าภาพฟิลิปปินส์ก็จะประมาทไม่ได้ด้วย ส่วนตัวถือว่าครั้งนี้เป็นความท้าทายของตัวเองในการแสดงให้เห็นว่าไม่ว่าจะอายุเท่าไรก็ยังเล่นทีมชาติได้ และจะเป็นการสร้างแรงบันดาลใจให้กับคนอื่นๆ ด้วย</p>
<!-- /wp:paragraph -->

<!-- wp:paragraph -->
<p>“ลัก” ลักษิกา คำขำ นักหวดมือหนึ่งสาวไทย แชมป์ซีเกมส์ 2017 กล่าวว่า ได้มีการเตรียมพร้อมดีที่สุด ซึ่งแม้จะมีอาการบาดเจ็บที่หัวไหล่ขวา แต่ก็ได้รักษา และพยายามที่จะให้หายทันพร้อมก่อนลงแข่งขันซีเกมส์ครั้งนี้แน่นอน ส่วนคู่แข่งน่ากลัวทุกชาติ และแม้ว่าตัวเองจะยังบาดเจ็บ แต่มั่นใจว่าจะหายกลับมาพร้อมเต็มที่สำหรับการคว้าเหรียญในการชิงชัยครั้งนี้</p>
<!-- /wp:paragraph -->

<!-- wp:paragraph -->
<p>“เอิร์ธ” เพียงธาร ผลิพืช และ “อีฟ” พัชรินทร์ ชีพชาญเดช สองนักหวดสาวไทย กล่าวร่วมกันว่า พร้อมที่จะแข่งขันแล้ว ซึ่งเป้าหมายอย่างแรก มองไว้ว่าจะต้องผ่านเข้ารอบชิงชนะเลิศให้ได้ และคาดหวังว่าอยากจะคว้าเหรียญกลับมาให้ได้ อยากให้แฟนกีฬาชาวไทยร่วมกันเป็นกำลังใจให้กับทีมนักเทนนิสไทย และนักกีฬาไทยทุกชนิดกีฬาในศึกซีเกมส์ครั้งนี้ด้วย.</p>
<!-- /wp:paragraph -->

<!-- wp:paragraph -->
<p>    สามารถติดตามภาพการแข่งขันเติมได้ที่: http://www.ltat.org/photos/ และ Facebook<a href="https://www.facebook.com/%E0%B8%AA%E0%B8%A1%E0%B8%B2%E0%B8%84%E0%B8%A1%E0%B8%81%E0%B8%B5%E0%B8%AC%E0%B8%B2%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA-%E0%B8%A5%E0%B8%AD%E0%B8%99%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA%E0%B8%AA%E0%B8%A1%E0%B8%B2%E0%B8%84%E0%B8%A1%E0%B9%81%E0%B8%AB%E0%B9%88%E0%B8%87%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B9%84%E0%B8%97%E0%B8%A2-%E0%B9%83%E0%B8%99%E0%B8%9E%E0%B8%A3%E0%B8%B0%E0%B8%9A%E0%B8%A3%E0%B8%A1%E0%B8%A3%E0%B8%B2%E0%B8%8A%E0%B8%B9%E0%B8%9B%E0%B8%96%E0%B8%B1%E0%B8%A1%E0%B8%A0%E0%B9%8C-LTAT-1088862107803423/">สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ – LTAT</a></p>
<!-- /wp:paragraph -->

<!-- wp:image {"id":24458} -->
<figure class="wp-block-image"><img src="https://www.bucket.cloudaccess9.com/ltatorg/2019/11/78097995_2712298898793061_3067373021833461760_o.jpg" alt="" class="wp-image-24458"/></figure>
<!-- /wp:image -->