<!-- wp:paragraph {"align":"center","style":{"typography":{"fontSize":22},"color":{"background":"#f0e0f8"}}} -->
<p class="has-text-align-center has-background" style="background-color:#f0e0f8;font-size:22px"><strong>เทนนิสฉลองชัย "เจ้าทองซีเกมส์" หน31<br>"บิ๊กสุชัย" ใจป้ำอัดฉีดส่วนตัว 4.5 ล้าน</strong></p>
<!-- /wp:paragraph -->

<!-- wp:code -->
<pre class="wp-block-code"><code>        “บิ๊กสุชัย” นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เป็นประธานงานแสดงความยินดีกับนักเทนนิสทีมชาติไทย ขอบคุณหัวใจนักสู้ สู่ชัยชนะที่ยิ่งใหญ่ “เจ้าเหรียญทองกีฬาซีเกมส์ ครั้งที่ 31” และมอบรางวัลตอบแทนความสำเร็จให้นักเทนนิสทีมชาติไทย หลังจากร่วมกันสร้างผลงาน 4 เหรียญทอง 3 เหรียญเงิน และ 2 เหรียญทองแดง ในการแข่งขันเทนนิส กีฬาซีเกมส์ ครั้งที่ 31 ณ เมืองบั๊ก นิงห์ สาธารณรัฐสังคมนิยมเวียดนาม ระหว่างวันที่ 12-23 พ.ค. 2565 โดยมี คณะกรรมการอำนวยการสมาคมฯ ผู้ฝึกสอน และผู้ปกครอง ร่วมแสดงความยินดีด้วย ณ ศูนย์พัฒนากีฬาเทนนิสแห่งชาติ เมืองทองธานี จังหวัดนนทบุรี เมื่อวันที่ 25 พ.ค. 2565
        ในโอกาสนี้ นายสุชัย ได้นำเงินส่วนตัวมอบให้นักเทนนิส ตามที่ได้ประกาศไปก่อนหน้าว่า จะมอบเงินรางวัลตอบแทนความสำเร็จให้นักเทนนิสที่คว้าเหรียญทอง ประเภทละ 1,000,000 บาท และปรากฏว่า ทำผลงานได้ถึง 4 เหรียญทอง จากประเภททีมชาย (5 คน), ทีมหญิง (5 คน), หญิงเดี่ยว และหญิงคู่ รวม 4,000,000 บาท นอกจากนี้ นายสุชัยยังได้มอบโบนัสพิเศษ รางวัลความรักสามัคคี “สปิริตทีม” ให้ทีมชายและทีมหญิง อีกทีมละ 250,000 บาทด้วย ฉะนั้น ยอดรวมเงินส่วนตัวที่นายสุชัยมอบให้นักเทนนิสทีมชาติไทยชุดซีเกมส์ในครั้งนี้ รวมอยู่ที่ 4,500,000 บาท
        นายสุชัย เปิดเผยว่า ความสำเร็จในครั้งนี้ ต้องยกความดีความชอบให้คณะนักกีฬาเทนนิสของไทยทุกคน ที่ทุ่มเททั้งกำลังและจิตใจทุกอย่าง เพื่อเอาชนะในการแข่งขันครั้งนี้ เพราะในซีเกมส์ ครั้งที่ 30 ทีมเทนนิสไทยไม่ได้เหรียญทอง เมื่อตนเข้ามาเป็นนายกสมาคมฯ ก็พยายามปลุกขวัญและกำลังใจ เพราะเชื่อมั่นว่านักเทนนิสไทยทุกคนจะสามารถสู้ได้ ส่วนซีเกมส์ครั้งต่อไปที่กัมพูชา เป็นเจ้าภาพในปีหน้า ยังคงเน้นให้นักกีฬามีความสามัคคีแบบนี้ พยายามปลุกขวัญและกำลังใจให้ทุกคนมีกำลังใจที่จะสู้ต่อไป
       "สิ่งสำคัญที่ช่วยเป็นกำลังใจให้นักกีฬาประสบความสำเร็จ ส่วนหนึ่งมาจากการที่ท่านรองนายกรัฐมนตรี ในฐานะประธานคณะกรรมการโอลิมปิคแห่งประเทศไทยฯ ท่านพลเอกประวิตร วงษ์สุวรรณ ที่เดินทางไปให้กำลังใจนักกีฬาของเราถึงสนาม ซึ่งท่านยืนยันว่าอยากจะไปดูการแข่งขันด้วยตัวเอง ทำให้นักกีฬาเรามีขวัญและกำลังใจที่จะสู้ต่อ ต้องขอบคุณท่านด้วย” นายสุชัย กล่าว
        นายไทยทนุ วรรณสุข เลขาธิการสมาคมกีฬาลอนเทนนิสแห่งประเทศไทยฯ และผู้จัดการทีมซีเกมส์ กล่าวว่า ต้องขอบคุณนายกสมาคมฯ ที่อนุมัติจัดหางบประมาณมาให้ดำเนินงาน ทางสมาคมฯ มีแผนส่งนักกีฬาเข้าร่วมการแข่งขันที่ต่างประเทศ มีทั้งระดับเยาวชนและทั่วไป นอกจากนี้ยังมีการจัดการแข่งขันเทนนิสทุกระดับในประเทศไทย รวมถึงการจัดการแข่งขันอาชีพสะสมคะแนนโลกหลายรายการ และที่กำลังจะเริ่มขึ้นคือระหว่างวันที่ 29 พ.ค.-26 มิ.ย.2565 รวม 8 รายการ ที่จังหวัดเชียงราย นักเทนนิสที่จบภารกิจซีเกมส์ หลายคนจะเข้าร่วมการแข่งขันด้วย เวทีนี้ถือว่ามีความสำคัญมากสำหรับนักเทนนิสไทย จะช่วยเสริมประสบการณ์ให้นักกีฬาเพื่อพัฒนาต่อไป
        คณะเทนนิสทีมชาติไทยชุดซีเกมส์ ครั้งที่ 31 ประกอบด้วย นายไทยทนุ วรรณสุข ผู้จัดการทีม, ดร.ธนากร ศรีชาพันธุ์ ผู้ฝึกสอนทีมชาย, นายพชรพล คำสมาน ผู้ฝึกสอนทีมหญิง, พันตรี วิทยา สำเร็จ ผู้ช่วยผู้ฝึกสอน, นักกีฬาทีมชาย กษิดิศ สำเร็จ, วิชยา ตรงเจริญชัยกุล, ยุทธนา เจริญผล, ฐานทัพ สุขสำราญ และ ปรัชญา อิสโร ด้านทีมหญิง ลักษิกา คำขำ, อัญชิสา ฉันทะ, พิมพ์รดา จัตวาพรวนิช, พัชรินทร์ ชีพชาญเดช และ ลัลนา ธาราฤดี ร่วมด้วย สิบตำรวจตรี วีรภัทร สิริจริยาพร นักวิทยาศาสตร์การกีฬา, น.ส.นวลพรรณ จั่นทิม นักกายภาพบำบัด และ นายบุญมี โพธิ์ไพจิตร เจ้าหน้าที่นวด
        สำหรับเหรียญรางวัลที่ทีมเทนนิสไทยได้จากซีเกมส์ ครั้งที่ 31 ประกอบด้วย 4 เหรียญทอง (ทีมชาย, ทีมหญิง, หญิงเดี่ยว และหญิงคู่) 3 เหรียญเงิน (หญิงเดี่ยว, หญิงคู่ และคู่ผสม) และ 2 เหรียญทองแดง (ชายเดี่ยว และคู่ผสม) จากที่มีการชิงชัยรวมทั้งสิ้น 7 เหรียญทอง ส่งให้ทีมเทนนิสไทยได้ครองเจ้าคอร์ตหรือเจ้าเหรียญทองสมัยที่ 8 หลังจากเคยได้มาแล้ว 7 สมัย นอกจากนี้ยังถือเป็นผลงานเกินเป้า เพราะก่อนไปแข่งขันตั้งเป้าไว้ที่ 2 เหรียญทองเท่านั้น.</code></pre>
<!-- /wp:code -->

<!-- wp:image {"id":32189,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2022/05/41ED654F-00CA-4BC4-8A89-39DDCDF0B6A0-1024x683.jpeg" alt="" class="wp-image-32189"/></figure>
<!-- /wp:image -->