<p style="text-align: center;"><strong><span style="font-size: 14pt;">คัดทีมชาติสนุก! ได้คู่หวดแย่งสิทธิ์ติดธง </span></strong></p>

สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ จัดการแข่งขันเทนนิสคัดเลือกตัวแทนเยาวชนทีมชาติไทย รุ่นอายุไม่เกิน 14 ปี และรุ่นอายุไม่เกิน 16 ปี ทั้งชายและหญิง ที่ศูนย์พัฒนากีฬาเทนนิสแห่งชาติ เมืองทองธานี เพื่อคัดเลือกเป็นตัวแทนเยาวชนทีมชาติไทย รุ่นอายุละ 3 คน ทั้งชายและหญิง โดยล่าสุด เมื่อวันที่ 30 มกราคม ได้นักหวดผ่านเข้าสู่รอบชิงชนะเลิศและชิงอันดับ 3 แล้ว ซึ่งแชมป์, รองแชมป์ และอันดับ 3 จะได้สิทธิติดทีมชาติทันที ข<span class="text_exposed_show">ณะที่อันดับ 4 จะเป็นนักกีฬาสำรอง</span>
<div class="text_exposed_show">

ผลการแข่งขัน มีดังนี้ รุ่นอายุไม่เกิน 14 ปี หญิงเดี่ยว รอบรองชนะเลิศ สลักทิพย์ อุ่นเมือง (นนทบุรี) โชว์ฟอร์มได้ยอดเยี่ยม หวดชนะ พิมพ์มาดา ทองคำ (สุราษฎร์ธานี)7-5, 6-1 ผ่านเข้าไปชิงชนะเลิศกับ ตปณีย์ บุญวัฒน์ (นนทบุรี) ที่เอาชนะ วิจิตราภรณ์ วิมุกตานนท์ (พิษณุโลก) 6-2, 6-4 ส่วน พิมพ์มาดา จะชิงอันดับ 3 กับ วิจิตราภรณ์

ส่วนรุ่นอายุไม่เกิน 16 ปี หญิงเดี่ยว รอบรองชนะเลิศ พิมพ์รดา จัตวาพรวนิช (กรุงเทพฯ) หวดชนะ ณัฏฐณิชา แก้วเจริญวงษ์ (ขอนแก่น) 7-5, 6-3 เข้าไปชิงชนะเลิศกับ ลัลนา ธาราฤดี (นครศรีธรรมราช) ที่ตัดเชือกชนะ ธมนพรรณ จงเลิศตระกูล (สิงห์บุรี) 4-6, 6-1 และ 6-2 โดย ณัฏฐณิชา จะชิงอันดับ 3 กับ ธมนพรรณ

รถานอายุไม่เกิน 14 ปี ชายเดี่ยว รอบรองชนะเลิศ รชตะ ธรรมเจริญสถิต (กทม.) ชนะ ทินภัทร เทียนธวัช (กระบี่) 6-0, 6-2 ผ่านเข้าไปชิงชนะเลิศกับ ศุภวัฒน์ แซ่อุ้ย (ภูเก็ต) ที่ในรอบรองชนะเลิศ ไล่ต้อนเอาชนะ นฤบดี บุญวัฒน์ (นนทบุรี) 6-1, 6-0 ส่วน ทินภัทร จะชิงอันดับ 3 กับ นฤบดี

ขณะที่รุ่นอายุไม่เกิน 16 ปี ชายเดี่ยว กันตินันท์ สูตินันท์โอภาส (ลำปาง) ควงแร็กเก็ตคู่ใจ ตัดเชือกเอาชนะ ชิษณุพงศ์ โภคินเศรษฐศิริ (กทม.) 6-1, 6-0 ลอยลำเข้าสู่รอบชิงชนะเลิศ พบกับ ธนภัทร นิรันดร (กทม.) ที่ตัดเชือกเอาชนะ ปวริศ อยู่บำรุง (เชียงใหม่) 6-1, 7-5 ด้าน ชิษณุพงศ์ จะชิงอันดับ 3 กับ ปวริศ

</div>
สามารถติดตามภาพการแข่งขันเพิ่มเติมได้ที่: https://www.ltat.org/photos/