<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>ทัพเทนนิสไทยลั่นกลองรบสู้ศึกซีเกมส์<br>วางเป้าหมายโกย4ทอง‘สุชัย’หนุนเต็มที่</strong></p>
<!-- /wp:paragraph -->

<!-- wp:paragraph -->
<p><a></a> ทัพเทนนิสไทยประกาศความพร้อมลั่นกลองรบสู้ศึกซีเกมส์ ครั้งที่ 33 วางเป้าโกย 4 เหรียญทองจากทั้งหมด 7 เหรียญทอง "บิ๊กสุชัย" สุชัย พรชัยศักดิ์อุดม นายกสมาคมกีฬาลอนเทนนิสฯ หนุนเต็มสูบ อัดฉีดเหรียญทอง 1 ล้านบาท ขณะที่ ดร.ณัฏฐ์ ธีรณัฐสุภานนท์ ที่ปรึกษา กมธ.กีฬา วุฒิสภา เข้าให้กำลังใจ</p>
<!-- /wp:paragraph -->

<!-- wp:paragraph -->
<p>เมื่อวันที่ 4 ธันวาคม 2568 ที่สมาคมกีฬาลอนเทนนิสแห่งประเทศไทยฯ เมืองทองธานี จ.นนทุบรี พลเอกกู้เกียรติ ศรีนาคา อุปนายกสมาคมกีฬาลอนเทนนิสแห่งประเทศไทยฯ เป็นประธานในการต้อนรับ ดร.ณัฏฐ์ ธีรณัฐสุภานนท์ ที่ปรึกษากิตติมศักดิ์คณะกรรมาธิการและการกีฬาวุฒิสภา, ที่ปรึกษาคณะอนุกรรมาธิการด้านการกีฬา วุฒิสภา, คณะอนุกรรมาธิการศึกษากฏหมายท่องเที่ยวและกีฬา วุฒิสภา และประธานมูลนิธิกองทุนพัฒนาการกีฬา พร้อมด้วยคณะที่เดินทางมาเยี่ยมชมให้กำลังใจ และติดตามการฝึกซ้อมของนักกีฬาเทนนิสทีมชาติไทย ชุดซีเกมส์ ครั้งที่ 33 ที่ประเทศไทยเป็นเจ้าภาพ</p>
<!-- /wp:paragraph -->

<!-- wp:paragraph -->
<p>นอกจากนี้ ยังมีคณะกรรมการอำนวยการสมาคมฯ ได้แก่ นายคชาชาญ มงคลเจริญ ฝ่ายประชาสัมพันธ์, นายธานี แสนยาอุโฆษ ฝ่ายพัฒนาเยาวชน, พันเอก วัฒนา จันทร์ไพจิตต์ นายทะเบียน, นายกฤตชัย เนยโอชา ฝ่ายผู้ตัดสิน และ น.ส.ขนิษฐา ศรีตะวัน ปฏิคม เข้าร่วมในงานนี้ด้วย</p>
<!-- /wp:paragraph -->

<!-- wp:paragraph -->
<p>พลเอกกู้เกียรติ กล่าวว่า รู้สึกเป็นเกียรติและยินดีอย่างยิ่งที่ ดร.ณัฏฐ์ ธีรณัฐสุภานนท์ ได้มาให้กำลังใจคณะเทนนิสไทย ซึ่งนักกีฬามีความมุ่งมั่นตั้งใจในการแข่งขันกีฬาซีเกมส์ 2025 โดยนายสุชัย พรชัยศักดิ์อุดม นายกสมาคมกีฬาลอนเทนนิสฯ ได้ประกาศอัดฉีดคว้าเหรียญทองละ 1 ล้านบาท สำหรับเทนนิสในซีเกมส์จะแข่งขันกันที่ศูนย์พัฒนากีฬาเทนนิสแห่งชาติ เมืองทองธานี ซึ่งมีความพร้อมในการต้อนรับนักกีฬา เจ้าหน้า และแขกต่างชาติ อย่างเต็มที่แน่นอน</p>
<!-- /wp:paragraph -->

<!-- wp:paragraph -->
<p>ขณะที่ ดร.ณัฏฐ์ กล่าวว่า ครั้งนี้เป็นการเข้ามาเยี่ยมชมให้กำลังใจและสนับสนุนงบในการเตรียมนักกีฬาเทนนิสไทยชุดซีเกมส์ให้มีความพร้อม ซึ่งเป็นไปตามพันธกิจของ กมธ.กีฬา วุฒิสภา โดยเชื่อมั่นว่าจากการฝึกซ้อมและการสนับสนุนอย่างต่อเนื่องของสมาคม ภายใต้การนำของนายสุชัย พรชัยศักดิ์อุดม ทำให้นักกีฬามีศักยภาพความพร้อมอย่างเต็มที่ อยากจะให้กำลังใจและอวยพร ขอให้ประสบความสำเร็จ</p>
<!-- /wp:paragraph -->

<!-- wp:paragraph -->
<p>นายวิเชษฐ์ ทีปกากร อุปนายกสมาคมกีฬาลอนเทนนิสฯ ในฐานะผู้จัดการทีมซีเกมส์ กล่าวว่า สมาคมได้เตรียมความพร้อมมานาน โดยส่งนักกีฬาไปแข่งขันเก็บคะแนนอันดับโลก และคัดเลือกอันดับ 1-5 ที่มีอันดับโลกดีที่สุด ขณะที่ความหวังในซีเกมส์ เราตั้งเป้าหมายไว้เกินครึ่งจากทั้งหมด 7 เหรียญทอง คือ 4 เหรียญทอง เบื้องต้นหวังจากประเภททีมชาย และทีมหญิง ส่วนประเภทบุคคล ก็มีโอกาสเข้าชิงชนะเลิศได้ทั้งหมด ด้านคู่แข่งสำคัญก็มีทั้ง อินโดนีเซีย ฟิลิปปินส์ และมาเลเซีย เป็นตัวสอดแทรก</p>
<!-- /wp:paragraph -->

<!-- wp:paragraph -->
<p>แม็กซิมัส ภราพล โจนส์ นักหวดหนุ่มดาวรุ่งทีมชาติไทย ลูกครึ่งไทย-ออสเตรเลีย ซึ่งเป็นมือ 1 ของไทยในขณะนี้ กล่าวว่า เป็นครั้งแรกของตัวเองที่ได้แข่งซีเกมส์ ส่วนตัวก็มีความพร้อมมาก และร่างกายก็สมบูรณ์สำหรับการแข่งขันแล้ว โดยตั้งเป้าอยากคว้าเหรียญทองในซีเกมส์ครั้งแรกให้ได้ อยากให้คนไทยมาเชียร์กีฬาเทนนิสซีเกมส์ครั้งนี้กันเยอะๆ พวกเราจะทำผลงานกันอย่างเต็มที่</p>
<!-- /wp:paragraph -->

<!-- wp:paragraph -->
<p>ด้าน “บูม” กษิดิศ สำเร็จ นักเทนนิสชายทีมชาติไทย กล่าวว่า ส่วนตัวค่อนข้างพร้อมสำหรับซีเกมส์ เพราะออกไปแข่งขันมา 2 เดือนเต็ม ก่อนกลับมาฝึกซ้อมกับทีม มีความมั่นใจเพิ่มมากขึ้น รวมถึงเพื่อนร่วมทีมก็พร้อมกันทุกคน ก็หวังว่าเราจะทำผลงานอย่างเต็มที่ ที่ผ่านมายังไม่เคยได้เหรียญทองซีเกมส์ประเภทบุคคลก็หวังว่าครั้งนี้จะทำได้ แต่ก็ไม่อยากกดดันตัวเองมาก แต่ก็จะเล่นให้เต็มที่ที่สุด</p>
<!-- /wp:paragraph -->

<!-- wp:paragraph -->
<p>สำหรับนักเทนนิสชุดซีเกมส์ ครั้งที่ 33 ประกอบด้วย นักกีฬาชาย แม็กซิมัส ภราพล โจนส์, กษิดิศ สำเร็จ, ภวิชญ์ สอนหลักทรัพย์, วิชยา ตรงเจริญชัยกุล และปรัชญา อิสโร ส่วนนักกีฬาหญิง มนัญชญา สว่างเเก้ว, ลัลนา ธาราฤดี, ทรรศพร นาคหล่อ, พัชรินทร์ ชีพชาญเดช และเพียงธาร ผลิพืช</p>
<!-- /wp:paragraph -->

<!-- wp:paragraph -->
<p>คณะเจ้าหน้าที่ นายวิเชษฐ์ ทีปกากร ผู้จัดการทีม, นายธานี แสนยาอุโฆษ ผู้ช่วยผู้จัดการทีม, ดร.ธนากร ศรีชาพันธุ์ (โค้ชเบิ้ม) ผู้ฝึกสอนทีมชาย, นายพชรพล คำสมาน (โค้ชเอ็กซ์) ผู้ฝึกสอนทีมหญิง, พันโท วิทยา สำเร็จ ผู้ช่วยผู้ฝึกสอน, นายวีรภัทร สิริจริยาพร นักวิทยาศาสตร์การกีฬา, น.ส.นวลพรรณ จั่นทิม นักกายภาพบำบัด และนายบุญมี โพธิ์ไพจิตร เจ้าหน้าที่นวด</p>
<!-- /wp:paragraph -->

<!-- wp:paragraph -->
<p>ทั้งนี้ การแข่งขันกีฬาเทนนิสซีเกมส์ ครั้งที่ 33 แข่งขันระหว่างวันที่ 10-19 ธันวาคม 2568 โดยมีชิงชัยทั้งสิ้น 7 เหรียญทอง จากประเภททีมชาย ชายเดี่ยว ชายคู่ ทีมหญิง หญิงเดี่ยว หญิงคู่ และคู่ผสม ซึ่งมี 7 ประเทศเข้าร่วมการแข่งขัน ได้แก่ อินโดนีเซีย ลาว มาเลเซีย ฟิลิปปินส์ สิงคโปร์ เวียดนาม และไทย ส่วนผลงานของนักกีฬาเทนนิสไทยจากซีเกมส์ ครั้งที่ 32 ที่ประเทศกัมพูชา เทนนิสไทยได้ 2 เหรียญทอง 3 เหรียญเงิน 4 เหรียญทองแดง</p>
<!-- /wp:paragraph -->

<!-- wp:image {"id":53599,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/12/592867412_1288628646633448_5448321153359288408_n-1024x683.jpg" alt="" class="wp-image-53599"/></figure>
<!-- /wp:image -->