<!-- wp:paragraph {"align":"center","style":{"typography":{"fontSize":20},"color":{"background":"#bfe9c6"}}} -->
<p class="has-text-align-center has-background" style="background-color:#bfe9c6;font-size:20px"><strong>ทีมชายไทยบู๊เจ้าภาพอินโดฯเปิดศึกม.อาเซียนหวดสาวไม่หวั่นฉะฟิลิปปินส์นัดแรก26 มิ.ย.นี้</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของทีมเทนนิสไทยชุดสู้ศึกกีฬามหาวิทยาลัยอาเซียน ครั้งที่ 21 ที่เมืองสุราบายา ประเทศอินโดนีเซีย ล่าสุดเมื่อวันที่ 25 มิ.ย.67 ในช่วงเช้าได้มีการประชุมผู้จัดการทีม และ จับสลากจัดโปรแกรมการแข่งขัน โดยในปีนี้มี 4 ประเทศส่งนักหวดเข้าร่วมแข่งขัน ประกอบด้วย อินโดนีเซีย, ฟิลิปปินส์, สิงคโปร์ และ ไทย ซึ่งประเภททีม จะแข่งแบบพบกันหมด หาทีมที่ดีที่สุดคว้าแชมป์ได้ครองเหรียญทอง สำหรับทีมชาย นัดแรก พบเจ้าภาพ อินโดนีเซีย ขณะที่ทีมหญิง พบ ฟิลิปปินส์ ในช่วงเช้าวันที่ 26 มิ.ย.นี้ จากนั้นในช่วงบ่าย ทีมไทยจะลงแข่งนัดที่สองต่อ โดยทีมชาย พบ สิงคโปร์ และ ทีมหญิง พบ อินโดนีเซีย ส่วนนักเทนนิสไทยชุดสู้ศึกม.อาเซียน ครั้งที่ 21 มีทั้งสิ้น 8 คน แบ่งเป็นชาย 4 คน คือ แทนตะวัน ทัคเดโอ มายอลิ แม็คจิโอลิ, อกนิษฐ์ พุ่มจิตร, อนพัช ทิมางกูร, นพดล น้อยกอ และหญิง 4 คน คือ ญาตาวี ฉิมฉ่ำ, วรรษชล สวัสดี, ธนัชพร ยังโหมด, เวียร่า ดีเพิ่ม โดยมี ดร.ธนากร ศรีชาพันธุ์ เป็นผู้ฝึกสอน, จ่าสิบเอกสหทัศน์ ศุภกิจ เป็นผู้ช่วยผู้ฝึกสอน และ นายภราดร จีนชาวนา เป็นผู้จัดการทีม</p>
<!-- /wp:paragraph -->

<!-- wp:paragraph -->
<p>ขณะที่ช่วงเย็น ทีมนักหวดไทยได้ลงสนามซ้อม ที่สนามเทนนิสภายในมหาวิทยาลัยสุราบายา (สเตจ ยูนิเวอร์ซิตี้ ออฟ สุราบายา) เป็นเวลา 2 ชั่วโมง เพื่อปรับตัวเข้ากับพื้นสนามที่ใช้ในการแข่งขัน "โค้ชเบิ้ม" ดร.ธนากร ศรีชาพันธุ์ ผู้ฝึกสอนทีมไทย กล่าวว่า จากการฝึกซ้อมพื้นสนามที่ใข้แข่ง แม้จะยังทีบางจุดที่ไม่เรียบนัก แต่ก็ไม่สร้างปัญหาต่อเกมนัก พื้นไม่เร็วและไม่ช้าเกินไปก็ยังอยู่ในสภาพที่ใช้แข่งได้ "ส่วนการแข่งนัดแรกทีมชายเจออินโดนีเซีย เจ้าภาพ เท่าที่ดูเกมเราสู้ได้สูสี มือเดี่ยวอินโดฯไม่แข็งมาก แต่ก็ยังต้องระวังที่ประเภทคู่ ส่วนทีมหญิงเจอฟิลิปปินส์ก็มีลุ้นสูสีเช่นกัน โดยรวมขณะนี้นักเทนนิสไทยทุกคนพร้อมลงสนาม" โค้ชเบิ้ม กล่าว</p>
<!-- /wp:paragraph -->

<!-- wp:image {"id":43869,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2024/07/449044281_884359027060414_7088908925466138825_n-2-768x1024.jpg" alt="" class="wp-image-43869"/></figure>
<!-- /wp:image -->