<!-- wp:paragraph {"align":"center","style":{"typography":{"fontSize":20},"color":{"background":"#acc4ce"}}} -->
<p class="has-text-align-center has-background" style="background-color:#acc4ce;font-size:20px"><strong>"กษิดิศ" มั่นใจดวล "เมดเวเดฟ" 13ม.ค. นี้สนุกแน่อ้อนแฟนๆเทนนิสส่งใจเชียร์ออสเตรเลียน โอเพ่น</strong></p>
<!-- /wp:paragraph -->

<!-- wp:paragraph -->
<p>การแข่งขันเทนนิสแกรนด์สแลมแรกของปี "ออสเตรเลียน โอเพ่น 2025" ชิงเงินรางวัลรวม 96.5 ล้านเหรียญออสเตรเลีย หรือกว่า 2,088 ล้านบาท ที่เมลเบิร์นพาร์ค ในนครเมลเบิร์น ประเทศออสเตรเลีย จะเริ่มต้นอย่างเป็นทางการในวันอาทิตย์ที่ 12 ม.ค.นี้ โดยในรอบเมนดรอว์ มีนักเทนนิสอาชีพไทยร่วมลงแข่งขัน 2 คน คือ "บูม" กษิดิศ สำเร็จ ที่จะลงแข่งในฐานะมือไวลด์การ์ด ประเภทชายเดี่ยว และ "เอิร์ธ" เพียงธาร ผลิพืช ได้ไวลด์การ์ด ลงแข่งขันในประเภทหญิงคู่ สำหรับ "บูม" กษิดิศ นักหวดมือ 1 ของไทย วัย 23 ปี มืออันดับ 414 ของโลก จะต้องเจอศึกหนักกับ ดานีล เมดเวเดฟ อดีตนักหวดมือ 1 ของโลก ซึ่งปัจจุบันอยู่อันดับที่ 5 ของโลก วัย 28 ปี อดีตแชมป์ชายเดี่ยว ยูเอส โอเพ่น 2021 และ รองแชมป์ ออสเตรเลียน โอเพ่น 3 สมัย ในปี 2021, 2022 และปี 2024</p>
<!-- /wp:paragraph -->

<!-- wp:paragraph -->
<p>ตามโปรแกรม กษิดิศ กับ เมดเวเดฟ คาดจะได้ลงดวลแร็กเกตกันในวันจันทร์ที่ 13 ม.ค.นี้ "บูม" กษิดิศ ให้สัมภาษณ์หลังการฝึกซ้อมเมื่อวันที่ 11 ม.ค.68 ว่า การได้มาแข่งแกรนด์สแลมได้ก็นับว่าเกินเป้าหมายที่คาดไว้ และเมื่อสายออกมาไม่ว่าจะเจอกับใครก็ถือว่าเป็นโอกาสที่ดีทั้งสิ้นที่จะได้เก็บเกี่ยวประสบการณ์ในเกมระดับนี้เพื่อนำมาพัฒนาตัวเอง เพราะนักเทนนิสที่ได้ลงแข่งแกรนด์สแลมทุกคนก็ถือว่าเป็นมือระดับโลกที่มีโอกาสไม่บ่อยนักที่จะได้ดวลแร็กเกตด้วย "การเจอกับ เมดเวเดฟ ผมเองก็ไม่ได้คาดหวังอะไรมากครับ รู้สึกตื่นเต้น และ รู้สึกว่าน่าจะเป็นแมทช์ที่สนุกแน่ๆ ที่ได้เจอกับอดีตมือ 1 ของโลก ผมก็หวังว่า อยากจะเล่นให้ได้เต็มที่ที่สุดเท่าที่จะทำได้ครับในแมทช์นี้"</p>
<!-- /wp:paragraph -->

<!-- wp:paragraph -->
<p>กษิดิศ กล่าวอีกว่า ตั้งแต่ได้มาที่ออสเตรเลีย ตนก็สัมผัสได้ถึงบรรยากาศในแกรนด์สแลม ออสเตรเลียน โอเพ่น รู้สึกว่าเป็นรายการแข่งเทนนิสที่ยิ่งใหญ่มาก การเตรียมพร้อมของสถานที่ดีมาก รู้สึกว่าทุกอย่างค่อนข้างที่จะพร้อมมากสำหรับนักกีฬาทุกคน เห็นถึงความแตกต่างของระดับทัวร์นาเมนท์มากๆ นักเทนนิสมือท็อปๆเขาก็มีความมุ่งมั่นมาก และมือรองๆเองก็มีความตั้งใจกับการเตรียมพร้อมให้ตัวเองมาก ก็รู้สึกว่าตื่นเต้นดีที่ได้เจอทุกๆคนที่นี่ "จริงๆก็มีเพื่อนที่รู้จักกันหลายคนที่อยู่ที่นี่นะครับก็รู้สึกว่า ก็ไม่ได้รู้สึกว่าเป็นคนที่ไม่รู้จักเลยก็มีคนที่รู้จักบ้างแต่ก็มีคนที่ไม่รู้จักเยอะกว่าก็รู้สึกว่าดีใจครับ ที่ได้เจอใครหลายๆคนที่เรายังไม่รู้จัก ได้ทำความรู้จักกับคนใหม่ๆด้วยครับ ส่วนคนไทยที่มาที่นี่ก็รู้จักกันอยู่แล้วครับก็พอจะสนิทกันอยู่แล้ว ก็ได้มีพูดคุยกันตลอดครับ ก็ดีใจครับที่เห็นคนไทยที่มากขึ้นที่มาแข่งในแกรนด์สแลมครับ"</p>
<!-- /wp:paragraph -->

<!-- wp:paragraph -->
<p>นอกจากนี้ กษิดิศ ยังได้กล่าวถึงการเตรียมพร้อมก่อนลงดวลกับ เมดเวเดฟ ว่า ตอนนี้ก็พยายามเตรียมร่างกายให้พร้อมที่สุด พยามยามเตรียมเรื่องการซ้อม การวางแผนเกมการเล่นของตัวเอง ซึ่งตนคิดว่า เมดเวเดฟ เป็นนักเทนนิสที่วางสโตรกดี ตีบอลไกลจากเส้นเยอะ ก็คิดว่าจะหาจังหวะขึ้นหน้าเน็ตแล้วจบแต้มหน้าเน็ตให้เยอะ "ตอนนี้ความมั่นใจเต็ม 100 ครับ ก็ตื่นเต้นที่จะได้เล่นกับเขาบ้าง แต่จะพยายามมีสมาธิกับเกม และ โฟกัสที่เกมการเล่นเป็นหลัก ก็จะพยายามทำหน้าที่ใช้โอกาสนี้ให้เต็มที่และดีที่สุด ผมก็อยากฝากแฟนๆเทนนิสทุกครับ ช่วยส่งกำลังใจให้ผมด้วยนะครับ" กษิดิศ กล่าวทิ้งท้าย</p>
<!-- /wp:paragraph -->

<!-- wp:image {"id":47326,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/472733272_1028065149356467_7418299886526672968_n-1024x768.jpg" alt="" class="wp-image-47326"/></figure>
<!-- /wp:image -->