<!-- wp:paragraph {"align":"center","style":{"typography":{"fontSize":20},"color":{"background":"#e1ecf1"}}} -->
<p class="has-text-align-center has-background" style="background-color:#e1ecf1;font-size:20px"><strong>"สุชัย" ปลื้มเดวิสคัพไทยเข้าชิงแถมเลื่อนชั้นทีมนักหวดประกาศสู้เต็มสูบหวังแชมป์โซนฯ </strong></p>
<!-- /wp:paragraph -->

<!-- wp:paragraph -->
<p>หลังจากทีมเทนนิสไทยเอาชนะซาอุดีอาระเบีย 3-0 คู่ การันตีการเลื่อนชั้นแบบชนะรวด ในศึกเทนนิสชิงแชมป์โลก ประเภททีมชาย รายการ "2025 เดวิสคัพ" โซนเอเชีย/โอเชียเนีย กลุ่ม 3 แมทช์สุดท้ายของกลุ่ม เอ ที่เมืองบั๊กนิญ สาธารณรัฐสังคมนิยมเวียดนาม เมื่อคืนวันที่ 17 ก.ค. 2568 พร้อมกับคว้าแชมป์กลุ่ม เอ ทะยานสู่รอบชิงชนะเลิศของโซนฯ รวมทั้งได้ไปเพลย์ออฟ เวิลด์ กรุ๊ป 2 แน่นอนแล้วนั้น นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ เปิดเผยว่า ในนามของสมาคมกีฬาลอนเทนนิสแห่งประเทศไทยฯ ขอกราบขอบพระคุณ นางสาวอุรวดี ศรีภิรมย์ เอกอัครราชทูต ณ กรุงฮานอย ที่ได้กรุณาให้ความช่วยเหลือคณะเทนนิสทีมชาติไทยเป็นอย่างดี โดยได้มอบหมายให้ นางสาววันปิติ จำปาศรี เลขานุการเอก เดินทางมาให้กำลังใจนักเทนนิสไทยถึงสนาม พร้อมทั้งสนับสนุนเรื่องอาหาร และแสดงความห่วงใยตลอดเวลา ทำให้นักกีฬาและเจ้าหน้าที่ทีมมีขวัญและกำลังใจที่ดี จนสามารถทำหน้าที่ในการแข่งขันเดวิสคัพ ณ กรุงฮานอย ได้อย่างสุดความสามารถ "ผมได้ติดตามผลการแข่งขันของทีมไทยอย่างต่อเนื่อง ได้ทราบถึงความพยายามของทุกคน ขอแสดงความยินดีกับนักกีฬาและเจ้าหน้าที่ รวมทั้งผู้จัดการทีม ที่สามารถทำผลงานได้ดี เป็นอันดับ 1 ของกลุ่ม เอ ได้เลื่อนขึ้นไป เพลย์ออฟ เวิลด์กรุ๊ป 2 ในปีหน้า โดยอัตโนมัติ อย่างไรก็ตาม ยังเหลือรอบชิงชนะเลิศ ก็ขอให้ใช้ศักยภาพที่มีอย่างเต็มที่ เพื่อนำชัยชนะกลับมาฝากคนไทยครับ" นายสุชัย กล่าว</p>
<!-- /wp:paragraph -->

<!-- wp:paragraph -->
<p>ด้าน พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสฯ ในฐานะผู้จัดการทีม กล่าวว่า ทีมไทยมีการเตรียมการมาอย่างดี รวมทั้งมี "โค้ชเอ็กซ์" นายพชรพล คำสมาน กัปตันทีมที่ช่วยปรับแผนการเล่นพาทีมไทยคว้าชัยชนะได้ทุกแมทช์ การได้เลื่อนชั้นไปเพลย์ออฟ เวิลด์กรุ๊ป 2 ถือว่าเราทำได้ตามเป้าหมายแล้ว แต่ยังมีการแข่งขันรอบชิงชนะเลิศของกลุ่ม 3 จะทำหน้าที่ให้ดีที่สุด เพราะคำว่าที่ 1 มีคุณค่าเสมอ เป็นกำลังใจของนักกีฬา และเป็นการสร้างชื่อเสียงให้ประเทศไทย "ขอกราบขอบพระคุณท่านเอกอัครราชทูต ณ กรุงฮานอย ที่ได้กรุณามอบหมายให้เลขานุการเอก เดินทางมาให้กำลังใจนักเทนนิสไทยถึงสนาม พร้อมทั้งนำอาหารไทยมาให้ทีม นับเป็นกำลังใจที่สำคัญมาก ๆ รวมทั้งคณะกรรมการอำนวยการสมาคมฯ ที่ส่งกำลังใจมาให้ตลอด" ผู้จัดการทีมเดวิสคัพไทย กล่าว "โค้ชเอ็กซ์" นายพชรพล คำสมาน กัปตันทีมเดวิสคัพไทย กล่าวว่า ได้ทำหน้าที่เต็มที่ตามเป้าหมายแล้ว เป็นงานที่ไม่ง่ายและก็ไม่ยากมาก เราไม่ประมาทกับทุกแมทช์ที่ลงสนาม แม้ว่านักเทนนิสไทยจะเหนือกว่าในเรื่องของอันดับโลก แต่เมื่อลงสนามทุกทีมสู้อย่างเต็มที่ เจองานหนักทุกคู่ นักกีฬาทุกคนได้ใช้ประสบการณ์และเล่นในเกมของตัวเองได้ดี ควบคุมอารมณ์ได้ดีมาก ๆ ส่วนรอบชิงชนะเลิศ จะสู้อย่างเต็มที่เหมือนทุกแมทช์ที่ผ่านมา แม้ว่าได้ไปเพลย์ออฟ เวิลด์กรุ๊ป 2 ในปีหน้าแล้วก็ตาม "ขอขอบคุณนักกีฬาทุกคน ผู้จัดการทีม ท่านนายกสมาคม ท่านเลขาธิการสมาคม และกรรมการอำนวยการสมาคมทุกคนที่ให้การสนับสนุนทีมเทนนิสไทยอย่างเต็มที่ เราจะสู้กันต่อในรอบชิงชนะเลิศอย่างเต็มที่ เพื่อลุ้นแชมป์กลุ่ม 3 ให้ได้ครับ" โค้ชเอ็กซ์ กล่าว</p>
<!-- /wp:paragraph -->

<!-- wp:paragraph -->
<p>ในส่วนผลการแข่งขัน กลุ่ม เอ แมทช์สุดท้าย ไทย ชนะ ซาอุดีอาระเบีย 3-0 คู่ ( เดี่ยวมือสอง ภวิชญ์ สอนหลักทรัพย์ ชนะ บาเดอร์ ไอดรีส 6-0, 6-0 เดี่ยวมือหนึ่ง กษิดิศ สำเร็จ ชนะ อับดุลมาจีด บูคารี 6-2, 6-1 และประเภทคู่ ปรัชญา อิสโร กับ แม็กซิมัส ภราพล โจนส์ ชนะ บาเดอร์ ไอดรีส กับ อับดุลมาจีด บูคารี 2-1 Ret.) ส่วนผลอีกคู่ ในกลุ่มเดียวกัน สิงคโปร์ ชนะ เวียดนาม 3-0 คู่ ทีมเดวิสคัพไทย ชนะรวด 3 แมทช์ เป็นอันดับ 1 กลุ่ม เอ จะเข้าไปชิงแชมป์โซนเอเชีย/โอเชียเนีย กลุ่ม 3 กับทีมอันดับ 1 กลุ่มบี ซึ่งผลงานของทีมในกลุ่ม บี อินโดนีเซีย และ ซีเรีย ชนะ 3 แมทช์มาเหมือนกัน และจะต้องเจอกันเองในแมทช์สุดท้ายของกลุ่ม ทีมที่ชนะจะได้ชิงกับไทย ในวันที่ 19 ก.ค.นี้</p>
<!-- /wp:paragraph -->

<!-- wp:image {"id":50816,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/520276211_1173134021516245_4395294010102414215_n-1024x683.jpg" alt="" class="wp-image-50816"/></figure>
<!-- /wp:image -->