<!-- wp:paragraph {"align":"center","style":{"typography":{"fontSize":20},"color":{"background":"#d0dadf"}}} -->
<p class="has-text-align-center has-background" style="background-color:#d0dadf;font-size:20px"><strong>เปิดตัวเยาวชนทีมชาติไทย 2568"น้องบีบี" ปัฐน์ธินันต์ เผือกคำดาวรุ่งเมืองหมอแคน กับฝันใหญ่บนเวทีโลก</strong></p>
<!-- /wp:paragraph -->

<!-- wp:paragraph -->
<p>ในวัยเพียง 14 ปี ปัฐน์ธินันต์ เผือกคำ หรือ "น้องบีบี" จากจังหวัดขอนแก่น ก้าวเดินอย่างแน่วแน่บนเส้นทางนักกีฬาเทนนิสเยาวชนทีมชาติไทย ด้วยหัวใจที่แบกความฝันอันยิ่งใหญ่บนคอร์ทกีฬาลูกสักหลาด "น้องบีบี" เริ่มต้นเส้นทางสายกีฬาเทนนิสจากบ้านเกิดในภาคตะวันออกเฉียงเหนือ ก่อนจะเข้ามาศึกษาในกรุงเทพมหานคร ปัจจุบันน้องเป็นนักเรียนของโรงเรียนสาธิตมหาวิทยาลัยศรีนครินทรวิโรฒ ปทุมวัน ซึ่งทำให้น้องต้องปรับตัว ทั้งชีวิตใหม่และภาระทางการเรียน แต่น้องก็ไม่เคยลดความตั้งใจในสนามแข่งขัน หนึ่งในเบื้องหลังความสำเร็จของ "น้องบีบี" นอกจากครอบครัวที่ให้การสนับสนุนอย่างเต็มที่แล้ว ยังเกิดจากการอบรมสั่งสอนจากโค้ชหลายท่าน ซึ่งแต่ละท่านต่างมีส่วนสำคัญในการพัฒนา "น้องบีบี" ในแต่ละช่วงวัย โดยเริ่มจากโค้ชแบงค์ (คุณอภิชาติ), โค้ชครูแดง (คุณกานดิสพงศ์), โค้ชครูเบิ้ม (อาจารย์ธนากร ศรีชาพันธุ์) และโค้ชเต็งหนึ่ง (คุณสิรภพ) จนถึงโค้ชคนปัจจุบันคือ โค้ชครูเดียร์ (คุณดาวดึงส์ พลกรรณ์) ผู้คอยดูแลและขัดเกลาความสามารถของน้องในทุก ๆ ด้านต่อจากโค้ชที่ผ่านมา ปัฐน์ธินันต์ เคยเป็นเยาวชนทีมชาติไทยมาแล้ว เมื่อปี 2566 ในรุ่นอายุไม่เกิน 12 ปี และปัจจุบัน ปี 2568 เธอกลับมาเป็นเยาวชนทีมชาติไทยอีกครั้ง ในรุ่นอายุไม่เกิน 14 ปี</p>
<!-- /wp:paragraph -->

<!-- wp:paragraph -->
<p>"เป็นเรื่องที่หนูไม่คาดคิดเลยว่าจะได้ติดทีมชาติไทย เพราะปีนี้เป็นปีแรกที่หนูต้องเรียนหนักมาก ดีใจมากค่ะ และทุก ๆ ครั้งที่ลงสนาม หนูพยายามเล่น เพื่อทำผลงานให้ดีที่สุดในทุกแมทช์ค่ะ" ปัฐน์ธินันต์ เผย ผลงานที่โดดเด่นของ ปัฐน์ธินันต์ ได้แก่ : รางวัลรองชนะเลิศอันดับ 1 ในการแข่งขันคัดเลือกเยาวชนทีมชาติไทย ประจำปี 2566, รางวัลรองชนะเลิศอันดับ 1 ประเภทหญิงคู่ ในการแข่งขันเทนนิสอาชีพ รุ่นทั่วไป รายการ ไทยแลนด์ แชมป์เปี้ยนชิพ 2568 และรองชนะเลิศอันดับ 1 ในการแข่งขันคัดเลือกเยาวชนทีมชาติไทย ประจำปี 2568 แม้ยังอยู่ในช่วงเริ่มต้นของเส้นทางนักกีฬาเทนนิส แต่ "น้องบีบี" มีเป้าหมายที่ชัดเจนอยู่แล้ว นั่นคือ "การมีอันดับโลกที่ดีที่สุด" นักหวดดาวรุ่ง ปัฐน์ธินันต์ ได้เผยถึงแรงบันดาลใจที่สำคัญ โดยยึดเป็นต้นแบบในการก้าวเดินบนถนนกีฬาลูกสักหลาด นั่นคือ "อารีนา ซาบาเลนกา" นักเทนนิสอาชีพชาวเบลารุส วัย 27 ปี ซึ่งปัจจุบันครองความเป็นมืออันดับ 1 ของโลก</p>
<!-- /wp:paragraph -->

<!-- wp:paragraph -->
<p>ด้วยความเป็นนักกีฬาที่มีวินัย มีความมุ่งมั่น และตั้งใจฝึกซ้อมอย่างเต็มที่ บวกกับการมีจิตใจที่แข็งแกร่ง จึงเชื่อว่า "น้องบีบี" ปัฐน์ธินันต์ เผือกคำ หนึ่งในดาวรุ่งที่น่าจับตามองของวงการกีฬาเทนนิสเมืองไทย จะมีโอกาสก้าวไปสร้างชื่อเสียงบนเวทีโลกในอนาคตได้แน่! </p>
<!-- /wp:paragraph -->

<!-- wp:paragraph -->
<p>นายรุ่งธรรม ประทุมวินิจ : รายงาน</p>
<!-- /wp:paragraph -->

<!-- wp:image {"id":50312,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/06/510239512_1152696733559974_4095987803760777013_n-768x1024.jpg" alt="" class="wp-image-50312"/></figure>
<!-- /wp:image -->