<p style="text-align: center;"><strong><span style="font-size: 14pt;">ลูกชายนายกฯมาเลย์นั่งปธ.เทนนิสอาเซียน</span></strong>
<strong><span style="font-size: 14pt;">"บิ๊กเอ๋"นั่งเก้าอี้รอง – ไทยศูนย์กลางภูมิภาค</span></strong></p>
ตั้ง "บิ๊กเอ๋" กิตตน์สมบัติ เอื้อมมงคล นายกสมาคมกีฬาเทนนิสไทย นั่งรองประธานสหพันธ์เทนนิสอาเซียน โดยมีลูกชาย ดร.มหาเธร์ โมฮัมหมัด นายกรัฐมนตรีของมาเลย์เป็นประธานสหพันธ์ มีวาระบริหาร 2 ปี ให้ไทยเป็นศูนย์กลางตั้งสำนักงาน เล็งแก้ปัญหาหลักดันนักหวดในภูมิภาคขึ้นสู่ระดับเอเชียและระดับโลก พร้อมร่วมกันวางระบบฝึกซ้อม แข่งขัน ให้สอดคล้องกันมากขึ้น

"บิ๊กเอ๋" นายกิตตน์สมบัติ เอื้อมมงคล นายกสมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ เปิดเผยว่า นายกสมาคมกีฬาเทนนิสและผู้แทนจากประเทศต่างๆ ในเซาท์อีสเอเชีย หรือภูมิภาคเอเชียตะวันออกเฉียงใต้ หรืออาเซียน จำนวน 11 ประเทศ ได้แก่ เมียนมา, ลาว, กัมพูชา, เวียดนาม, ฟิลิปปินส์, มาเลเซีย, สิงคโปร์, อินโดนีเซีย, บรูไน ดารุสซาลาม, ติมอร์-เลสเต และไทย ได้เดินทางมาประชุม "เซาท์อีสเอเชีย เทนนิส เฟเดอเรชั่น" ที่โรงแรมโนโวเทล กรุงเทพ สยามสแควร์ เมื่อวันที่ 22 มีนาคม ที่ผ่านมา โดยได้รับเกียรติจาก พล.ต.จารึก อารีราชการัณย์ รองประธานและเลขาธิการคณะกรรมการโอลิมปิคแห่งประเทศไทย ในพระบรมราชูปถัมภ์ เป็นประธานเปิดการประชุม

การประชุมครั้งนี้ถือเป็นการรวมตัวกันของนายกสมาคมกีฬาเทนนิสในภูมิภาคเอเชียตะวันออกเฉียงใต้เพื่อร่วมกันจัดตั้ง "สหพันธ์เทนนิสแห่งเซาท์อีสเอเชีย" โดยวาระสำคัญคือการเลือกประธานสหพันธ์ และ คณะกรรมการบริหาร ซึ่งจะดำรงตำแหน่งในวาระบริหาร 2 ปี ปรากฎว่า ที่ประชุมเห็นพ้องเลือก เมียร์ซาน มหาเธร์ นายกสมาคมเทนนิสมาเลเซีย และเป็นลูกชาย ดร.มหาเธร์ โมฮัมหมัด นายกรัฐมนตรีมาเลเซีย เป็นประธาน โดยมีรองประธาน 3 คน ประกอบด้วย ตน ในฐานะนายกสมาคมกีฬาเทนนิสของไทย, อึ้ง กิลเบิร์ต ที่ปรึกษาและอดีตนายกสมาคมกีฬาเทนนิสสิงคโปร์ และ เทพ ฤทธิวิท เลขาธิการสมาคมกีฬาเทนนิสกัมพูชา

ขณะที่เลขาธิการสหพันธ์คือ อุลตราปราตี ชุนมูกัม ชาวสิงคโปร์ และมี ดร.ทวีศักดิ์ ศิลกุล อุปนายกสมาคมกีฬาเทนนิสไทย เป็นรองเลขาธิการ ส่วนที่เหลือจะได้ร่วมเป็นคณะกรรมการบริหารสหพันธ์เพื่อร่วมกันทำงาน พัฒนาวงการกีฬาเทนนิสในภูมิภาคนี้ให้มีความก้าวหน้า และ พัฒนานักเทนนิสไปสู่ระดับเอเชีย และ ระดับโลกต่อไป

"นอกจากนี้ที่ประชุมยังได้หารือกันถึงประเด็นปัญหาที่มีผลกระทบต่อนักเทนนิสในกลุ่มเซาท์อีสเอเชีย นั้นคือ การปรับระบบการแข่งขันและการคิดคะแนนอันดับโลกของนักเทนนิสอาชีพที่สหพันธ์เทนนิสนานาชาติ และ สมาคมเทนนิสอาชีพทั้งชายและหญิงได้มีการปรับใช้ในปีนี้เป็นปีแรก ทำให้นักเทนนิสอาเซียนอันดับโลกหายไปพอสมควร และการแข่งขันเทนนิสยุคนี้ถือว่าหนักและยากมากกับการเก็บคะแนนโลกให้มีอันดับที่ไปสู่ระดับโลก ดังนั้นเมื่อชาติในอาเซียนหันมาจับมือกันและจัดตั้งสหพันธ์ในครั้งนี้ จะทำให้ทำงานร่วมกันอย่างมีระบบ มีการแลกเปลี่ยนนักกีฬา ทั้งการฝึกซ้อม และการแข่งขัน โดยให้ความช่วยเหลือซึ่งกันและกัน รวมถึงประสานงานกับทางสหพันธ์เทนนิสเอเชีย และสหพันธ์เทนนิสนานาชาติ เพื่อให้เกิดประโยชน์ต่อวงการเทนนิสในภูมิภาคนี้"

นายกิตตน์สมบัติ กล่าวในช่วงท้ายว่า สำหรับสำนักงานสหพันธ์นั้นที่ประชุมเห็นพ้องให้ใช้ที่สำนักงานของศูนย์พัฒนากีฬาเทนนิสแห่งชาติ เมืองทองธานี ประเทศไทย เป็นหลัก เพราะเป็นที่ตั้งของสำนักงานสหพันธ์เทนนิสเอเชียอยู่แล้ว รวมถึงยังมีเจ้าหน้าที่ทำงานตลอด นอกจากนี้ในอนาคตหากศูนย์ฝึกเทนนิสแห่งใหม่ที่มวกเหล็ก จ.สระบุรี แล้วเสร็จก็จะเปิดให้เป็นศูนย์ฝึกเทนนิสของภูมิภาคอาเซียนต่อไป ซึ่งจะส่งผลดีต่อนักเทนนิสเยาวชนไทยที่จะได้ร่วมซ้อมกับนักเทนนิสต่างชาติและผู้ฝึกสอนที่มีประสบการณ์มากขึ้น

สามารถติดตามภาพเพิ่มเติมได้ที่: http://www.ltat.org/photos/ และ Facebook <a class="_64-f" href="https://www.facebook.com/%E0%B8%AA%E0%B8%A1%E0%B8%B2%E0%B8%84%E0%B8%A1%E0%B8%81%E0%B8%B5%E0%B8%AC%E0%B8%B2%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA-%E0%B8%A5%E0%B8%AD%E0%B8%99%E0%B9%80%E0%B8%97%E0%B8%99%E0%B8%99%E0%B8%B4%E0%B8%AA%E0%B8%AA%E0%B8%A1%E0%B8%B2%E0%B8%84%E0%B8%A1%E0%B9%81%E0%B8%AB%E0%B9%88%E0%B8%87%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B9%84%E0%B8%97%E0%B8%A2-%E0%B9%83%E0%B8%99%E0%B8%9E%E0%B8%A3%E0%B8%B0%E0%B8%9A%E0%B8%A3%E0%B8%A1%E0%B8%A3%E0%B8%B2%E0%B8%8A%E0%B8%B9%E0%B8%9B%E0%B8%96%E0%B8%B1%E0%B8%A1%E0%B8%A0%E0%B9%8C-LTAT-1088862107803423/">สมาคมกีฬาเทนนิส ลอนเทนนิสสมาคมแห่งประเทศไทย ในพระบรมราชูปถัมภ์ - LTAT</a>