<!-- wp:paragraph {"align":"center","style":{"typography":{"fontSize":20},"color":{"background":"#d8e1e5"}}} -->
<p class="has-text-align-center has-background" style="background-color:#d8e1e5;font-size:20px"><strong>ทีมเดวิสคัพไทยพร้อมลั่นกลองรบ<br>บุก "ไซปรัส" ชิงตั๋ว "เวิลด์ กรุ๊ป 2" </strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของทีมนักหวดลูกสักหลาดทีมชาติไทย ก่อนพบกับ ทีมชาติไซปรัส ในศึกเทนนิสชิงแชมป์โลก ประเภททีมชาย รายการ "2025 เดวิสคัพ" เวิลด์ กรุ๊ป 2 เพลย์ออฟส์ ที่นิโคเซีย ฟิลด์ คลับ กรุงนิโคเซีย สาธารณรัฐไซปรัส ระหว่างวันที่ 31 ม.ค. - 1 ก.พ. 2568 ล่าสุด เมื่อวันที่ 25 ม.ค. พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีม ได้นำคณะนักกีฬาและเจ้าหน้าที่เดินทางไปซ้อมคอร์ทดินที่ Wanglee Clay court ถนนพระราม 3 กรุงเทพมหานคร<br>นักเทนนิสชายทีมชาติไทย ทั้ง 5 คน ได้ลงสนามฝึกซ้อมโดยพร้อมเพรียง ได้แก่ "บูม" กษิดิศ สำเร็จ มือ 1 ของไทย และมือ 418 ของโลก, "โอเว่น" ธนเพชร ฉันทะ มือ 670 ของโลก, "จูเนียร์" วิชยา ตรงเจริญชัยกุล มือ 711 ของโลก, "แม็กซิ" แม็กซิมัส ภราพล โจนส์ (ลูกครึ่งไทย-ออสเตรเลีย) มือ 718 ของโลก และ"ณัฐ" ปรัชญา อิสโร มือคู่อันดับ 184 ของโลก โดยมี พันเอก วัฒนา, "โค้ชเบิ้ม" ดร.ธนากร ศรีชาพันธุ์ กัปตันทีมและผู้ฝึกสอน, พันโท วิทยา สำเร็จ ผู้ช่วยผู้ฝึกสอน และนายวีรภัทร สิริจริยาพร นักวิทยาศาสตร์การกีฬา ร่วมกันดูแล<br>"ผู้พันหลอด" พันเอก วัฒนา จันทร์ไพจิตต์ ผู้จัดการทีมเดวิสคัพไทย เปิดเผยว่า ศึกเดวิสคัพครั้งนี้ เป็นการแข่งขันคอร์ทดิน เป็นดินเหนียวและดินแดง อยู่กลางแจ้ง ดังนั้น สมาคมฯ จึงได้ประสานขอใช้คอร์ทดินที่ Wanglee Clay court ถนนพระราม 3 กรุงเทพมหานคร เพื่อทำการฝึกซ้อมเตรียมความพร้อม สนามดังกล่าวเป็นสนามที่ดีมาก ดินที่ใช้ทำสนาม นำมาจากยุโรป ดังนั้น ในมุมมองของตน เชื่อว่าน่าจะใกล้เคียงกับสนามแข่งขันจริง ทั้งการกระดอนของลูกเทนนิส และการเคลื่อนไหวของนักกีฬา<br>"สมาคมกีฬาลอนเทนนิสแห่งประเทศไทย ในพระบรมราชูปถัมภ์ ขอขอบคุณท่านเจ้าของสนาม คุณบุศทรี หวั่งหลี และคุณเขม หวั่งหลี ที่อนุญาตให้นักเทนนิสทีมชาติไทยเข้าไปฝึกซ้อมที่ Wanglee Clay court โดยไม่เก็บค่าใช้จ่ายใด ๆ ทั้งสิ้น" พันเอก วัฒนา กล่าว<br>ผู้จัดการทีมเดวิสคัพไทย กล่าวต่อว่า หลังจากนักกีฬาได้ซ้อมคอร์ทดินที่นี่ผ่านมา 5 วัน ซึ่งวันที่ 25 ม.ค. เป็นการฝึกซ้อมวันสุดท้าย นักกีฬาตั้งใจฝึกซ้อมเป็นอย่างมาก ทางด้านทีมงานสตาฟฟ์โค้ชได้วางโปรแกรมเรื่องการเคลื่อนไหว การควบคุมลูกเทนนิส การให้นักกีฬาสามารถเคลื่อนที่หรือเคลื่อนไหวอยู่ในคอร์ทดินได้นานขึ้น ถือว่าในการเตรียมทีมนักกีฬามีความพร้อมเป็นอย่างดี&nbsp;<br>ด้าน "โค้ชเบิ้ม" ดร.ธนากร ศรีชาพันธุ์ กัปตันทีมเดวิสคัพไทย และผู้ฝึกสอนทีมชาติไทย กล่าวว่า ตอนนี้ทุกคนมีความพร้อมแล้ว หลังจากได้ปรับตัวสำหรับคอร์ทดิน ด้วยประสบการณ์ที่ทุกคนมี ซึ่งรู้ว่าการเล่นคอร์ทดิน มีจังหวะการกระดอนของลูกเทนนิสที่ไม่ธรรมดา ไม่ปกติ จึงได้กำชับว่าสิ่งสำคัญคือ เมื่อบอลกระดอนจากพื้น เราต้องโฟกัสให้ดี ส่วนเรื่องการวิ่ง การเคลื่อนที่ นักกีฬาไม่มีความกังวลอะไร<br>"การตีโดยเทคนิค จังหวะ ของนักกีฬาอยู่ในเกณฑ์ดี มีความแน่นในการตี ได้กำชับให้โฟกัสในช่วงสำคัญ ให้คิดว่าตอนซ้อมก็มีความกดดันเข้ามาด้วย แล้วก็มีการเสริมเรื่องแรง จังหวะการตี อารมณ์การเล่น รวมทั้งรับฟังข้อมูล สำหรับทีมนี้อยู่ด้วยกันมานานพอสมควร เรื่องการสื่อสารจึงไม่ใช่ปัญหา นักกีฬามีประสบการณ์จากการเล่นคอร์ตดินเมื่อครั้งที่เจอโบลิเวีย ไม่มีท่าทีของความกังวล ดูมีความมั่นใจ มีความพร้อม ความไม่ประมาท ตอนนี้ทีมไทยพร้อมที่สุดแล้วครับ" ดร.ธนากร กล่าว<br>"บูม" กษิดิศ นักเทนนิสมือ 1 ของไทย กล่าวว่า ในการฝึกซ้อมที่นี่ 5 วัน ถือเป็นการเตรียมตัวที่ดี ทุกคนเคยผ่านการแข่งขันคอร์ตดินมาแล้ว จึงใช้เวลาในการปรับตัวไม่นาน ซึ่งปรับตัวกันได้เร็ว ทำให้ตอนนี้ทุกคนมีความพร้อมร้อยเปอร์เซนต์แล้ว<br>ขณะที่ ปรัชญา พร้อมด้วย ธนเพชร วิชยา และ แม็กซิมัส กล่าวในทำนองเดียวกันว่า ตอนนี้มีความพร้อมทั้งร่างกายและจิตใจในการลงเล่นเดวิสคัพ หลังจากเก็บตัวฝึกซ้อมร่วมกัน ทำให้มีความมั่นใจมากขึ้น อีกทั้งช่วงก่อนการฝึกซ้อมก็มีทัวร์นาเม้นท์อาชีพในไทยให้ลงแข่งขันถึง 3 สัปดาห์ ซึ่งเป็นสนามฮาร์ดคอร์ท และต่อด้วยการเก็บตัวฝึกซ้อมคอร์ทดิน ทำให้มีการปรับตัวได้ดี ตอนนี้เหลือรอไปปรับตัวที่ไซปรัสในเรื่องสภาพอากาศ และพื้นผิวสนามแข่งขันจริง<br>อนึ่ง คณะเทนนิสทีมชาติไทย กำหนดออกเดินทางจากท่าอากาศยานสุวรรณภูมิ ประเทศไทย วันที่ 27 ม.ค. 2568 เวลา 02.00 น. (คืนวันที่ 26 ม.ค.) เที่ยวบิน QR 837 (กาตาร์ แอร์เวย์) จากนั้นต่อเครื่องที่โดฮา ประเทศกาตาร์ โดยเที่ยวบิน QR 265 มุ่งหน้าไปยัง ลาร์นากา สาธารณรัฐไซปรัส ก่อนเดินทางต่อโดยรถยนต์ไปยัง กรุงนิโคเซีย เพื่อเข้าร่วมการแข่งขันดังกล่าว</p>
<!-- /wp:paragraph -->

<!-- wp:image {"id":47576,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/01/475112508_1038348078328174_53029730786613354_n-1024x682.jpg" alt="" class="wp-image-47576"/></figure>
<!-- /wp:image -->