<!-- wp:paragraph {"align":"center","gradient":"very-light-gray-to-cyan-bluish-gray","fontSize":"large"} -->
<p class="has-text-align-center has-very-light-gray-to-cyan-bluish-gray-gradient-background has-background has-large-font-size"><strong>สาวไทยย้ำเป้าหมายต้องไม่ตกชั้นบิลลีจีนฯ <br>วาง "พัชรินทร์-อัญชิสา" หวดประเภทเดี่ยว</strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวของทีมเทนนิสไทย ระหว่างเข้าร่วมการแข่งขันเทนนิสชิงแชมป์โลก ประเภททีมหญิง รายการ “2026 บิลลี จีน คิง คัพ บาย เกนบริดจ์” เอเชีย/โอเชียเนีย กลุ่ม 1 ที่เมืองนิวเดลี ประเทศอินเดีย ระหว่างวันที่ 7-11 เม.ย. 2569 ล่าสุด นายภุชงค์ เลาหศิริวงศ์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีมไทย เปิดเผยเมื่อวันที่ 7 เม.ย. ที่ผ่านมาว่า หลังจากได้ดูการฝึกซ้อมของนักกีฬาไทยที่สนามแข่งขันจริงในเมืองนิวเดลี ทำให้ตนมั่นใจว่า จะทำได้ตามเป้าหมายที่ตั้งไว้</p>
<!-- /wp:paragraph -->

<!-- wp:paragraph -->
<p>"สำหรับเป้าหมายของทีมไทยคือ การรักษาสถานภาพให้อยู่กลุ่ม 1 ของโซนเอเชีย/โอเชียเนียต่อไปให้ได้ แม้คู่แข่งขันฝีมือไม่ธรรมดา ทั้งอินโดนีเซีย นิวซีแลนด์ อินเดีย และเกาหลีใต้ แต่เชื่อว่านักกีฬาไทยทุกคนจะพยายามสู้เต็มที่ เพื่อเป้าหมายที่ตั้งไว้" นายภุชงค์ กล่าว</p>
<!-- /wp:paragraph -->

<!-- wp:paragraph -->
<p>ด้าน "โค้ชเอ็กซ์" นายพชรพล คำสมาน กัปตันทีมไทย กล่าวว่า สำหรับการวางตัวผู้เล่นนั้น ที่ประชุมกัปตันทีมได้แจ้งให้ใช้อันดับโลกในวันที่ส่งรายชื่อ ฉะนั้น เดี่ยวมือ 1 ของไทยคือ "อีฟ" พัชรินทร์ ชีพชาญเดช ส่วนเดี่ยวมือ 2 คือ "ออมสิน" อัญชิสา ฉันทะ ในขณะที่ประเภทคู่ ได้วางให้ "เอิร์ธ" เพียงธาร ผลิพืช จับคู่กับ "แต้ว" ทรรศพร นาคหล่อ โดยมี "น้องบัว" กมลวรรณ ยอดเพ็ชร รอทำหน้าที่ในโอกาสต่อไป</p>
<!-- /wp:paragraph -->

<!-- wp:paragraph -->
<p>"ตอนนี้ทุกคนมีความมั่นใจและพร้อมทำหน้าที่ อันดับโลกไม่ได้แตกต่างกันมากนัก และด้วยประสบการณ์จากการเล่นอาชีพ จึงมั่นใจว่าทุกคนจะสู้เต็มที่ ทำหน้าที่ของตัวเองให้ดีที่สุด"</p>
<!-- /wp:paragraph -->

<!-- wp:paragraph -->
<p>โค้ชเอ็กซ์ กล่าวทิ้งท้ายว่า ที่เมืองนิวเดลี มีค่าฝุ่นค่อนข้างสูง และส่งผลกระทบนิดหน่อยกับทีมไทย โดยเมื่อเย็นวันที่ 6 เม.ย. ระหว่างการฝึกซ้อม ก็ได้รับผลกระทบบ้าง จึงได้กำชับให้นักกีฬาดื่มน้ำเยอะๆ ถ้ารู้สึกว่าคอแห้ง หรือแสบคอ ต้องดื่มน้ำทันที</p>
<!-- /wp:paragraph -->

<!-- wp:paragraph -->
<p>สำหรับศึก “2026 บิลลี จีน คิง คัพ บาย เกนบริดจ์” เอเชีย/โอเชียเนีย กลุ่ม 1 จะคัดเอาทีมอันดับ 1 กับ 2 ขึ้นไปเพลย์ออฟ เวิลด์กรุ๊ป และ 2 ทีมที่ได้อันดับรั้งท้ายจะตกชั้นไปอยู่ กลุ่ม 2 ของโซนเอเชีย/โอเชียเนีย โดยจะแข่งขันแบบพบกันหมดทุกทีม ทุกวันจะเริ่มเวลา 15.00 น. ตามเวลาท้องถิ่น หรือตรงกับเวลา 16.30 น. ของประเทศไทย</p>
<!-- /wp:paragraph -->

<!-- wp:image {"id":55592,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2026/04/668529570_1387485533414425_6819736993043305283_n-1024x683.jpg" alt="" class="wp-image-55592"/></figure>
<!-- /wp:image -->