<!-- wp:paragraph {"align":"center","style":{"typography":{"fontSize":20},"color":{"background":"#c6dae2"}}} -->
<p class="has-text-align-center has-background" style="background-color:#c6dae2;font-size:20px"><strong>บิ๊กสุชัยจัดทัพนักหวดไทยบู๊เดวิสคัพ<br>"กษิดิศ" หัวแถวนำทีมสู้ที่เวียดนาม</strong></p>
<!-- /wp:paragraph -->

<!-- wp:paragraph -->
<p>"บิ๊กสุชัย" นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทย ในพระบรมราชูปถัมภ์ สมัย 2 เปิดเผยว่า สมาคมฯ จะส่งนักเทนนิสชายทีมชาติไทยชุดใหญ่ เดินทางไปแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" โซนเอเชีย/โอเชียเนีย กลุ่ม 3 ณ เมืองบั๊กนิญ สาธารณรัฐสังคมนิยมเวียดนาม ระหว่างวันที่ 14 - 18 ก.ค. 2568<br>นักเทนนิสชุดนี้ ประกอบด้วย กษิดิศ สำเร็จ มือ 1 ของไทย, แม็กซิมัส ภราพล โจนส์ (ลูกครึ่งไทย-ออสเตรเลีย), ภวิชญ์ สอนหลักทรัพย์, ธนเพชร ฉันทะ โดยทั้ง 4 คนนี้ ได้รับการพิจารณาจากอันดับโลกในประเภทเดี่ยว และ ปรัชญา อิสโร ซึ่งได้รับการพิจารณาจากอันดับโลกในประเภทคู่ เมื่อวันที่ 1 มิ.ย. 2568 ก่อนส่งรายชื่อไปยัง สหพันธ์เทนนิสนานาชาติ หรือ ไอทีเอฟ เมื่อวันที่ 16 มิ.ย. ที่ผ่านมา ซึ่งเป็นวันสุดท้ายในการส่งรายชื่อ<br>ขณะเดียวกันได้แต่งตั้ง พันเอกวัฒนา จันทร์ไพจิตต์ กรรมการอำนวยการสมาคมฯ เป็นผู้จัดการทีมเดวิสคัพไทยชุดนี้ ร่วมด้วยการทำหน้าที่ของ "โค้ชเอ็กซ์" นายพชรพล คำสมาน ในฐานะกัปตันทีม, นายวีรภัทร สิริจริยาพร นักวิทยาศาสตร์การกีฬา และนายพันธุ์ทิวา ชาวอุทัย เทรนเนอร์<br>นายกเทนนิสไทย กล่าวว่า การแข่งขันครั้งนี้ มีทั้งหมด 10 ทีม ได้แก่ กัมพูชา อินโดนีเซีย อิหร่าน จอร์แดน ซาอุดิอาระเบีย สิงคโปร์ ศรีลังกา ซีเรีย ไทย และ เวียดนาม โดยจะมีการจับสลากแบ่งกลุ่มออกเป็น 2 กลุ่ม เพื่อแข่งขันแบบพบกันหมดในกลุ่ม ทีมที่ชนะเลิศของกลุ่มจะได้โควตาไปเพลย์ออฟ เวิลด์กรุ๊ป 2 โดยอัตโนมัติ ในปี 2026 ส่วนอันดับ 2 ของทั้ง 2 กลุ่ม จะแข่งขันกัน เพื่อชิงโควตาเพลย์ออฟอีกที่นั่ง<br>"ในศึกเดวิสคัพครั้งนี้ จะมีเพียง 3 ทีมเท่านั้น ที่ได้สิทธิ์ไปเพลย์ออฟ เวิลด์กรุ๊ป 2 ในปีหน้า ขณะเดียวกัน จะมี 2 ทีมที่ต้องตกชั้นไปเล่นกลุ่ม 4 ซึ่งคือทีมที่จบอันดับ 5 ของแต่ละกลุ่ม" นายสุชัย กล่าว<br>"บิ๊กสุชัย" กล่าวในช่วงท้ายว่า ขณะนี้ ได้เรียกตัวนักกีฬาเข้ามาเก็บตัวฝึกซ้อมร่วมกันที่ศูนย์พัฒนากีฬาเทนนิสแห่งชาติ เมืองทองธานี จ.นนทบุรี และมีนักกีฬาบางส่วนได้ออกเดินทางไปแข่งขันที่ต่างประเทศด้วย นอกจากได้แข่งขันก็เหมือนเป็นการฝึกซ้อมไปในตัว เพราะได้ประลองฝีมือกับนักเทนนิสระดับโลกเช่นกัน.</p>
<!-- /wp:paragraph -->

<!-- wp:image {"id":50226,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/06/508763198_1149399143889733_7313143489411066359_n.jpg" alt="" class="wp-image-50226"/></figure>
<!-- /wp:image -->