<!-- wp:paragraph {"align":"center","style":{"typography":{"fontSize":20},"color":{"background":"#adc3cc"}}} -->
<p class="has-text-align-center has-background" style="background-color:#adc3cc;font-size:20px"><strong>เดวิสคัพไทยร่วมสาย ซาอุฯ-เวียดนาม-สิงคโปร์ลั่นพร้อมเจอทุกทีม-วางเป้าชนะให้ได้ทุกแมตช์ </strong></p>
<!-- /wp:paragraph -->

<!-- wp:paragraph -->
<p>ความเคลื่อนไหวการแข่งขันเทนนิสชิงแชมป์โลก ประเภททีมชาย รายการ "2025 เดวิสคัพ" โซนเอเชีย/โอเชียเนีย กลุ่ม 3 ที่เมืองบั๊กนิญ สาธารณรัฐสังคมนิยมเวียดนาม ระหว่างวันที่ 14-19 ก.ค. 2568 ล่าสุด เมื่อวันที่ 13 ก.ค. ได้มีการประชุมกัปตันทีมของชาติที่เข้าร่วมการแข่งขัน พร้อมด้วยพิธีจับสลากแบ่งกลุ่ม ที่ฮานากะ ปารีส โอเชี่ยน ปาร์ก โดยมี "ผู้พันหลอด" พันเอก วัฒนา จันทร์ไพจิตต์ ผู้จัดการทีม และ "โค้ชเอ็กซ์" นายพชรพล คำสมาน กัปตันทีมเดวิสคัพไทย รวมทั้งนักเทนนิสทีมชาติไทย เข้าร่วม ผลการจับสลากแบ่งสาย มีดังนี้ กลุ่มเอ ไทย ในฐานะทีมวาง 1 ของรายการ อยู่ร่วมกลุ่มกับ ซาอุดีอาระเบีย, "เจ้าภาพ" เวียดนาม, และ สิงคโปร์ ส่วน กลุ่มบี อินโดนีเซีย, ซีเรีย, จอร์แดน, ศรีลังกา และ กัมพูชา การแข่งขันจะแข่งขันแบบพบกันหมดในกลุ่ม ทีมอันดับ 1 ของกลุ่ม จะการันตีการได้เลื่อนขึ้นไปแข่งขันในเพลย์ออฟ เวิลด์กรุ๊ป 2 ทันที และต้องแข่งขันเพื่อหาแชมป์ของกลุ่ม 3 ส่วนทีมอันดับ 2 ของทั้งสองกลุ่ม จะแข่งขันชิงอันดับ 3 ซึ่งทีมชนะจะได้ไปเพลย์ออฟ เวิลด์กรุ๊ป 2 อีกทีม ขณะที่ทีมอันดับสุดท้ายของทั้งสองกลุ่ม จะตกชั้นไปแข่งขันในกลุ่ม 4 ต่อไป</p>
<!-- /wp:paragraph -->

<!-- wp:paragraph -->
<p>กัปตันทีมเดวิสคัพไทย กล่าวว่า จากผลการจับสลากแบ่งกลุ่มที่ออกมาถือว่าไทยเจอโปรแกรมที่เบากว่าอีกสาย เพราะจะได้พัก 2 วัน เนื่องจากมี 4 ทีม แต่ทุกทีมที่ร่วมกลุ่ม ก็มีนักเทนนิสฝีมือดีทั้งนั้น ทำให้ประมาทไม่ได้ อย่างไรก็ตามตั้งเป้าว่า จะชนะให้ได้ทุกแมตช์ ทำผลงานแต่ละวันให้ดีที่สุด เพื่อการันตีการเป็นอันดับ 1 ของกลุ่ม และเลื่อนชั้นไปเล่นในเพลย์ออฟ เวิลด์กรุ๊ป 2 ให้ได้ หลังจากนั้นก็จะมาลุ้นกันถึงการเป็นแชมป์กลุ่ม 3 อีกครั้ง พันเอก วัฒนา กล่าวว่า จากคู่แข่งร่วมกลุ่มที่ออกมา ซาอุดีอาระเบีย เป็นทีมที่อันตราย มีนักหวดมือดีอยู่ในทีม ส่วนเวียดนามและสิงคโปร์ ส่วนใหญ่เป็นนักเทนนิสหน้าใหม่ เชื่อว่าไทยจะชนะได้ ในส่วนสภาพทีม หลังจากได้เตรียมตัวมาหลายวัน ถือว่าทุกคนพร้อมมากทั้งร่างกายและจิตใจ ทั้ง ปรัชญา อิสโร, ภวิชญ์ สอนหลักทรัพย์, แม็กซิมัส ภราพล โจนส์ ที่มาถึงก่อนแล้ว ซ้อมกันได้ดีมาก ขณะที่ กษิดิศ สำเร็จ และ ธนเพชร ฉันทะ ที่จะเดินทางตามมาสมทบหลังจากเทนนิสอาชีพที่จีน ก็มีผลงานที่ดีทั้งคู่ มีสภาพร่างกายที่พร้อม แม้ว่าจะเดินทางตามมาก็ตาม เชื่อมั่นว่าไทยจะทำได้ตามเป้าหมายในการเลื่อนชั้นแน่นอน "ความพร้อมของนักกีฬาดีมาก ทุกคนมีการเตรียมความพร้อมมาอย่างต่อเนื่อง มือเดี่ยว 1-3 ทุกคนมีการเตรียมตัวอย่างสม่ำเสมอ ส่วนมือคู่ก็พร้อมเช่นกัน เป็นมือดี มีแรงกิ้งสูง สภาพจิตใจ อาหารการกิน และการพักผ่อน ได้รับการสนับสนุนอย่างเต็มที่จากนายกสุชัย พรชัยศักดิ์อุดม นายกสมาคมกีฬาลอนเทนนิสฯ ทำให้ทุกคนได้รับการดูแลเป็นอย่างดี" ผู้จัดการทีมเดวิสคัพไทย กล่าว สำหรับผลงานของทีมเดวิสคัพไทย เมื่อปี 2024 ลงแข่งขันโซนเอเชีย/โอเชียเนีย กลุ่ม 3 ที่ประเทศจอร์แดน สามารถคว้าแชมป์กลุ่มมาได้ ด้วยการชนะในรอบแบ่งกลุ่มได้ทั้ง 4 แมตช์ และชนะ ซาอุดีอาระเบีย ในรอบชิงแชมป์กลุ่ม 2-1 คู่ สำหรับโปรแกรมการแข่งขันวันที่ 14 ก.ค. กลุ่ม เอ ทีมชาติไทย ซึ่งเป็นทีมวางอันดับ 1 ของรายการ จะเปิดสนามพบกับ ทีมเวียดนาม เจ้าภาพ ที่เซ็นเตอร์คอร์ท เริ่มแข่งขันเวลา 13.00 น. ตามเวลาท้องถิ่นและไทย จะแข่งขันทั้งหมด 3 คู่ เริ่มจากประเภทเดี่ยวมือ 2 ต่อด้วยเดี่ยวมือ 1 และประเภทคู่ โดยแต่ละคู่ จะแข่งขันระบบชนะ 2 ใน 3 เซต</p>
<!-- /wp:paragraph -->

<!-- wp:image {"id":50682,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/07/518110338_1169172141912433_8612640775116715355_n-1024x576.jpg" alt="" class="wp-image-50682"/></figure>
<!-- /wp:image -->