<!-- wp:paragraph {"align":"center","style":{"typography":{"fontSize":20},"color":{"background":"#d6cdc5"}}} -->
<p class="has-text-align-center has-background" style="background-color:#d6cdc5;font-size:20px"><strong>"กัปตันเบิ้ม" ลั่นพาเทนนิสไทยเพลย์ออฟส์อีกผจก.ทีมหวังนักหวดชุดเดวิสคัพคว้าชัยซีเกมส์</strong></p>
<!-- /wp:paragraph -->

<!-- wp:paragraph -->
<p>หลังจากทีมไทยแพ้ทีมไซปรัส 0-4 คู่ ในศึกเทนนิสชิงแชมป์โลก ประเภททีมชาย รายการ "2025 เดวิสคัพ" เวิลด์ กรุ๊ป 2 เพลย์ออฟส์ แข่งขันคอร์ทดิน ที่นิโคเซีย ฟิลด์ คลับ กรุงนิโคเซีย สาธารณรัฐไซปรัส ระหว่างวันที่ 31 ม.ค. - 1 ก.พ. ที่ผ่านมา เป็นผลให้ทีมไทยกลับไปแข่งขันในรายการกลุ่ม 3 โซนเอเชีย/โอเชียเนีย ในปี 2025 ส่วนทีมไซปรัส ได้เข้ารอบไปเล่นในเวิลด์ กรุ๊ป 2 นั้น "กัปตันเบิ้ม" ดร.ธนากร ศรีชาพันธุ์ กัปตันทีมเดวิสคัพไทย และผู้ฝึกสอนทีมชาติไทย เปิดเผยว่า ก่อนการแข่งขันครั้งนี้ ได้มีการประเมินล่วงหน้า แต่เมื่อมาถึงสนามแข่งขันจริง ได้เห็นผู้เล่นของไซปรัสฝึกซ้อม ทำให้รู้ว่าแม้ผู้เล่นไทยมีอันดับโลกดีกว่า แต่ไม่ใช่เรื่องง่าย อย่างไรก็ตาม โดยรวมแล้ว การเล่นบนคอร์ทดินที่ไซปรัสถือว่าดีกว่าตอนแข่งเดวิสคัพที่โบลิเวีย แต่ก็ต้องยอมรับในฝีมือของผู้เล่นไซปรัสที่มีความชำนาญมากกว่า ทั้งนี้ จากสกอร์ในแต่ละแมทช์ จะเห็นได้ว่านักเทนนิสไทยได้พยายามแล้ว ซึ่งทุกคู่เล่นครบระบบชนะ 2 ใน 3 เซต</p>
<!-- /wp:paragraph -->

<!-- wp:paragraph -->
<p>"ประเภทชายคู่เราก็พยายาม แต่ด้วยสไตล์การเล่นของคู่แข่งขันที่ทำได้ดีและถนัดซ้ายทั้งคู่ ซึ่งในเกมการเล่นเจอได้น้อยมาก เป็นคู่ที่เล่นดีด้วย เราก็เกือบได้ในเซตสอง ส่วนประเภทเดี่ยวชนมือ ซึ่งเป็นคู่ที่ 4 เราส่ง ธนเพชร ฉันทะ ลงไปแข่งขันกับดาวรุ่งของไซปรัส ซึ่งเห็นได้ชัดว่าคู่แข่งขันถนัดคอร์ทดินมาก ส่วนคู่ที่ 5 ไม่มีการแข่งขัน จึงจบที่ ทีมไทยแพ้ทีมไซปรัส 0-4" กัปตันเบิ้ม กล่าว ดร.ธนากร กล่าวอีกว่า จากผลดังกล่าว ทำให้ทีมไทยกลับไปแข่งขันกลุ่ม 3 โซนเอเชีย/โอเชีย ซึ่งมีระบบให้กลับมาเพลย์ออฟส์ได้จำนวน 3 ทีม ดังนั้น จะพยายามทำทีมไทยให้กลับมา เพลย์ออฟส์ เวิลด์กรุ๊ป 2 อีกครั้ง นักเทนนิสไทยทุกคนคาดหวังที่จะขึ้นไปเวิลด์กรุ๊ปให้ได้ ก็เชื่อว่าประสบการณ์ของทุกคน ซึ่งเป็นนักเทนนิสอาชีพอยู่แล้ว จะทำได้ดีที่สุด</p>
<!-- /wp:paragraph -->

<!-- wp:paragraph -->
<p>"นอกจากเรื่องการแข่งขันแล้ว ทุกครั้งที่แข่งเดวิสคัพเราอยากเอาชนะใจคนดู เป็นการสร้างมิตรภาพที่ดี ซึ่งต้องขอบคุณผู้จัดการทีมไทยที่พยายามสร้างมิตรภาพ ทำให้เรารู้สึกอบอุ่น โดยหลังจากจบการแข่งขันมีเจ้าหน้าที่ของไซปรัสหลายคนเข้ามาให้กำลังใจ มีเด็กและเยาวชนเข้ามาขอถ่ายภาพและลายเซ็นต์จากนักเทนนิสไทย รวมถึงผู้ตัดสินจากไอทีเอฟที่ให้กำลังใจ อย่างไรก็ตาม ในการเล่นกลุ่ม 3 ทีมไทยก็มีความตั้งใจจะทำให้ดีที่สุด เพื่อกลับมาเพลย์ออฟส์อีกครั้ง" ดร.ธนากร กล่าว ทางด้าน "ผู้พันหลอด" พันเอก วัฒนา จันทร์ไพจิตต์ กรรมการอำนวยการสมาคมกีฬาลอนเทนนิสแห่งประเทศไทย ในพระบรมราชูปถัมภ์ ในฐานะผู้จัดการทีมเดวิสคัพไทย กล่าวว่า อันดับแรกต้องขอโทษแฟนกีฬาเทนนิสที่ทีมไทยไม่สามารถคว้าชัยชนะในครั้งนี้ได้ แต่โดยภาพรวมแล้ว นักเทนนิสชุดนี้ ซึ่งมีความตั้งใจ ทุ่มเทให้กับการฝึกซ้อม ได้พยายามสู้อย่างเต็มที่แล้ว และตนเชื่อว่าทุกคนมีความสามารถที่ดีในการเป็นตัวแทนทีมชาติไทยสำหรับรายการต่อไป</p>
<!-- /wp:paragraph -->

<!-- wp:paragraph -->
<p>"แม้ทีมไทยได้ซ้อมคอร์ทดินที่เมืองไทยและมาซ้อมที่ไซปรัสล่วงหน้า แต่ก็ยังไม่เพียงพอในการปรับตัวสู้ หลังจากได้เห็นนักกีฬาเจ้าภาพซ้อมและแข่งขันจริง อย่างไรก็ตาม ผมเชื่อว่านักเทนนิสชุดนี้จะก้าวไปเป็นกำลังสำคัญในกีฬาซีเกมส์ 2025 หรือซีเกมส์ ครั้งที่ 33 ซึ่งประเทศไทยเป็นเจ้าภาพช่วงเดือน ธ.ค. และจะคว้าชัยชนะมาได้" ผู้พันหลอด กล่าว ผู้จัดการทีมเดวิสคัพไทย กล่าวว่า คณะเทนนิสไทยชุดนี้ขอขอบพระคุณ นายสุชัย พรชัยศักดิ์อุดม นายกสมาคมกีฬาลอนเทนนิสแห่งประเทศไทยฯ รวมทั้งคณะกรรมการอำนวยการสมาคมฯ ที่ให้การสนับสนุนอย่างเต็มที่ พร้อมกันนี้ก็ขอขอบคุณแฟนกีฬาเทนนิสชาวไทยที่ส่งกำลังใจมาให้นักเทนนิสไทยทุกช่องทาง ทีมเดวิสคัพไทยจะพยายามทำให้ดีที่สุดในการแข่งขันกลุ่ม 3 เพื่อกลับมาเพลย์ออฟส์ เวิลด์กรุ๊ป 2 อีกครั้ง</p>
<!-- /wp:paragraph -->

<!-- wp:image {"id":47721,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2025/02/475513211_1044135161082799_1833831614621893180_n-1024x683.jpg" alt="" class="wp-image-47721"/></figure>
<!-- /wp:image -->