<!-- wp:paragraph {"align":"center","style":{"typography":{"fontSize":20},"color":{"background":"#cad6ba"}}} -->
<p class="has-text-align-center has-background" style="background-color:#cad6ba;font-size:20px"><strong>ปรบมือรัวๆ "พงศกร" ซิ่งฝ่าสายฝน คว้าทองที่ 3 มหกรรมกีฬา "พาราลิมปิก โตเกียว 2020"</strong></p>
<!-- /wp:paragraph -->

<!-- wp:paragraph -->
<p>การแข่งขันวีลแชร์เรซซิ่ง กีฬา "พาราลิมปิก โตเกียว 2020" ที่โอลิมปิก สเตเดี้ยม กรุงโตเกียว ประเทศญี่ปุ่น เมื่อวันที่ 2 ก.ย.2564 ไฮไลท์อยู่ที่นักวีลแชร์เรซซิ่งไทย ที่กวาดมาแล้ว 3 เหรียญทอง 2 เหรียญเงิน 2 เหรียญทองแดง ลงแข่งขันอีก 2 รายการคือ วีลแชร์ 800 เมตรชาย คลาส T 53 และวีลแชร์ 800 เมตรชาย คลาส T 54</p>
<!-- /wp:paragraph -->

<!-- wp:paragraph -->
<p>รอบชิงชนะเลิศ คลาส T 53 แข่งขันกันท่ามกลางสายฝน ปรากฏว่า "กร" พงศกร แปยอ นักวีลแชร์เรซซิ่งทีมชาติไทย เร่งสปีดเข้าเส้นชัยได้เป็นคนแรกคว้าเหรียญทองที่ 3 ให้กับตัวเอง ด้วยสถิติ 1.36.07 นาที ทำลายสถิติพาราลิมปิกเกมส์ของ หลี่ ฮู เฉา จากจีน ที่ทำไว้ 1.36.30 นาที เมื่อปี 2008 ขณะที่ พิเชษฐ์ กรุงเกตุ ทำเวลาได้ 1.40.09 นาที จบอันดับ 5 และ มะสบือรี อาแซ ของไทย ทำเวลาได้ 1.42.09 นาที จบที่อันดับ 7</p>
<!-- /wp:paragraph -->

<!-- wp:paragraph -->
<p>รอบชิงชนะเลิศ คลาส T54 มี 3 นักกีฬาวีลแชร์เรซซิ่งไทยลงแข่งขัน ประกอบด้วย ประวัติ วะโฮรัมย์ เจ้าของ 7 เหรียญทองพาราลิมปิก วัย 40 ปี, "เจ" ภูธเรศ คงรักษ์ และ สายชล คนเจน ปรากฏว่า สายชล เข้าเป็นอันดับ 3 ได้เหรียญทองแดง ด้วยเวลา 1.34.19 นาที ด้าน ประวัติ เข้าอันดับ 6 ทำเวลา 1.34.58 นาที ส่วน ภูธเรศ เข้าอันดับ 7 ทำเวลา 1.35.86 นาที</p>
<!-- /wp:paragraph -->

<!-- wp:paragraph -->
<p>ด้านการแข่งขันเทควันโด กีฬา "พาราลิมปิก โตเกียว 2020" ที่มาคูฮาริ เมสเสะ ฮอลล์ กรุงโตเกียว ประเทศญี่ปุ่น ในวันเดียวกัน ไทยส่งนักกีฬาลงแข่งขันเพียงคนเดียวในคลาส K 44 รุ่นน้ำหนักไม่เกิน 49 กก. หญิง คือ "น้องขวัญ" ขวัญสุดา พวงกิจจา จอมเตะสาวไทย วัย 21 ปี ดีกรีแชมป์โลก รุ่น 49 กก.หญิง ปรากฏว่า ขวัญสุดา ทำผลงานด้วยการคว้าเหรียญทองแดงมาครอง หลังจากเอาชนะ ซิโยดาคอน อิซาโคว่า จากอุซเบกิสถาน 18-2 คะแนน ในรอบชิงชนะเลิศของรอบแก้ตัว</p>
<!-- /wp:paragraph -->

<!-- wp:paragraph -->
<p>*** ขอแสดงความยินดีกับ คุณพงศกร แปยอ, คุณสายชล คนเจน, คุณขวัญสุดา พวงกิจจา และขอส่งกำลังใจแทนคำขอบคุณให้ คุณพิเชษฐ์ กรุงเกตุ, คุณมะสบือรี อาแซ, คุณประวัติ วะโฮรัมย์ และคุณภูธเรศ คงรักษ์ ที่ทำหน้าที่เพื่อประเทศไทย</p>
<!-- /wp:paragraph -->

<!-- wp:image {"id":28259,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/09/241128895_4506576492698617_6139469155726635041_n-1024x798.jpg" alt="" class="wp-image-28259"/></figure>
<!-- /wp:image -->