<!-- wp:paragraph {"align":"center","style":{"typography":{"fontSize":20},"color":{"background":"#bfa8e7"}}} -->
<p class="has-text-align-center has-background" style="background-color:#bfa8e7;font-size:20px"><strong>"เจมม่า" กัญจน์ชญา จูงวัฒนาติดทีมชาติ เพราะ "พลังบวก"</strong></p>
<!-- /wp:paragraph -->

<!-- wp:paragraph -->
<p>ในการแข่งขันคัดเลือกนักเทนนิสเยาวชนทีมชาติไทย ประจำปี 2564 มีนักหวดดาวรุ่งหลายคนที่ทำผลงานได้อย่างยอดเยี่ยม ซึ่งหนึ่งในนั้นคือ "เจมม่า" กัญจน์ชญา จูงวัฒนา สาวน้อยวัย 13 ปี ที่นอกจากจะมีฝีไม้ลายมือที่จัดอยู่ในระดับแถวหน้าของรุ่นแล้ว เธอยังมี "พลังบวก" ซึ่งเป็นปัจจัยสำคัญที่ช่วยส่งเสริมจนสามารถประสบความสำเร็จในการคัดทีมชาติได้เป็นครั้งแรก</p>
<!-- /wp:paragraph -->

<!-- wp:paragraph -->
<p>"เจมม่า" เกิดเมื่อวันที่ 5 ธันวาคม พ.ศ.2550 เป็นพี่สาวคนโตของน้องสาวคนเล็ก ด.ญ.กีรตยา จูงวัฒนา โดยมี คุณพ่อกฤษฎี กับคุณแม่มารินี จูงวัฒนา เป็นผู้ให้กำเนิด</p>
<!-- /wp:paragraph -->

<!-- wp:paragraph -->
<p>ย้อนไปในช่วงวัยเด็ก กีฬาชนิดแรกที่ "เจมม่า" เริ่มเล่น หาใช่เทนนิส แต่เป็น กอล์ฟ เนื่องจากคุณพ่อ ซึ่งเคยผ่านการเป็นอดีตโปรกอล์ฟ และเคยเปิดโรงเรียนสอนกอล์ฟ เป็นผู้นำทาง โดยได้เตรียมการจัดแจงอุปกรณ์ทุกอย่างไว้พร้อมเสร็จสรรพ ทว่าด้วยวัยที่ยังเล็ก ร่างกายยังแข็งแรงไม่พอ ประกอบกับในช่วงเวลาใกล้เคียงกัน "เจมม่า" ในวัย 4 ขวบครึ่ง ได้มารู้จักกับ เทนนิส ที่แร็กเก็ตคลับ ซึ่งสถานที่แห่งนี้เองเป็นจุดเริ่มต้นที่ทำให้ "ครอบครัวจูงวัฒนา" ตัดสินใจ เบนเข็ม มาที่เทนนิส หลังจากสัมผัสได้ว่าลูกสาวทำได้ดี และมีความสุขกับมัน</p>
<!-- /wp:paragraph -->

<!-- wp:paragraph -->
<p>หลังจากเรียนรู้ทักษะของกีฬาเทนนิสไปได้สักระยะ "เจมม่า" เริ่มฉายแววเด่น จนหัวหน้าผู้ฝึกสอนของ แร็กเก็ตคลับ เอ่ยปากกับ "ครอบครัวจูงวัฒนา" ว่า หากลูกสาวเอาจริงเอาจังกับเทนนิส มีโอกาสที่จะก้าวไปถึงขั้นทีมชาติ และประสบความสำเร็จบนเส้นทางนักหวดอาชีพได้ ขณะที่ ปัจจุบัน "เจมม่า" ฝึกซ้อมอยู่ที่ อิมแพ็ค เทนนิส อะคาเดมี ภายใต้การดูแลของ สตีเฟ่น คูน ชาวออสซี่ ซึ่งเป็นโค้ชคนเดียวกับ ภาธร หาญชัยกุล นักหวดรุ่นพี่ที่เป็นอีกหนึ่งในแรงผลักดันที่ช่วยให้ "เจมม่า" ตั้งใจฝึกซ้อมอย่างขะมักเขม้น</p>
<!-- /wp:paragraph -->

<!-- wp:paragraph -->
<p>สำหรับผลงานที่โดดเด่นของ "เจมม่า" ในเวทีระดับเยาวชน สามารถคว้ารางวัลรองชนะเลิศอันดับ 2 รุ่นอายุไม่เกิน 14 ปี เทนนิสเยาวชนเพื่อความชนะเลิศแห่งประเทศไทย ครั้งที่ 58, รองชนะเลิศอันดับ 2 รุ่นอายุไม่เกิน 14 ปี พีทีที-ลอนเทนนิสพัฒนาฝีมือ รอบมาสเตอร์ ประจำปี 2563, ชนะเลิศ รุ่นอายุไม่เกิน 16 ปี รายการ แอลทีโอ จูเนียร์ แชมเปี้ยนชิพส์ 2021 ครั้งที่ 1, รองชนะเลิศ รุ่นอายุไม่เกิน 12 ปี รายการ สิงห์ แกรนด์สแลม เอ็กซ์พรีเรียนซ์ 2019 (พร้อมคว้าสิทธิ์เข้าร่วมชมบรรยากาศการแข่งขัน ออสเตรเลียน โอเพ่น)</p>
<!-- /wp:paragraph -->

<!-- wp:paragraph -->
<p>ไม่เพียงแต่การเดินสายแข่งขันทัวร์นาเมนท์ภายในประเทศเท่านั้น แต่ "เจมม่า" ยังมีโอกาสได้ออกไปหาประสบการณ์ในต่างแดน ตั้งแต่ 8 ขวบ โดยเฉพาะการเดินทางไปเข้าร่วมการแข่งขันที่ประเทศสหรัฐอเมริกา ในศึกจูเนียร์ ออเรนจ์ โบว์ล อินเตอร์เนชั่นแนล ที่ไมอามี ฟลอริดา และ เอ็ดดี้ เฮอร์, ไอเอ็มจี อะคาเดมี่ ที่ฟลอริดา ซึ่งโปรดังอย่าง โรเจอร์ เฟเดอเรอร์ ก็เคยชนะแมทช์นี้มาแล้วตอนช่วงอายุ 14-16 ปี รวมถึงมีโอกาสลงแข่งขันในรายการ เดอะ ลิตเติล โม อินเตอร์เนชั่นแนล, นิวพอร์ต บีช แคลิฟอร์เนีย ในปี 2018 ซึ่งในรายการดังกล่าว "เจมม่า" สามารถคว้าแชมป์ประเภทคู่ผสม และตำแหน่งรองแชมป์ประเภทหญิงเดี่ยว ในรุ่นอายุไม่เกิน 12 ปี มาครองได้สำเร็จ</p>
<!-- /wp:paragraph -->

<!-- wp:paragraph -->
<p>"ผมอยากให้ลูกสาวได้เห็นถึงความแตกต่างของเทนนิส ในมุมมองระดับโลกกับบ้านเรา ซึ่งการไปเจอกับนักกีฬาต่างชาติ ทำให้เขาได้เรียนรู้สไตล์และวิธีการรับมือที่แตกต่างออกไป ยกตัวอย่างตอนไปแข่ง จูเนียร์ ออเรนจ์ โบว์ล อินเตอร์เนชั่นแนล และ เอ็ดดี้ เฮอร์ แม้ว่าผลการแข่งขันจะไม่ดีเท่าที่ควร แต่สิ่งที่ได้กลับมาคือประสบการณ์ที่ล้ำค่า ซึ่งหาที่ไหนไม่ได้</p>
<!-- /wp:paragraph -->

<!-- wp:paragraph -->
<p>ส่วน เดอะ ลิตเติล โม อินเตอร์เนชั่นแนล ปีแรกที่ไปแข่งได้รองแชมป์ประเภทหญิงเดี่ยว ทางผู้จัดการแข่งขันรายการนี้ได้มอบทุนให้ 500 ดอลลาร์สหรัฐ เพื่อเชิญให้ "เจมม่า" กลับไปแข่งขันในปีถัดไปอีก ก่อนที่จะกลับไปคว้าแชมป์ประเภทคู่ผสม ซึ่งเป็นการจับคู่กับนักกีฬาต่างชาติลงแข่งครั้งแรก ทำให้เขาได้เรียนรู้วิธีการวางแผน และเล่นร่วมกันได้อย่างลงตัว</p>
<!-- /wp:paragraph -->

<!-- wp:paragraph -->
<p>ทุกอย่างทำเพื่อให้น้องได้ไปเปิดหูเปิดตา ให้รู้ว่าตัวเองชอบกีฬาแบบนี้จริงๆ จะต้องทำตัวอย่างไร เพราะมันไม่ใช่เรื่องง่าย นักกีฬาเด็กทุกคนมีฝันอยากเป็นมืออาชีพ แต่ไม่รู้ว่าเบื้องหลังมันไม่ได้สวยงามเหมือนที่เห็นในทีวี จึงอยากให้เขารู้ตรงนั้นตั้งแต่เด็กว่าไม่ใช่เรื่องง่ายที่ใครจะก้าวไปถึงจุดนั้นได้" คุณพ่อกฤษฎี เผยถึงการพาน้องเจมม่า ไปเปิดประสบการณ์แข่งขันเทนนิสที่ อเมริกา</p>
<!-- /wp:paragraph -->

<!-- wp:paragraph -->
<p>"เจมม่า" มีสไตล์การตีที่หนักแน่นและรวดเร็วจากท้ายคอร์ต โดยใช้การตีต้อนคู่ต่อสู้เพื่อเปิดคอร์ตและหาจังหวะยิงวินเนอร์ อีกทั้งน้องยังมีจุดเด่นอีกด้านของเกมอยู่ที่การคิดบวกตลอดเวลา ซึ่งเมื่อเกิดปัญญาขึ้นในสนาม จะสามารถแก้ไขสถานการณ์ได้ด้วยตัวเอง โดยมี เบียงก้า อันเดรสคู นักหวดสาวแคนาดา เป็นต้นแบบ เพราะชื่นชอบทัศนคติยามอยู่ในคอร์ท รวมถึงเทคนิคการวางบอล และความหลากหลายในเกม</p>
<!-- /wp:paragraph -->

<!-- wp:paragraph -->
<p>นักหวดสาวน้อยรายนี้เป็นเด็กที่มีความขยันหมั่นเพียร ตั้งใจฝึกซ้อมและมีความรับผิดชอบในหน้าที่ของตัวเองสูง ไม่ว่าจะเป็นการทำร่างกาย ทั้งในและนอกคอร์ต รวมถึงการใส่ใจดูแลร่างกาย ด้วยการควบคุมและเลือกอาหารที่มีประโยชน์ต่อร่างกาย ซึ่งปัจจัยเหล่านี้หลอมรวมเป็นจุดแข็งที่ทำให้ ชื่อของ "เจมม่า" ก้าวขึ้นมาอยู่ในระดับแถวหน้าของรุ่น จนสามารถก้าวขึ้นมามีชื่อเป็น 1 ใน 3 ของนักหวดเยาวชนหญิงทีมชาติไทย รุ่นอายุไม่เกิน 14 ปี ประจำปี 2564</p>
<!-- /wp:paragraph -->

<!-- wp:paragraph -->
<p>ด้าน "เจมม่า" ยังได้เผยถึงความรู้สึกและความประทับใจที่ได้สัมผัสบรรยากาศของการแข่งขันคัดตัวทีมชาติไทยครั้งนี้ด้วยว่า "หนูไม่ได้กังวลหรือตื่นเต้นสำหรับการแข่งขันคัดทีมชาติในครั้งนี้ เพราะเคยได้ร่วมการแข่งขันคัดทีมชาติมาบ้างแล้ว และเคยมาแข่งหลายๆ รายการที่สนามแห่งนี้แล้ว อย่างไรก็ดีในช่วงแรกของการแข่งขัน หนูรู้สึกประหลาดใจ เพราะเมื่อหนูมาถึงสนามตั้งแต่ 7 โมงเช้าเพื่อมาวอร์มอัพ ปรากฏว่าคอร์ตเต็มหมดแล้ว ซึ่งถ้าเป็นรายการแข่งขันอื่นๆ ยังมักจะมีคอร์ตว่างอยู่ มันเลยทำให้รู้สึกได้ถึงความจริงจังและทุกคนให้ความสำคัญกับรายการนี้มาก อีกทั้งยังมีนักเทนนิสฝีมือดีหลายคนร่วมเข้าคัดตัวทีมชาติในครั้งนี้ด้วย</p>
<!-- /wp:paragraph -->

<!-- wp:paragraph -->
<p>ขณะที่บรรยากาศรอบสนามไม่ได้มีผลกระทบ หรือสร้างความกดดันต่อการเล่นของหนูเลย ในทางตรงกันข้ามมันทำให้หนูสนุกและยังเป็นการกระตุ้นพลังบวกในตัวหนูให้มีเพิ่มมากขึ้นไปอีกด้วย ซึ่งในการแข่งขัน 1 แมทช์ต่อวัน ทำให้หนูมีเวลากลับไปฝึกซ้อมแก้ไขข้อบกพร่องและเพิ่มเติมช็อตสำหรับการเล่นในวันรุ่งขึ้น หนูยังได้เสริมสร้างและฟื้นฟูร่างกายเพื่อป้องกันอาการบาดเจ็บอีกด้วย หนูรู้ว่าการเดินทางในเส้นทางเทนนิสของหนูมันอีกยาวไกล ยังมีรายการแข่งขันที่ใหญ่และสำคัญรอหนูอยู่อีกในอนาคต"</p>
<!-- /wp:paragraph -->

<!-- wp:paragraph -->
<p>ไม่ใช่เรื่องง่ายกับเด็กในวัยนี้ที่จะรับมือกับสถานการณ์ความกดดันในแมทช์ที่นักกีฬาทุกคนต่างมีความคาดหวัง ซึ่ง "เจมม่า" ไม่ได้เพียงแต่แสดงออกมาในสนามได้อย่างยอดเยี่ยมเท่านั้น ขณะเดียวกันเธอยังสามารถก้าวผ่านสิ่งที่ยากที่สุดของจิตใจตัวเองไปได้อย่างสมบูรณ์แบบ</p>
<!-- /wp:paragraph -->

<!-- wp:paragraph -->
<p>"ความท้าทายต่อความเข้มแข็งด้านจิตใจเป็นสิ่งที่ยากที่สุดของหนู ความรู้สึกกดดันในรอบแรกๆ ของการแข่งขันที่หนูต้องเจอกับคู่แข่งที่เคยชนะ และก็มีหลายครั้งที่หนูแพ้ ทำให้เกิดความกังวลต่อผลการแข่งขันที่จะเกิดขึ้น แต่ความตั้งใจที่หนูอยากจะติดทีมชาติในครั้งนี้ให้ได้ ประกอบกับผลจากการเตรียมตัวและการฝึกซ้อมอย่างหนักก่อนการแข่งขัน ทำให้หนูมั่นใจและควบคุมสภาพจิตใจได้ตลอดช่วงเวลาที่แข่งขัน</p>
<!-- /wp:paragraph -->

<!-- wp:paragraph -->
<p>สิ่งที่ทำให้รู้สึกว่าหนูพัฒนาขึ้นก็คือการที่หนูสามารถควบคุมพลังงานบวกทั้งทางร่างกายและจิตใจให้คงอยู่ตลอดการแข่งขัน เช่น การให้กำลังใจกับตัวเองโดยการปั๊มมือ รวมถึงภาษากายที่เป็นบวกทั้งหมดด้วย มันช่วยส่งเสริมให้หนูรักษารูปเกมและพละกำลังในการแข่งขันโดยไม่คำนึงคู่ต่อสู้ บางรอบที่มีคะแนนนำอยู่ที่ 6-1, 4-1 หนูก็ยังรักษารูปเกมและพลังในตัวเองให้คงที่ตั้งแต่ต้นจนจบ</p>
<!-- /wp:paragraph -->

<!-- wp:paragraph -->
<p>อีกสิ่งหนึ่งที่สำคัญคือทุกๆ เช้าก่อนการแข่งขัน หนูจะนั่งสมาธิ เพื่อทำจิตใจให้สงบและอยู่กับปัจจุบันให้ได้มากที่สุด หนูรู้ว่าคู่ต่อสู้หนูทุกคนมีฝีมือเพราะมาจากการคัดเลือกในระดับประเทศ และที่ผ่านมาหนูก็เคยทั้งชนะและแพ้มาก่อน ฉะนั้้น การศึกษาวิธีการเล่น จุดอ่อนและจุดแข็งของคู่ต่อสู้ ทั้งจากประสบการณ์ที่ผ่านมาและคลิปวิดีโอต่างๆ จึงทำให้หนูสามารถวางแผนการเล่นได้ดียิ่งขึ้น" กัญจน์ชญา เล่าให้ฟัง</p>
<!-- /wp:paragraph -->

<!-- wp:paragraph -->
<p>น้องเจมม่า ยังได้บอกอีกว่า ที่ผ่านมา เทนนิสได้ให้อะไรหลายอย่างกับน้อง นอกจากประสบการณ์ที่ได้เดินทางไปแข่งขันในประเทศต่างๆ ได้ท่องเที่ยวและพบเจอกับเพื่อนใหม่ๆ แล้ว สิ่งสำคัญที่น้องได้รับจากเทนนิสคือการยอมรับกับผลลัพธ์ที่ออกมา หรือการยอมรับในความผิดหวังและสามารถควบคุมมันได้ เทนนิสยังสอนให้น้องมีความรับผิดชอบ มีวินัยและการเคารพในตัวเอง เพราะหลายครั้งที่น้องต้องออกกำลังกายเอง น้องจะทำมันอย่างตั้งใจและครบถ้วนตามโปรแกรมที่วางไว้เสมอ</p>
<!-- /wp:paragraph -->

<!-- wp:paragraph -->
<p>"นอกจากนี้ เทนนิสยังมีส่วนช่วยหนูในด้านการเรียน เช่นการควบคุมความตื่นเต้นและความกดดันในช่วงสอบ เทนนิสสอนให้หนูคิดอย่างมีเหตุผลและหลักการ เช่น การวางแผนในการวางบอล และสิ่งสำคัญมากๆ อย่างสุดท้ายคือ เทนนิสทำให้หนูมีความสุข และรู้สึกผ่อนคลายทุกครั้งเมื่ออยู่ในคอร์ต"</p>
<!-- /wp:paragraph -->

<!-- wp:paragraph -->
<p>ปัจจุบัน "เจมม่า" ในวัย 13 ปี ศึกษาอยู่ที่ โรงเรียนนานาชาติ NIST ในระดับ Year 8E สำหรับกิจกรรมยามว่างหลังเลิกเรียน และฝึกซ้อมเทนนิสคือ เป็นแม่ค้าขายของออนไลน์ โดย "เจมม่า" มีร้านขายของเล่นของตัวเองในอินสตราแกรม ชื่อร้านว่า "jj.secondhand.bkk" ซึ่งเป็นอีก 1 งานอดิเรก ที่ "เจมม่า" ทุ่มเททั้งแรงกายแรงใจสุดกำลังที่เด็กผู้หญิงตัวเล็กๆ คนนึงจะทำได้</p>
<!-- /wp:paragraph -->

<!-- wp:paragraph -->
<p>ทุกอย่างที่ "เจมม่า" กัญจน์ชญา จูงวัฒนา ทำนั้นล้วนเต็มไปด้วยความทุ่มเท ซึ่งรวมถึงการเล่นเทนนิส ที่เชื่อว่าจะทำได้ดีเช่นกัน โดยเฉพาะในฐานะนักเทนนิสเยาวชนหญิงทีมชาติไทย</p>
<!-- /wp:paragraph -->

<!-- wp:image {"id":27270,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/05/185020516_4163239647032305_4829805073154125336_n-768x1024.jpg" alt="" class="wp-image-27270"/></figure>
<!-- /wp:image -->