<!-- wp:paragraph {"align":"center","style":{"color":{"background":"#d3e4dd"},"typography":{"fontSize":20}}} -->
<p class="has-text-align-center has-background" style="background-color:#d3e4dd;font-size:20px"><strong>"ณัฐสิทธิ์"ทะลุเข้าเมนดรอว์ศึกอาชีพที่ตูนิเซีย</strong><br><strong>"อัญชิสา-ชมภู่ทิพย์-พิมพ์รดา"กำชัยหญิงคู่</strong></p>
<!-- /wp:paragraph -->

<!-- wp:paragraph -->
<p>ศึกเทนนิสอาชีพ ไอทีเอฟ เวิลด์ ทัวร์ ที่ประเทศตูนิเซีย เมื่อคืนวันที่ 21 กันยายน มีการแข่งขันทั้งศึกอาชีพชาย รายการ "M15 โมนาสตีร์" ชิงเงินรางวัลรวม 15,000 ดอลลาร์สหรัฐ หรือราว 495,000 บาท และ ศึกอาชีพหญิง "W15 โมนาสตีร์" ชิงเงินรางวัลรวม 15,000 ดอลลาร์สหรัฐ หรือราว 495,000 บาทเช่นกัน</p>
<!-- /wp:paragraph -->

<!-- wp:paragraph -->
<p>การแข่งขันของนักเทนนิสชาย รอบคัดเลือก รอบสุดท้าย ประเภทชายเดี่ยว "วิน" ณัฐสิทธิ์ กุลสุวรรณ์ วัย 21 ปี มืออันดับ 2054 เอทีพีแรงกิ้ง ลงสนามเพื่อชิงโควต้าเข้าไปเก็บแต้มในรอบเมนดรอว์ พบกับ ไดสึเกะ สึมิซาว่า นักเทนนิสญี่ปุ่น มือวาง 2 ของรอบคัดเลือก มืออันดับ 1008 เอทีพีแรงกิ้ง โดยผลปรากฎว่า ณัฐสิทธิ์ แพ้ไปก่อนในเซตแรก 2-6 แต่ก็ฮึดสู้เต็มที่ในเซตสองจนสามารถพลิกสถานการณ์กลับมาชนะ 6-3 และยังคุมเกมได้ดีต่อเนื่องจนกำชัยในการดวลซูเปอร์ไทเบรกได้อีก 10-7 ทำให้ ณัฐสิทธิ์ คว้าชัยชนะทันทีพร้อมกับลิ่วเข้าสู่รอบเมนดรอว์ได้สำเร็จ</p>
<!-- /wp:paragraph -->

<!-- wp:paragraph -->
<p>จากนั้น ณัฐสิทธิ์ ได้จับคู่กับ "โอเว่น" ธนเพชร ฉันทะ ลงแข่งเมนดรอว์ ประเภทชายคู่ พบกับ คู่มือวาง 3 ของรายการ เกย์ เดน อูเด้น จากเนเธอร์แลนด์ กับ คริสตอฟ เนกริตู จากเยอรมัน ซึ่งผลแข่งขันคู่นักหวดไทยพลาดท่าพ่ายไป 0-2 เซต ด้วยสกอร์ 3-6 และ 2-6</p>
<!-- /wp:paragraph -->

<!-- wp:paragraph -->
<p>ขณะที่การแข่งขันเทนนิสอาชีพหญิง "W15 โมนาสตีร์" ได้เริ่มแข่งขันรอบเมนดรอว์เช่นกัน โดยประเภทหญิงคู่ รอบแรก "ออมสิน" อัญชิสา ฉันทะ นักหวดไทยวัย 19 ปีเจ้าของแชมป์หญิงเดี่ยวเมื่อสุดสัปดาห์ที่ผ่านมา จับคู่กับ "พราว" ชมภู่ทิพย์ จันดาเขต ซึ่งทั้งคู่โชว์ฟอร์มได้ดีผนึกกำลังกันหวดเอาชนะ มาร์กูซ์ โคมาโน่ กับ ลอร่า มาเรนเดล คู่นักเทนนิสจากฝรั่งเศส 2-0 เซต ด้วยสกอร์ 6-2 และ 6-2</p>
<!-- /wp:paragraph -->

<!-- wp:paragraph -->
<p>นอกจากนี้ยังมีนักเทนนิสดาวรุ่งไทยที่ลงสนามแข่งขันอีก 1 คน คือ "แพตตี้" พิมพ์รดา จัตวาพรวนิช ที่จับคู่กับ อเล็ซซานดร้า ซิโมเน่ จากอิตาลี ช่วยกันหวดชนะ เกรต้ เมดจินี่ จากอิตาลี กับ เอเรียนน่า เนโปมูเซโน่ จากสวิตเซอร์แลนด์ 2-0 เซต ด้วยสกอร์ 6-2 และ 6-1</p>
<!-- /wp:paragraph -->

<!-- wp:image {"id":28669,"sizeSlug":"large","linkDestination":"none"} -->
<figure class="wp-block-image size-large"><img src="https://www.bucket.cloudaccess9.com/ltatorg/2021/09/242463076_4567844226571843_4008010567938985031_n-768x1024.jpg" alt="" class="wp-image-28669"/></figure>
<!-- /wp:image -->